
manier  om  die  mooiste  dele  van  ons  land  te  leer  ken. 

Lank  of  kort,  daar’s  ’n  toer  wat  u pas — en  ’n 
gerieflike  treindiens  om  u by  die  naaste  aansluitings- 
punt  te  bring.  Vra  om  volledige  besonderhede  by 
die  naaste  Spoorwegreisburo  of  stasiemeester.  Die  buro 
% is  daar  om  alle  reisreëlings  te  behartig,  hetsy  per  skip, 
trein,  bus,  vliegtuig  of  safarimotor.  Daar  is  ’n  buro  in  elke 
hoofsentrum.  Bring  u kamera  saam! 

^Lt)ie  ^oneei in 

RICHARD  V.  H.  DANEEL 


Die  afgelope  paar  jaar  het  elke  nuwe  seisoen  met  ’n  ywerige 
polemiek  oor  die  krisis  in  die  teater  begin,  Die  skrywers, 
spelers  en  die  teaterbestuurders  het  die  kritici  aangeval  en 
hulle  daarvan  beskuldig  dat  hulle  die  publiek  te  veel 
beïnvloed  met  persoonlike  en  dikwels  bevooroordeelde, 
onletterkundige  en  on-toneelkundige  kritiek.  Natuurlik  het 
die  kritici  skouers  opgehaal  en  voortgegaan.  Met  sulke 
manne  soos  Gabriel  Marcel,  die  bekende  filosoof,  J.  Lemar- 
chand,  Guy  Dumur,  Robert  Kemp  en  J.  J.  Gautier  is 
Frankryk  goed  bedien,  maar  die  interessantste  van  almal 
was  seker  Paul  Léautaud,  wat  alhoewel  hy  nog  lewe,  vir 
oor  die  dertig  jaar  nie  meer  toneelkritiek  lewer  nie.  Na  die 
aanval  op  die  kritici  was  dit  die  beurt  van  die  skrywers. 
Daar  is  en  word  nog  gesê  dat  daar  behalwe  Anouilh  geen 
dramaturge  in  Frankryk  is  nie,  en  ná  Anouilh  se  laaste 
twee  stukke:  L-Ecole  des  Pêres  en  Orniflé  word  deur  die 
oorgrote  meerderheid  gesê  dat  selfs  hy  ook  uitgeskrywe  is. 
Marcel  sê  b.v.,  ,, . . . alles  toon  aan  dat  die  skrywer  regs  en 
links  van  ander  leen.  Hy  is  nie  meer  voldoende  aan  homself 
nie.  Hy  kan  nie  meer  op  homself  staatmaak  nie.”  Vanjaar 
is  dit  die  beurt  van  die  teaterbestuurders ; hulle  word 
beskuldig  van  partydigheid,  van  eie  belang  en  veral  dat 
hulle  alleen  belang  in  „box-office”-profyt  stel  en  nie  in  die 
toneel  nie.  Hulle  antwoord  was  natuurlik  maklik:  dat  hulle 
nie  lank  met  leë  sale  sal  kan  aanhou  nie  en  dat  net  geves- 
tigde  skrywers  ’n  winsgewende  publiek  trek.  Dat  die  toneel 
op  hierdie  oomblik  ’n  moeilike  periode  deurmaak  is  waar, 
en  dit  is  ook  waar  dat  Gautier  in  Le  Figaro  mense  beïnvloed 
om  ’n  sekere  stuk  te  gaan  sien  of  hulle  afraai  deur  reguit 
te  sê  dat  so  of  so  ’n  stuk  geld  en  tydmors  is.  Dit  is  ook 
waar  dat  ’n  leë  teater  nie  lank  sal  kan  aanhou  nie,  en  dit 
is  ook  waar  dat  daar  nie  veel  goeie  stukke  geskrywe  word 
nie  (maar  nie  veel  minder  as  in  ander  tye  nie).  Maar  wat 
te  veel  vergeet  word  is  dat  die  publiek  die  laaste  sê  het, 
want  dit  is  in  hulle  teenwoordigheid  en  met  hulle  geld  wat 
gespeel  word . . . en  ’n  publiek  is  maar  orals  dieselfde ; 
snobisties  en  ’n  bietjie  dom  — want  dit  is  makliker  om  te 
herken  as  om  te  ken  of  te  weet;  en  daarom  is  dit  makliker 
vir  ’n  gevestigde  Anouilh  om  ’n  vol  saal  te  trek  en  aan 
te  hou  trek  as  ’n  onbekende  Anouilh.  Hoe  lank  moes 

Anouilh  nie  self  as  onbekende  en  geminagte  skrywer  sukkel 
nie?  Om  nie  eers  van  Paul  Claudel  te  praat  nie,  wie  se 
stukke  vandag  eers,  sestig  en  dertig  jaar  nadat  hulle 
geskrywe  is,  tot  hulle  eie  reg  kom  en  nog  steeds  as  „avant- 
garde”  beskou  word! 

Vandag  bestaan  daar  gelukkig  in  Parys  twee  of  drie 
klein  teaters  wat  beurtelings  suksesstukke  en  nuwe  werke 
van  onbekende  skrywers  opvoer.  So  voer  die  bekende 
Uoeuvre  (wat  deur  Lugné-Poë  begin  was)  wat  hierdie 
seisoen  met  die  Italiaanse  stuk  Le  Procës  de  FamUle  van 
D.  Fabbri  ’n  groot  sukses  behaal  het,  byvoorbeeld  elke 
Dinsdagaand  ’n  stuk  op  van  die  in  Parys  onbekende 
Vlaamse  skrywer  Hugo  Claus,  nl.  Andrea  ou  la  fiancée  du 
matin.  Verlede  jaar  het  dieselfde  teater  groot  welslae 
behaal  met  die  Die  Drie  Susters  van  Tchekov  en  ook  in 
dieselfde  tyd  ander  stukke  van  Adamov  en  ’n  heeltemal 
onbekende  jong  Franse  skrywer  opgevoer.  Behalwe  dié  paar 
teaters  wat  so  beurtelings  stukke  opvoer  is  daar  nog  vyf 
of  ses  ander  wat  probeer  om  jong  skrywers,  afrigters  en 
spelers  ’n  kans  te  gee.  Want  dit  is  alleen  deur  eie  stukke 
op  ’n  verhoog  te  sien  dat  ’n  skrywer  kan  leer,  en  kan 
toepas  wat  hy  deur  sy  eie  foute  geleer  het.  ’n  Skrywer  moet 
gespeel  word  om  beter  te  kan  skrywe.  Dit  is  ’n  bekende 
feit  dat  sulke  skrywers  soos  Claudel,  Sartre,  Camus, 
Anouilh  en  Roussin  steeds  hulle  stukke  wysig  tot  selfs  na 
dertig  opvoerings!  Hulle  woon  die  repetisies  by,  en  veral 
die  laaste  groot  repetisies  (in  Frankryk  word  daar  drie 
gehou  voordat  die  publiek  toegelaat  word,  en  na  die  laaste 
van  dié  word  vriende,  joernaliste  en  kritici  uitgenooi), 
Dit  is  juis  deur  hulle  bywoning  van  die  laaste  repetisies 
en  die  eerste  opvoerings  voor  ’n  gehoor  dat  skrywers  kan 
vasstel  hoe  die  stuk  speel,  en  veral  hoe  die  karakters 
gestaltes  kry  en  reageer.  Dit  is  wat  ons  ook  in  Suid-Afrika 
nodig  het;  ’n  permanente  jong  toneelgroep  wat  as  doel  het 
om  die  toneelkuns  te  dien  deur  stukke  van  hoë  letterkun- 
dige  en  beproefde  toneel-hoedanighede  op  te  voer,  sowel 
as  nuwe  stukke  van  Suid-Afrikaners  self.  Dit  is  dan  ook 
STERK  TE  WENSE  dat  spelers  en  afrigters  in  Suid-Afrika 
die  teks  van  ’n  skrywer,  hetsy  van  ’n  oorspronklike  of 
vertaalde  werk,  sal  respekteer  en  nie  self  gedurende 
repetisies  daaraan  konkel  nie  — om  die  stuk  volgens  hulle 
meer  ,,speelbaar  te  maak”. 

Dat  die  publiek  met  hulle  teenwoordigheid  of  afwesigheid 
’n  stuk  kan  laat  slaag  of  misluk,  ly  geen  twyfel  nie.  Ek  het 
al  persoonlik  soveel  stukke  van  Goldoni,  Pirandello, 
Ghelderode,  lonesco,  Schiller,  Ugo  Betti  ens.  gesien  wat 


6 


uitstekend  gespeel  en  opgevoer  is,  maar  alleen  omdat  hulle 
nie  deur  ’n  Vilar  of  ’n  Barrault  in  een  van  die  groot  teaters 
opgevoer  is  nie,  moes  hulle  na  ’n  week  of  wat  ophou.  Weens 
die  hoë  belasting  in  Parys  moet  ’n  stuk  oor  die  dertig 
aande  speel  voordat  dit  ’n  wins  begin  toon.  Aan  die  ander 
hand  is  daar  weer  sulke  stukke  soos  En  attendant  Godot, 
die  eerste  en  enigste  stuk  van  die  lers/Franse  skrywer 
Samuel  Beckett,  wat  vir  twee  seisoene  vol  sale  getrek 
het . . . het  die  publiek  verander,  of  die  gehalte  van  die 
tcneel  wat  aangebied  word? 

In  die  jare  tydens  en  net  na  die  oorlog  was  die  toneel- 
lewe  in  Parys  in  alle  opsigte  veel  ryker  as  vandag,*  en  ’n 
mens  kan  wel  vra;  Is  dit  as  gevolg  van  die  oorlog,  die 
spanning  wat  geheers  het,  of  as  gevolg  van  die  samewerking 
van  Giraudoux  en  Jouvet,  van  Dullin  en  Salacrou,  van  die 
werk  van  Anouilh,  Cocteau,  Sartre,  Camus,  Bêrard,  Labisse 
en  andere,  en  die  feit  dat  die  mens  in  hierdie  tyd  morele 
opheffing  gesoek  het  in  die  werk  van  hierdie  kunstenaars. 
Want  in  hierdie  jare  was  die  toneel  ’n  spieël  van  die  lewe, 
dit  het  na  ewige  waardes  gesoek,  na  die  doel  van  die  lewe 
en  van  die  mens  in  die  lewe.  Sulke  skrywers  soos  Sartre, 
Montherlant,  Giraudoux  en  Camus  het  die  raad  van  Racine 
gevolg:  „ . . . ek  sal  nie  ’n  skrywer  aanraai  om  as  onder- 
werp  vir  ’n  treurspel  ’n  moderne  gebeurtenis  te  gebruik 
wat  in  die  land  plaasgevind  het  waar  hy  sy  stuk  wil  laat 
speel  nie,  en  om  as  held  van  die  stuk  iemand  te  gebruik 
wat  aan  lede  van  sy  gehoor  persoonlik  bekend  is  nie.  Die 
karakters  van  ’n  treurspel  behoort  met  ’n  ander  oog  gesien 
te  word  as  dié  waarmee  ons  gewone  en  bekende  karakters 
van  naby  gesien  het . . . ’n  tema  wat  gekies  word  in  ’n 
tydperk  te  na  aan  die  hede  in  tyd  of  in  ruimte,  dwing  nie 
respek  af  nie  . . . die  respek  wat  ’n  mens  vir  ’n  held  het 
word  vergroot  namate  hy  van  ons  verwyder  is  . . .”  Vandag 
is  Geraudoux,  Jouvet,  Claudel,  Dullin  en  Bêrard  dood, 
Sartre  en  Camus,  ,,écrivains  engagés”,  skrywe  omtrent  net 
in  politieke  blaaie,  Anouilh  is  besig  om  Shakespeare  te 
vertaal  (vir  oefening  en  self-onderrig)  en  is  voorlopig 
verlore  en  Cocteau  was  te  besig  om  homself  te  verewig 
deur  die  „stoel”  van  Rostand  in  die  Académie  Frangaise 
te  kry  om  iets  anders  te  doen.  Vandag  word  daar  gereeld 

• Dieselfde  geld  ook  vir  film-produksie  in  Frankryk,  miskien  'wel  omdat 
in  daardie  jare  daar  geen  kompetisie  bestaan  het  teen  die  buitelandse 
films  nie  en  kon  Franse  sonder  die  vrees  dat  hulie  hulle  eie  binnelandse 
mark  sou  verioor,  fiims  van  buitengewone  hoë  cinamatographiese- 
digterlike  kwaliteit  lewer,  vgl.  nl.  films  soos : 

Le  ciel  est  á vous,  Les  portes  de  la  nuit,  Le  diabïe  au  corps, 
Le  silence  est  d’or,  La  régle  du  jeu,  Les  visiters  du  soir,  Les  Enfants 
du  paradis,  Le  Corbeau,  Espoir,  L’Etemel  retour,  Les  Dames  de 
Bouiogne,  La  Belle  et  la  Bête. 

in  53  van  Parys  se  teaters  gespeel,  eintlik  is  daar  76.  Maar 
van  die  76  kan  23  dadelik  uitgesluit  word,  daar  hulle  alleen 
as  „Music-halls”  en  „Chansonniers”  gebruik  word  en  nooit 
vir  die  toneel  nie.  In  16  ander  word  daar  net  ligte  klugte 
en  seksprikkelende  nommers  opgevoer.  Hierdie  is  die 
sogenaamde  boulevard-teaters,  wat  hulle  op  goeie  na-dinee- 
vermaak  toelê.  Die  spel  en  afrigting  is  altyd  van  hoë 
gehalte,  maar  die  stuk  self  word  gouer  vergeet  as  die 
vermaak  wat  daarop  volg  of  as  die  dinee  wat  dit  vooraf- 
gegaan  het.  Die  ander  37  teaters  kan  in  ses  groepe  verdeel 
word: 

1.  Die  drie  staatsondersteunde  teaters  — die  twee  sale 
van  die  Comédie-Frangaise  en  die  Théatre  National 
Populaire. 

2.  Die  agt  groot  en  ietwat  snobagtige  teaters  soos  die 
Sarah  Bernhardt,  Marigny,  Hébertot  en  ander,  waar  die 
gehalte  van  die  décor,  kostuums,  spel  ens.,  soms  veel  hoër 
is  as  die  stuk  wat  gespeel  word. 

3.  Die  veertien  ietwat  kleiner  teaters  waaronder  sommige 
al  van  die  grootste  rolle  in  die  ryk  geskiedenis  van  die 
Paryse  toneellewe  gespeel  het.  Die  Antoine  van  Antoine, 
die  Vieux  Cdlombier  van  Copeau,  die  Atelier  van  Dullin,  die 
Montparnesse  van  Baty,  die  Athënêe  van  Jouvet. 

4.  Die  nege  klein  kamerteaters,  net  so  bekend  soos  die 
bogenoemdes  in  hulle  armoedige  maar  roemryke  bestaan: 
UOeuvre,  Huchette,  Humour,  Poche,  Noctambule  ens. 

5.  Die  buitengewone  en  unieke  Grand  Guignol  (waarvan 
die  gebou  eers  ’n  klein  kerkie  was  en  tot  die  laat  negen- 
tiende  eeu  as  sulks  gedien  het!),  wat  vir  die  afgelope 
sestig  jaar  die  skrikwekkendste  skouspele  opvoer  — mense 
wie  se  oë  uitgesteek  word,  arms  afgekap  word,  gemartel 
word.  Daar  is  baie  verhale  van  hoe  toeskouers  flou  geword 
het  en  daar  was  meer  as  een  geval  van  hartaanval. 

6.  Dan  is  daar  die  pasgeopende  Théátre  en  Rond,  ’n 
arena-teater  wat  natuurlik  deur  sy  vorm  beperk  is  tot 
sekere  stukke. 

Toe  ek  pas  in  Parys  aangekom  het,  het  ’n  jong  Franse 
skrywer  aan  my  gesê  dat  elke  teater  in  Parys  sy  vaste 
publiek  het,  dat  dié  nie  veel  wissel  of  na  ander  teaters 
gaan  nie.  Dit  is  natuurlik  nie  heeltemal  waar  nie,  maar 
wat  wel  waar  is  is  dat  te  veel  van  die  teaters  alleen  stukke 
opvoer  om  ’n  sekere  publiek  te  trek,  en  ’n  mens  weet  al 
vooraf  watter  soort  stukke  jy  in  so  of  so  ’n  teater  kan 
verwag. 

1.  Die  twee  sale  van  die  Comédie-Frangaise  het  verskil- 
lende  funksies.  Die  ouer  saal,  die  Salle  Richelieu,  stam 

regstreeks  uit  die  tradisie  van  die  oorspronklike  Koninklike 
Spelers  gevorm  deur  Moliêre,  en  dit  is  dan  ook  bekend  as 
die  „Huis  van  Moliêre”.  Hier  word  b^ma  uitsluitlik  net 
klassieke  stukke  opgevoer,  d.w.s.  die  stukke  van  Moliêre, 
Racine,  Corneille,  Beaumarchais,  Marivaux  en  af  en  toe 
Shakespeare,  Sophokles  of  ’n  meer  moderne  skrywer  soos 
Claudel.  Die  ander  saal,  die  Saïle  Luxembourg  (wat  eers 
in  die  twintigste  eeu  deel  van  die  C-F  geword  het,  en 
voorheen  bekend  was  as  die  Théátre  de  VOdeon),  voer 
gewoonlik  die  meer  moderne  stukke  van  Franse  en  ander 
ski’yw’ers  op:  Gide,  Pirandello,  Romains,  Obey,  Monther- 
lant  ens.  Die  spelers  van  die  twee  sale  behoort  almal  aan 
die  „Société  des  Comédiens  Francaise”,  d.w.s.  die  teater 
behoort  aan  die  spelers  as  „pensionnaires”  of  as  ,,socié- 
taires”,  met  dié  verskil  dat  eersgenoemde  elke  jaar  weer 
hernoem  moet  word  (soms  moet  ’n  ,,pensionnaire”  tien  of 
twintig  jaar  wag  voordat  hy  of  sy  tot  „sociétaire”  benoem 
word),  en  dat  laasgenoemde  lewenslange  lede  is  en  kan 
hulle  alleen  op  alle  komitees  dien.  Die  winste  word  op  ’n 
persentasiebasis  onder  hulle  verdeel,  en  ook  wel  volgens 
die  rolle  of  aantal  rolle  wat  hulle  vertolk.  Hierdie  spelers 
word  opgelei  deur  die  „Conservatoire”  (en  dit  is  ook  net 
wat  dit  is ! ) , waar  die  professore  gewoonlik  ook  die  spelers 
van  die  C-F  is!  Dit  is  ook  een  van  die  redes  waarom  die 
spel  van  die  C-F  nog  altyd  dieselfde  gebly  het,  die  styl 
van  die  spel  is  tradisievas  in  die  stof  van  die  vorige  eeue, 
min  wat  nuut  is  kan  hier  lewe;  so  kon  bv.  Jean-Louis 
Barrault  en  Jean  Marais,  wat  nooit  leerlinge  van  die 
„Conservatoire”  was  nie,  die  een  nie  langer  as  ’n  paar  jaar 
en  die  ander  nie  langer  as  ’n  paar  maande  uithou  nie.  Maar 
dit  moet  erken  word  dat  alhoewel  die  C-F  nie  veel  meer 
as  ’n  museum  vir  Racine  en  Moliêre  is  nie,  die  akteurs 
daar  die  beste  geoefende  stemme  het,  en  ’n  mens  daar  die 
suiwerste  voordragkuns  in  Frankryk  vind. 

In  teenstelling  met  die  museumagtige  C-F  bestaan  daar 
vandag  die  Théátre  Natioyial  Populaire,  beter  bekend  as 
die  T.N.P.,  waarvan  Jean  Vilar  vir  die  laaste  vyf  jaar  die 
bestuurder  is.  Die  doel  van  die  T.N.P.  is  om  ’n  sekere  aantal 
stukke  elke  jaar  op  die  planke  te  bring,  waarvan  net  die 
helfte  in  Parys  opgevoer  mag  word,  die  ander  moet  in  die 
sale  van  voorstede  en  in  die  provinsies  opgevoer  word. 
Die  hoofdoel  van  die  staatsondersteunde  teaters  is  dat 
hulle  ’n  kultuur  grondslag  moet  hê  en  die  keuse  van  nuwe 
stukke  word  hierdeur  aansienlik  beperk.  Die  Palais  de 
Chaillot  is  in  1937  herbou,  en  is  die  verwesenliking  van 
enige  neo-sosialistiese  politikus  se  nagmerrie  van  ’n  kul- 

tuurpaleis.  Die  gebou,  in  die  vorm  van  ’n  yslike  halwekring 
bevat  museums,  sale,  en  veral  gange  en  trappe  met  sterk 
kultuurbewuste  propaganda,  en  muurskilderye,  simbolies 
van  die  groot  kunste  en  ontwikkelde  smaak.  Hierdie  reuse- 
gebou  waarin  die  T.N.P.  met  sy  saal  van  3,000  sitplekke  is, 
het  ongelukkig  soveel  honderde  steil  trappe,  sulke  lang 
onderaardse  gange,  dat  teen  die  tyd  dat  jy  by  jou  plek 
uitkom,  jy  al  klaar  uitgeput  en  oorweldig  is,  veral  deur  die 
wandskilderye  wat  bedoel  is  om  die  massaman  in  die 
geheime  en  die  skoonheid  van  musiek,  dans,  drama,  poësie, 
ens.  in  te  wy.  In  hierdie  monster  van  ’n  gebou  is  alles  op  die 
ekstra-plus  skaal  — die  verhoog  waarmee  Vilar  te  kampe 
het,  is  so  hoog  en  groot  dat  dit  die  gebruik  van  décor 
omtrent  onmoontlik  maak.  Vilar  gebruik  ook  nie  ’n  voor- 
gordyn  nie,  alle  verwisselinge  van  toneel  vind  in  die  donker 
plaas. 


o 


Dle  aangeboude  deel  van  die  verhoog  wat  in  die  saal  self 
ingebou  is  vergroot  die  verhoog  tot  ’n  diepte  van  20  meter 


en  tot  25  meter  breed. 


Die  verhoog  is  erg  vlak  in  diepte  en  word  die  gebruik 
hiervan  nog  meer  belemmer  wanneer  ’n  dertig-ton  orrel,  wat 
tot  voor  kan  skuiwe  as  die  saal  vir  konserte  gebruik  word, 
nog  moet  weggesteek  word.  En  tog  het  Vilar,  dank  sy 
jarelank  ondervinding  van  opelug-teater  in  die  ou  Paleis 
van  die  Pape  te  Avignon,  dit  reggekry  om  hier  in  hierdie 
geverfde  skilpaddop  van  ’n  des  Esseintes,  die  leidende 
persoonlikheid  in  die  hedendaagse  toneellewe  van  Parys 
te  word. 

Vilar  die  akteur,  is  deur  Dullin  opgelei,  maar  Vilar  die 
regisseur  is  ’n  verwesenliking  van  die  teorieë  van  Adolphe 

Appia  en  van  sy  eie  ondervinding  in  Avignon,  waar  hy 
jarelank  elke  somer  sonder  enige  décor  stukke  opgevoer 
het.  Hier  het  hy  geleer  hoe  om  alleen  met  sy  spelers,  met 
groeperings  en  kleurvolle  kostuums,  met  behulp  van 
musiek,  en  veral  met  behulp  van  beligting  meer  as  net  die 
gewone  geverfde  décor  daar  te  stel.  Met  onfeilbare  smaak 
en  kennis  verstaan  hy  die  kuns  om  met  al  hierdie  middele 
’n  atmosfeer  te  skep;  deur  suggestie  kan  hy  Engeland, 
Spanje,  Italië  of  ’n  ander  land  te  voorskyn  roep,  of  ’n 
sekere  atmosfeer  skep  — en  net  so  maklik  met  ’n  paar 
note  musiek  of  ’n  verandering  in  die  beligting  ’n  teenstelling 
— ’n  vlag  wat  geswaai  word  of  ’n  trommelslag  — en  die 
verhoog  verander  in  ’n  slagveld,  een  boom  word  ’n  woud, 
ja,  Vilar  is  meer  as  ’n  regisseur,  hy  is  ’n  towenaar.  Dit  is 
juis  deur  hierdie  afwesigheid  van  ’n  gewone  realistiese 
décor  dat  Vilar  die  gehoor  dwing  om  bewus  deel  te  neem 
aan  die  handeling  van  die  drama.  Die  gehoor  moet  hier 
gedurig  die  décor  verbeel  en  met  elke  wisseling  wat  daar 
plaasvind  moet  die  décor,  met  behulp  van  Vilar  se  kuns, 
in  die  verbeelding  van  die  gehoor  saam  rekonstrueer  word. 
Deur  ’n  onsigbare  maar  altyd  teenwoordige  décor,  bereik 
Vilar  meer  as  ander  met  werklike  tasbare  décor.  So  bv.  in 
Richard  II  van  Shakespeare,  waar  die  koning  in  die  toring 
opgesluit  sit,  laat  Vilar  die  speler  alleen  op  ’n  bankie  sit 
op  ’n  anders  leë  en  pikdonker  verhoog,  met  alleen  vier 
ligstrale  wat  van  bo-af  neerskyn  en  so  die  vier  hoeke  van 
die  vier  mure  aangee.  Hierdie  lig  in  die  donker  kampeer 
sterker  die  man  as  gevangene  af,  as  nagemaakte  mure: 
want  hy  is  heeltemal  omring  deur  VIER  mure  en  nie  die 
gewone  drie  nie.  Die  sielkundige  uitwerking  van  so  ’n 
toneelskikking  is  dadelik  opmerklik  — want,  en  veral,  in 
die  geval  van  Richard  II,  waar  die  koning  as  prooi  van  sy 
karakter  en  noodlot  sy  eie  slagoffer  is,  sien  ons  hom  hier 
ook  so  waar  hy  alleen  op  die  verhoog  sit,  geen  vreemde 
vingers  of  gestaltes  wat  na  hom  wys  of  hom  onderwerp 
nie  — net  sy  eie  gewete.  Namate  die  vier  ligpilare  sterker 
word  en  ons  bewus  word  van  die  buitewêreld  wat  uit  hierdie 
vierkant  uitgesluit  word  waarin  hierdie  man  alleen  sit,  dan 
eers  word  ons  bewus  van  die  feit  dat  hy  ook  daar  sit  as  die 
gevangene  van  Henry  en  van  die  mag  wat  Henry  simboli- 
seer,  dieselfde  mag  as  dié  van  Fortinbras  in  Hamlet.  Die 
afwesigheid  van  enige  mure  maak  ons  ook  al  hoe  meer 
bewus  van  Richard  se  magteloosheid,  die  skeidslyn  tussen 
sy  sel  en  die  ewigheid  bestaan  nie  hier  nie.  Hierdie  styl  van 
Vilar  is  natuurlik  gefundeer  op  die  teorieë  van  Appia:  die 

akteur  wat  die  drama  voorstel,  is  die  eerste  en  die  belang- 
rikste  faktor  in  die  toneelkuns. 

Tweedens,  die  ruimte  met  sy  drie  dimensies,  wat  die 
plastiese  vorm  van  die  akteur  moet  bedien.  Derdens,  die 
beligting,  wat  albei  moet  lewe  gee.  Vir  Appia  is  geverfde 
twee  dimensionele  décor  natuurlik  onmoontlik,  en  tref  hy 
die  sprekende  vergelyking:  as  ’n  kunsliefhebber  stand- 
beelde  voor  kleurvolle  muurskilderye  plaas,  en  dan  alleen 
die  muurskilderye  verlig,  wat  word  dan  van  die  stand- 
beelde  ? en  omgekeerd  . . . 

Vir  Vilar  is  dit  die  regisseur  wat  vir  die  afgelope  dertig 
jaar  die  skeppende  krag  in  die  toneel  is,  nie  die  akteur  of 
die  outeur  nie,  en  volgens  hom  sal  dit  so  moet  bly  tot  ’n 
groot  dramaturg  tot  voorskyn  kom.  Nadat  ’n  mens  ’n 
opvoering  van  Vilar  gesien  het,  is  dit  veral  die  „mise-en- 
scêne”,  die  toneelskikking,  wat  ’n  mens  onthou.  Hy  sien 
die  hele  stuk  amper  soos  ’n  Delacroix  vir  Shakespeare 
gesien  het,  as  ’n  reeks  skilderagtige  en  hoogskleurryke 
beelde,  dit  is  veral  die  visuele  wat  by  Vilar  die  beste  tot 
uiting  kom,  en  die  oorheersing  van  ruimte  deur  reguit  lyne, 
wat  altyd  tot  ’n  dramatiese  groepering  lei  wat  die  hele 
tema  van  die  bedryf  of  toneel  saamvat  en  beklemtoon.  Die 
grootste  suksesse  van  Vilar  was  ook  toneelstukke  wat  hom 
die  kans  gee  om  al  sy  talente  te  laat  ontplooi:  Prince  de 
Hombourg  van  Kleist,  La  mort  de  Danton  van  Biichner, 
Le  Cid  en  Cinna  van  Corneille,  Macbeth  en  Richard  II  van 
Shakespeare,  Don  Juan  en  L’Avare  van  Moliére,  Ruy  Blas 
en  Marie  Tudor  van  Hugo,  Lorenzaccio  van  de  Musset  en 
La  Mere  Courage  van  Brecht. 

2.  Onder  die  tweede  groep  teaters  is  die  Marigny,  waarin 
J-L  Barrault  speel,  die  belangrikste  (hierdie  is  ook  sy 
laaste  seisoen  in  die  Marigny-teater  en  moet  hy  nou  vir 
’n  ander  teater  soek,  daar  is  selfs  sprake  na  die  laaste 
krisis  in  die  C-F  dat  Barrault  die  Odeon  moet  oorneem  of 
die  Sarah  Bernhardt!).  Barrault  en  Vilar  is  die  twee 
belangrikste  persoonlikhede  in  die  toneel  in  Parys.  Barrault 
was  ook  soos  Vilar  jarelank  toneelspeler  onder  Charles 
Dullin,  waar  hy  kennis  gemaak  het  met  die  geniale  Etienne 
Decroux  wat  toe  al,  in  1931,  besig  was  om  die  kuns  van 
,,mime”,  gebarespel,  weer  te  laat  herlewe.  Van  Decroux  het 
Barrault  alles  omtrent  hierdie  vergete  kuns  geleer  — nie 
alleen  al  die  oefeninge  om  elke  deel  van  die  liggaam  te 
laat  ontwikkel  nie,  en  te  laat  kontroleer  nie,  maar  veral  ook 
die  wetenskap  en  die  estetiek,  die  waarde  van  die  stilte  en 
immobiliteit  op  die  verhoog.  Barrault  erken  ook  vir  Gordon 
Craig,  Antonin  Artaud  en  Paul  Claudel  as  sy  leermeesters. 

Waar  Vilar  probeer,  en  ook  daarin  slaag,  om  die  gehoor 
te  bekoor  met  die  kleur  van  sy  toneelskikking,  bly  die  teks 
alleen  vir  hom  die  teks  en  voeg  hy  net  daarby  die  middele 
vvat  alreeds  genoem  is  en  sy  talente  van  regisseur.  Barrault 
het  heeltemal  ’n  ander  siening  van  die  toneel,  hy  is  tegelyk 
’n  wetenskaplike  en  ’n  mistiek  en  is  altyd  in  tweestryd  met 
homself  en  met  die  teks;  hier  kan  ’n  mens  ook  die  invloed 
van  Artaud  en  Claudel  op  hom  merk.  Vir  Barrault  is  die 
teater  ’n  heilige  plek,  waar  die  publiek  in  kom  soos  in  ’n 
tempel  van  vergetelheid.  Dit  is  hier  waar  die  akteur  en 
die  publiek  op  ’n  gegewe  oomblik  saamkom  en  waar  dit 
dan  die  plig  van  die  akteur  is,  en  sy  kuns  verg,  om  die 
publiek  te  verkrag,  dit  is  Barrault  self  wat  hierdie  uitdruk- 
king  gebruik,  en  hy  vergelyk  dan  ook  die  kontak  van 
akteur  en  publiek  met  die  seksuele  omgang  van  ’n  paar; 
die  akteur  moet  hom  oor  die  publiek  uitstrek  en  die  publiek 
besit.  Hy  defineer  ook  die  toneel  as  die  kuns  van  die  mens 
in  die  ruimte,  daardeur  bedoel  hy  dat  die  akteur  met  sy 
liggaam  en  stem  in  hierdie  ruimte  hom  in  sy  karakter 
moet  vestig,  en  vir  hom  is  die  twee  uiterstes  van  die 
toneelkuns  die  suiwer  gebaar  en  die  suiwer  woord,  in  die 
sin  van  Johannes.  So  verlang  Barrault  dan  ook  dat  ’n 
digter  wat  hierdie  uiterstes  voor  die  oë  hou  eendag  vir 
die  akteur  ’n  concerto  sal  skrywe,  soos  ’n  musikus  vir  ’n 
instrument  ’n  concerto  skryf. 

Van  Artaud  (watter  ryk  wêreld  van  ondervinding,  van 
hoop  en  van  wanhoop  lê  daar  nie  in  die  persoon  van  Artaud 
opgesluit  nie!),  het  Barrault  sy  teorie  oor  die  Toneel  en  sy 
Dubheïganger  (Le  Théátre  et  son  Double),  gekry:  d.w.s. 
die  toneel  is  die  dubbelganger  of  die  weerspieëling,  nie  die 
werklikheid  nie,  maar  van  die  onmenslike,  die  bo-natuur- 
like  kragte  wat  die  wêreld  lei.  En  hiervoor  is  die  teks  nie 
genoeg  nie,  maar  moet  die  kunstenaar,  die  skrywer  self 
of  die  akteur,  alle  middele  van  die  toneelkuns  gebruik  met 
die  doel  om  die  toneelkuns  terug  te  plaas  in  sy  primitiewe 
staat,  en  wel  met  behulp  van  sekere  middele  soos  klank 
(stem,  musiek  en  gerase),  beweging,  kleur  en  plastiese 
verskynsels  die  toneelkuns  terug  te  plaas  in  sy  metafisiese 
aspek  en  te  versoen  met  die  univers.  Die  middele  wat 
Artaud  aanraai  is  veral  dié  wat  vandag  nog  in  die  Ooste 
in  opvoerings  gebruik  word  en  veral  in  Bali;  maskers  wat 
drake,  monsters  en  duiwels  verpersoonlik,  musiek  wat  die 
hoorders  só  beïnvloed  dat  hulle  in  ’n  ekstase  oorgaan  en 
later  heeltemal  flou  neerval  en  hulself  aldus  oorgee  aan 
die  „dubbellewe”.  Vir  Artaud  is  VREES  die  sleutel. 

Paul  Claudel  word  ook  deur  Barrault  aangegee  as  een 

van  sy  leermeesters,  die  konsepsie  van  Claudel  wat  hy  en 
Barrault  „Théátre  Total”  of  die  totale  toneelkuns  noem 
het  ook  sy  oorsprong  in  die  Ooste  waar  Claudel  lank  am- 
bassadeur  vir  Frankryk  was.  Maar  waar  Artaud  al  die 
intense  en  heilige  ritus  (Rites)  van  Bali  oorneem  en  as 
wese  van  sy  teater  behou  en  waar  hierdie  ritus  die 
transendente  funksie  het  om  deur  vrees  en  intuïsie  te  werk, 
het  Claudel  by  die  Sjinese  en  Japanese  van  hulle  simboliek 
geleen  en  o.a.  hulle  voorliefde  vir  tonele  wat  in  die  natuur 
afspeel  (kerkhowe,  die  mag  van  die  dood  en  van  die  dooies) 
en  waarin  alles  ’n  primordiale  simboliese  waarde  besit* 
en  gebruik  Claudel  wat  hy  van  hulle  leen  net  as  bykomende 
bykomstighede  in  sy  ewige  stryd  tussen  seksuele  liefde 
vir  die  vrou  en  reine  liefde  vir  God,  alles  by  hom  is  gefun- 
deer  in  die  rede  — deur  die  verstand.  Claudel  maak  ook 
gebruik  van  die  bioskoop  bv.  die  seil  van  Colombus  se  skip, 
in  Christophe  Colomb  word  ’n  doek  waarop  die  verlede, 
die  toekoms  en  die  gedagtes  van  Christophe  Colomb 
projekteer  word.  Waar  Artaud  se  doel  ia  om  die  werking 
van  die  bo-natuurlike  uit  te  bring,  die  krag  van  die  Bose 
in  die  toorkunste  en  van  goëlery,  lê  Claudel  homself  daarop 
toe  om  die  almagtigheid  van  God  en  sy  belang  in  die  mens 
te  wys,  asook  die  werk  van  die  mens  in  die  diens  van  God; 
terselfdertyd  verkleineer  en  bespot  Claudel  juis  die  gode 
en  geloof  van  die  mense  wat  Artaud  verafgood. 

Vir  baie  was  Barrault  se  grootste  tydperk  voor  die 
oorlog  en  nadat  hy  vir  Dullin  verlaat  het,  toe  hy  sy  eerste 
gebarespel  opgevoer  het:  sy  eie  verwerking  van  Faulkner 
se  As  I Lay  Dying,  Honger  van  Knut  Kamsun  en  sy  eerste 
stukke  waarin  hy  sy  teorieë  toegepas  het  o.a.  Numance  van 
Cervantes  en  Le  Procës  van  Kafka.  Toe  het  die  oorlog 
uitgebreek  en  in  1941  gaan  hy  na  die  Comédie-Frangaise 
waar  hy  ’n  paar  jaar  bly  en  waar  hy  onder  andere 
Le  SouUer  de  Satin  van  Claudel  opvoer,  ’n  stuk  wat  oor 
die  Sa-  uur  duur  en  oor  twee  aande  heen  moes  opgevoer 
word ! Daarna  is  Barrault  met  die  welbekende  aktrise 
Madeleine  Renaud  getroud  en  het  hy  nooit  weer  sulke  hoë 
en  suiwer  werk  gelewer  nie.  Van  sy  groot  suksesse  van 
die  laaste  jare  was:  Christophe  Colomb  en  Partage  de  Midi 
van  Claudel,  Intermezzo  van  Giraudoux,  Volpone  van 
Jonson,  Occupe-toi  d’Amélie  van  Feydau,  La  Cerisaie  van 
Tchekov,  Bérénice  van  Racine  en  die  drie  dele  van  die 

• Moet  onthou  word  dat  in  die  ooste  die  décor  nooit  as  sulks  bestaan 
nie  maar  deur  sekere  gebare  of  deur  tradisievaste  bykomstighede 
voorgestel  word,  en  só  opgeroep  al  hulle  simboliese  en  dramatiese 
waarde  behou ; so  kan  ’n  waaier  of  die  gebruik  daarvan  o.a.  ’n  bottel 
wyn,  ’n  hoed,  ’n  kind,  ’n  lantern,  die  Foujiyama,  ’n  bord,  ’n  oop  deur, 
’n  vallende  blaar,  ’n  boek,  die  maan,  die  sons,  ens.,  voorstel. 

Orestia  tot  een  verwerk  en  met  maskers  gespeel.  Onder  die 
Roemrykste  nederlae  van  Barrault  was:  UEtat  de  siëge 
van  Camus,  The  Sleep  of  Prisoners  van  Fry  en  Barrauit 
het  hierdie  week,  4 Februarie  1956,  met  een  van  sy  mees 
gewaagde  eksperimente  begin  — deur  vir  2^  uur  alleen  op 
die  verhoog  ’n  monoloog  te  voer  waar  ’n  suksesvolle 
skrywer  terug  gaan  in  die  klein  en  armoedige  hotelkamer- 
tjie  van  sy  begin  en  daar  probeer  hy  nou  sy  eerste  roman 
oor  te  skrywe  en  klaar  te  maak  . . . maar  gou  vind  hy  uit 
dat  hy  tóe  opreg  was  en  dan  veg  hy  daar  die  swaarste 
stryd  van  sy  lewe  en  hierdie  2^  uur  alleen  op  die  verhoog 
is  ’n  regte  „tour  de  force”  . . . Barrault  slaan,  breek,  spring 
rond  op  en  oor  die  meubels,  kruip  en  rol  op  die  vloer,  skeer 
sy  MS  op  en  vir  hierdie  onmoontlike  2^-  uur  hou  hierdie 
man  met  sy  groot  koorsagtige  oë,  sensitiewe  en  nerveuse 
gesig  die  aandag  en  spanning  van  die  saal. 

Die  teaterpubliek  van  Parys  het  nog  ’n  rede  om  vir 
Barrault  en  Vilar  dankbaar  te  wees,  want  hulle  nooi  van 
die  grootste  akteurs  en  aktrises  van  Frankryk  om  hoof- 
rolle  in  hulle  teaters  te  kom  vertolk:  so  Maria  Casarês  en 
Alain  Cuny  in  Macbeth  gesien  word,  Marie  Bell  en  Mar- 
guerite  Jamois  in  die  Orestia,  Edwige  Feuillêre  en  Pierre 
Brasseur  in  Partage  de  Midi  en  Ferdinand  Bedoux  in 
Volpone. 

3.  Onder  hierdie  groep  het  ek  alreeds  die  name  van  vyf 
teaters  genoem  wat  deur  die  hele  wêreld  bekend  is,  maar 
die  spelers  of  regisseurs  wat  hulle  bekend  gemaak  het  is 
almal  dood,  en  die  teaters  slaan  nou  ’n  ander  koers  in.  Dit 
was  veral  in  hierdie  teaters  waar  die  toneel  meer  was  as 
net  ’n  gebou  met  ’n  klomp  mense  daarin.  Die  woorde  kuns 
en  kunstenaar  het  onaangename  en  gevaarlike  woorde 
geword,  maar  watter  ander  woorde  omskryf  hulle  en  hul 
werk?  Dit  was  hulle  wat  die  toneel  uit  die  moerasse  van 
die  na-oorlogse  (14-18)  pseudo-realistiese  vulgariteit 
gesleep  het.  Met  die  begrafnis  van  Jouvet  en  Dullin  het 
duisende  Franse  buite  die  kerk  gestaan  en  huil.  Vandag 
lewer  hierdie  teaters  nog  goeie  werk,  maar  die  intensiteit 
van  die  vorige  dae  ontbreek,  die  liefde  en  toewyding  wat 
Pitoëf  en  ander  gebring  het,  is  vandag  net  deeglikheid. 
In  vroeër  jare  was  hierdie  teaters  bekend  as  dié  van  die 
„Avant-garde”,  die  voorhoede,  weens  die  navorsingswerk 
wat  hulle  gedurig  gedoen  het  in  verband  met  die  perspek- 
tief  van  die  décor,  of  om  ’n  verhoog  te  bou  wat  as  décor, 
d.w.s.  drie-dimensionele  décor,  kan  dien  vir  alle  stukke 
(’n  soort  van  „pre-fabricated”  décor  en  juis  van  beton 
gebou),  of  met  beligting,  deur  die  voetligte  te  verwyder, 

ens.  Hulle  het  die  wese  van  die  toneelkuns  gesoek,  probeer 
om  te  vind  wat  die  ewige  waardes  daarvan  was  en  wat 
deur  al  die  eeue  die  kern  daarvan  gebly  het ; en  daarop  wou 
hulle  bou,  nie  op  die  persoonlike  prestasies  van  ’n  Bern- 
hardt  of  Brasseur  nie,  maar  op  die  toneelkuns  self,  dié  wat 
Gordon  Craig  aangegee  het  as  die  enigste.  Vandag  moet 
’n  mens  oor  die  rivier  gaan  na  die  ,,Rive  Gauche”  of  linker- 
oewer,  om  daar  in  die  kleiner  teaters  te  gaan  soek  waarna 
Copeau  en  die  ander  destyds  gesoek  het,  die  toneelkuns 
self  en  nie  die  mode  nie. 

Onder  hierdie  derde  groep  teaters  is  daar  net  een  wat 
in  die  afgelope  paar  jaar  ’n  stuk  van  ’n  onbekende  skrywer 
opgevoer  het,  nl.  Sur  la  Terre  comme  au  Ciel  van  die  Oos- 
tenrykse  Hochwálder,  en  hierdie  stuk  was  toe  alreeds 
elders  met  sukses  opgevoer.  Net  so  voer  dieselfde  teater 
hierdie  jaar  Anastasia  van  Marcelle  Maurette  op,  met 
Juliette  Greco  die  bekende  ,,eksistensiële  sangeres”  van 
St.  Germain  des  Prés,  in  haar  eerste  rol  op  die  planke.  Net 
soos  die  stuk  van  Hochwálder  is  Anastdsia  ’n  stuk  wat 
alreeds  met  groot  sukses  in  ander  lande  gespeel  is.  Oor  die 
algemeen  speel  teaters  nuwe  en  ander  stukke  van  gevestig- 
de  skr^wers:  UAlouette  en  Ornifle  van  Anouilh,  Le  Diáble 
et  le  Bon  Dieu  en  Nekrassov  van  Sartre,  Histoire  de  Rire 
van  Salacrou,  Judas  van  Pagnol,  Lorsque  Venfant  parait 
van  Roussin  (vir  die  vierde  jaar)  en  verwerkinge  van 
Shaw,  Agatha  Christie,  Ustinov,  ens.  Onder  hierdie  groep 
is  die  belangrikste  spelers : Pierre  Fresnay,  Frangois  Périer, 
Jean  Marais,  Madeleine  Robinson,  Suzanne  Flon,  Gaby 
Morlay  en  die  bekendste  regisseurs  Raymond  Rouleau  en 
Jean  Mercure. 

4.  Die  meeste  van  hierdie  kamerteaters  is  op  die  linker- 
oewer  van  die  Seine,  bevat  hulle  van  80  tot  200  toeskouers. 
Hierdie  groep  teaters  staan  vandag  bekend  as  dié  van  die 
,,avant-garde”,  en  dit  is  in  hulle  waar  die  jong  en  nuwe 
spelers,  regisseurs  en  skrywers  herhaaldelik  nuwe  kanse 
kry  om  te  toon  waartoe  hulle  in  staat  is.  Dit  is  dan  ook 
in  hierdie  klein  en  soms  ongemaklike  teaters  waar  van  die 
interessantste  stukke  vandag  in  Parys  gesien  kan  word, 
soos  byvoorbeeld  stukke  van:  Lorca,  Pirandello,  Strind- 
berg,  Ibsen,  Schiller,  Tchekov,  lonesco,  Adamov,  Beckett 
(wat  met  sy  En  attendant  Godot  een  van  die  grootste 
suksesse  behaal  het  na  Huis  Clos  van  Sartre),  Shakespeare, 
Goldoni,  Saroyan,  Ghelderode,  Brecht,  Claus,  Betti,  ens. 
Almal  wat  reeds  in  sulke  klein  teaters  was  sal  weet  dat  dit 
veel  moeiliker  is  om  in  hulle  te  speel  as  in  ’n  groot  saal. 
Ek  bedoel  nie  wat  bedoel  projeksie  van  die  persoonlikheid 

van  wic  se  belícnde  Afrikaanse  Literatuurgeskiedenis  eersdaags 
’n  omgewerkte  uitgawe  verskyn. 


en  stem  nie,  maar  betreffende  die  kontak  wat  dadelik 
tussen  die  gehoor  en  die  akteurs  bestaan  wat  hier  saam  in 
een  kamer  sit.  Hierdie  kontak  is  veel  subtieler  as  dié  van 
’n  groot  saal;  omdat  die  gehoor  nie  deur  die  illusie  en 
afstand  van  ’n  groot  saal  geskei  is  van  die  spelers  en  die 
décor  op  die  verhoog  nie,  maar  hier  sit  hulle  so  te  sê  saam 
met  die  spelers  op  die  verhoog.  Die  tegniek  van  spel,  van 
décor  opstel  en  van  grimering  is  hier  heeltemal  anders  as 
dié  van  ’n  groot  teater.  ’n  Mens  kan  sê  dat  die  gehoor 
die  spelers  deur  ’n  vergrootglas  aanskou.  Verkeerde  of 
swak  spel  en  grimering  of  ’n  breuk  in  intensiteit  of  in 
die  samehang,  vernietig  dadelik  die  spanning  en  waar- 
skynlikheid  wat  hier  deur  besondere  fyne  illusie  en  vol- 
maakte  spel  en  tegniek  opgebou  moet  word.  Die  akteurs 
is  nie  hier  so  seer  die  akteurs  van  ’n  drama  nie,  maar  die 
verpersoonliking  van  hulle  „personnages”  — dit  gebeur 
baie  keer  dat  lede  van  die  gehoor  voel  asof  hulle  wil 
antwoord,  soos  kinders  wat  in  ’n  „Western”  skree:  „Pasop 
agter  jou!” 

5.  Die  Grand  Guignol  speel  maar  altyd  nog  dieselfde 
gruwelstukke  direk  uit  Edgar  Poe  uit,  en  is  altyd  vol.  Dit 
is  ook  een  van  die  teaters  wat  nie  gedurende  die  somer- 
maande  toemaak  nie,  daar  dit  een  van  die  mees  gesogte 
plekke  van  toeriste  is. 

6.  Die  „Théátre  en  Rond”  of  arena-teater,  stam  direk  uit 
Amerika  uit,  waar  André  Villiers  onder  die  invloed  van 
Margo  Jones  gekom  het.  Sover  was  The  Importance  of 
Being  Earnest  en  Voulex-vous  jouer  avec  moá  van  Marcel 
Achard  hulle  enigste  suksesse.  Net  soos  en  miskien  nog 
meer  as  die  klein  teater  verg  ’n  arena-verhoog  ’n  spesiale 
tegniek  in  spel  en  in  afrigting.  Daar  kan  geen  twyfel 
bestaan  omtrent  die  waarde  van  so  ’n  klein-  of  arena- 
teater  in  die  opleiding  van  spelers  nie  — Stanislawski  self 
het  ook  al  vroeg  daarop  gewys. 

In  Junie  1954  het  Frankryk  sy  eerste  Internasionale 
Toneelfees  gehou.  Gedurende  die  ses  weke  vanaf  10  Junie 
tot  25  Julie  het  12  vreemde  lande  15  toneelstukke  in  hulle 
eie  taal  opgevoer,  en  het  14  Franse  geselskappe  22  toneel- 
stukke  op  die  planke  gebring.  Dit  mag  soos  ’n  veel-gewaag- 
de  onderneming  klink,  maar  die  Tweede  Toneelfees  van 
1955  het  genoeg  bewys  gelewer  dat  die  onderneming 
inteendeel  baie  geslaagd  was.  Dit  was  die  doel  van  mnr. 
Julien  om  gedurende  die  somermaande,  wanneer  die  ander 
teaters  toemaak,  die  stad  van  Parys  om  te  skep  tot  die 
hoofstad  van  die  teaters  van  die  wêreld  — „Le  Rendezvous 
des  Théátres  du  Monde”.  As  na  die  program  van  die  tweede 

fees  gekyk  word,  sal  ’n  mens  gou  kan  verstaan  waarom 
daar  van  alle  kante  gesê  word  dat  Parys  wel  nou  die 
hoofstad  van  die  wêreldtoneel  is  en  die  feeste  van  Edin- 
burgh  en  Berlyn  ver  oorskadu. 

Vanaf  18  Maart  tot  23  Julie  1955  het  21  lande  47  toneel- 
stukke  in  die  Sarah  Bernhardt-  en  Hébertot-teaters  op  die 
planke  gebring.  Onder  hierdie  lande  was  die  belangrikste : 

lerland,  Abbey  Theatre,  The  Plough  and  the  Stars  van 
O’Casey. 

Engeland,  Theatre  Workshop,  Volpone  van  Jonson  en 
Arden  of  Faversham. 

Swede,  Kunliga  Dramatiska  Teatern,  Fadren  en  Fróken 
Julie  van  Strindberg. 

Sjina,  Opera  van  Peking  met  9 uittreksels  uit  hulle 
répertoire. 

V.S.A.,  A.N.T.A.,  The  Skin  of  our  Teeth  van  Wilder  met 
Helen  Hayes  en  Mary  Martin  en  Medea  van  Jeffers 
met  Judith  Anderson. 

Oos-Duitsland,  Berliner  Ensemble,  Der  Kaukasische 
Kreidekreis  van  Brecht  met  Hélêne  Weigel. 

Griekeland,  Nationale  Teater  van  Athene,  Koning  Oidipus 
van  Sophokles  en  Hecuba  van  Euripides  met  Alexis 
Minotis  en  Katina  Paxinou. 

Die  opspraakwekkendste  groepe  was  die  Opera  van 
Peking,  die  geselskap  van  Brecht  en  die  Griekse  Teater- 
groep.  Elkeen  van  hierdie  groepe  het  iets  nuuts  in  die 
toneelkuns  openbaar:  die  Sjinese  met  hulle  eeu-oue  tradisie 
van  toneel  gevul,  met  vir  ons  onverstaanbare,  simboliek; 
hulle  gebarespel,  hulle  stiltes,  hulle  asemrowende  akrobasie 
en  veral  met  hulle  kleurryke  kostuums  en  grimering. 
Brecht  met  sy  Vervreemdingsteorie  wat  beter  tot  uiting 
kom  in  hierdie  stuk  as  in  Mutter  Courage  wat  hy  gedurende 
die  eerste  fees  opgevoer  het,  sy  gebruik  van  die  décor, 
koor  en  herhalende  spel,  d.w.s.  eers  deur  die  woord  en  dan 
die  gebaar  of  anders  om.  Brecht  se  konsepsie  teenoor  dié 
van  Claudel  en  Barrault  van  Totale  Toneel,  het  ’n  weer-' 
galm  gevind  in  Frankryk  wat  lank  gevoel  sal  word  en  wat 
alreeds  sy  eerste  vrugte  werp.  (Dit  gaan  sonder  om  te  sê 
dat  Brecht  ook  sterk  deur  die  Ooste  beïnvloed  is.)  Die 
Grieke  met  hulle  beheersing,  met  die  plastiek  en  koreo- 
grafie  van  die  koor,  en  deur  hulle  sobere  smaak  en  keuse 
van  décor,  kleur  en  kostuum  laat  hulle  toe  dat  die  kragtige 
teks  in  sy  ritmiese  bou  ongestoord  ontplooi.  Vir  Switser- 
land  en  HoUand  was  dit  gelukkig  dat  hulle  voor  die  Grieke 
elkeen  ’n  „Koning  Oidipus”  opgevoer  het,  want  hulle  swaar- 
oorlaaide,  lomp-onsekere  en  eentonige  opvoerings  van  dié 

treiirspel  het  reeds  strenge  en  onentoesiastiese  kritiek 
uitgelok. 

Met  die  afloop  van  die  fees  het  mnr.  Julien,  die  organi- 
seerder  en  algemene  bestuurder  van  die  fees,  my  gevra 
of  dit  nie  vir  ons  in  Suid-Afrika  moontlik  sou  wees  om  vir 
die  volgende  (1956)  fees  ook  ’n  geselskap  te  kan  stuur  nie. 
Ek  het  toe  later  die  voorstel  aan  mnr.  Breytenbach  van 
die  N.T.O.  gestuur,  aangesien  die  N.T.O.  die  enigste  toneel- 
organisasie  in  S.A.  is  wat  so  ’n  onderneming  kan  aanvaar. 
Dit  sal  nie  alleen  tot  eer  van  Suid-Afrika  strek  om  aan 
so  ’n  fees  deel  te  neem  nie,  maar  so  ’n  ondervinding  kan 
vir  ons  spelers  en  regisseurs  van  onskatbare  waarde  wees! 
As  twee  groepe,  ’n  Afrikaanse  en  ’n  Engelse,  gestuur  word, 
kan  hulle  terselfdertyd  ook  toere  deur  die  vasteland  onder- 
neem.  Ek  het  alreeds  met  ’n  teater  in  Londen  gepraat  en 
hulle  is  al  te  gretig  om  aïbei  groepe  te  verwelkom,  verder 
kan  die  Afrikaanse  groep  ook  nog  in  België  en  Holland 
optree.  Dit  is  nou  al  te  laat  om  met  reëlings  te  begin  vir 
1956  (ek  veronderstel  dat  niks  daaromtrent  gedoen  is  nie) 
maar  kan  daar  nie  BETYDS  gereël  word  om  twee  groepe 
oor  te  stuur  vir  die  1957  fees  nie? 

Januarie  1956. 


GEDIGTE 


Nog  zóveel  vreugde  woont  om  ons  verdoken, 
ivaar  men  haar,  diep-gesluierd,  nauw  ontwaardt: 
bloemen  wier  zonnehart  ’s  nachts  is  ontloken 
en  die  ons  hart  met  dubble  schroom  bewaart. 

Maar  daarom  moet  het  lente  zijn  of  zomer, 

— zoals  geluk  slechts  bloeit  aan  ziele-jeugd  . . . 

Niets  dat  de  illusies  van  de  dwaze  dromer, 

die  zich  vermeide  in  schimmen  nog  verheugt. 

AUeen  wie,  schuw  of  wijs,  slechts  nog  bïijft  wagen 
’t  naakt-nodige,  en  al  ’t  andre  heeft  verzaakt, 
vindt  voort  de  kracht  om  ’t  derven  door  te  dragen 

— tot  hij,  hier  reeds,  iets  van  Gods  Vreugde  smaakt. 

GRAFSCHRIFT  VOOR  EEN  JEUGD 

Hier  rust  wie  meer  deed  dan  zij  kon, 
veel  minder  dan  zij  wenste  of  lustte. 

Laat,  nu  zij  eindlijk  ruste  won, 
haar  dode  droom  in  vrede  rusten. 

Dit  kan  nie  my  bedoeling  wees  om  met  hierdie  opskrif 
’n  pleidooi  te  lewer  vir  wat  sedert  eeue  nie  alleen  opgeëis 
is  nie,  maar  ook  met  hartstog  uitgeleef  is;  veel  eerder  wil 
hier  gewys  word,  by  al  sy  vryheid,  op  die  beperking  en 
verantwoordelikheid  van  die  kunstenaar  wat  subjêk  (d.i. 
onderworpe)  is  aan  die  soewerein  vrye  estetiese  Norm, 
leidende  beginsel  in  alle  kuns,  wat  egter  alleen  sin  ontvang 
in  samehang  of  verweefdheid  met  alle  ander  aspekte  van 
die  werklikheid.  Dit  hou  in  dat  geen  kunswerk  as  individu- 
alisering  van  die  estetiese  sinstruktuur  ooit  tot  stand  kom 
sonder  die  verwesenliking  daarin  van  alle  ander  modale 
sinmomente  (die  geloof,  die  morele,  die  simboliese,  ens.), 
watter  verweefdheid  dan  ook  die  sinsamehang  uitmaak 
van  elke  dingstruktuur,  in  die  natuur  gegee  of  mens- 
gemaak.  Die  kunstenaar  is  vry  om  skeppend  in  sy  arbeid- 
sfeer  die  ingeskape  drang  tot  of  behoefte  aan  skoonheid 
te  bevredig.  En  hierdie  algemeen-menslike  uitingsvorm, 
hoeseer  ook  afgelei,  subjek  en  flou,  is  een  faset  van  die 
beeld  Gods  waarvan  die  mens  draer  is. 

Wanneer  egter  die  kunstenaar  gedwing  word  van  buite 
die  estetiese  sfeer,  deur  die  staat  of  iemand  of  iets  wat 
van  hom  eis  om  aan  ’n  buite-estetiese  beginsel  te  offer,  dan 
verstar  die  kuns,  want  dan  is  hy  weggeruk  uit  die  lyn  van 
sy  bestemming,  en  wie  hieraan  gehoor  gee,  bring  sy  offer 
aan  ’n  afgod.  In  ons  dae  was  en  is  die  ondergeskikmaking 
van  die  kuns  aan  staatsideologieë  aan  die  orde  (Hitler-  en 
Stalin-regime).  Hoe  moes  ’n  fyn  gees  soos  dié  van  Ernest 
Wiechert  nie  ly  vanweë  sy  uitgesprokenheid  t.o.v.  ideë, 
hoewel  ook  maar  simbolies,  wat  die  owerheid  as  staats- 
gevaarlik  beskou  het  nie?  En  wat  het  hy  nie  alles  te  sê 
gehad  later  van  die  kampellende  in  Der  Totenwald  nie? 
Maar  afgesien  van  sulke  abnormale  en  flagrante  gevalle 
asook  van  hier  en  daar  opduikende  insidente  waarby 
kunstenaars  in  die  gedrang  gekom  het  of  die  toorn  van 
’n  regerende  vors  (vgl.  die  verbanning  van  Ovidius  deur 
Augustus)  ondervind  het,  kan  ons  sê  dat  kunstenaars  vry 
was  om  te  skep  na  hartelus. 

Met  die  gemaakte  voorbehoud  is  die  estetiese  sinstruk- 
tuur  volstrek  onafhanklik  en  as  sodanig  dan  ook  onherlei- 
baar  tot  enige  ander  sin-modale  aspek.  Wanneer  nou 

andersgeaarde  sinmomente  in  die  kunswerk  optree  en  die 
leiding  wil  oorneem,  dan  word  die  eenheid  van  die  kuns- 
werk  vemietig.  Dit  is  die  geval  wanneer  byvoorbeeld 
politieke  tendens  die  oorhand  kry  of  die  verstandelikheid 
of  onekonomiese  gebruik  van  woorde  insluip  of  morali- 
serende  tendense  soos  die  moraal  by  tye  heersend  was  of 
geskiedenisfeite  (soos  in  Notre  Dame  de  Paris)  of  weten- 
skaplike  feite  of  psigo-analitiese  uitpluisinge  (frustrasie 
van  die  verhaal),  watter  laaste  geval  eintlik  ontspring  aan 
’n  onder-normatiewe  moment.  A1  hierdie  voorbeelde  wys 
aan  ruwe,  onverwerkte  stof  wat  nie  vanself  opgaan  in  die 
geheel  nie  en  ook  nie  as  ondergeskik  aan  die  genormeerde 
kunswerk  wil  fungeer  nie. 

Ewe  noodlottig  word  ook  die  beskouende  houding  wat 
probeer  deurdring  tot  die  wese  van  die  kunswerk  deur 
gebruikmaking  van  andersgeaarde  sinmomente  in  hul 
originêre  sin  bv.  Unser*  op  die  voetspoor  van  Ma.rhe 
(Heidelberg)  wat  verskillende  tekssoorte  (brief,  gesprek, 
verhaal)  ondersoek  deur  gebruikmaking  van  suiwer  arit- 
metiese  berekening  i.v.m.  frekwensies  van  die  aantal 
variabele  onbeklemde  lettergrepe  tussen  twee  volbeklemde 
lettergrepe,  asof  die  ingewikkelde  ding  prosa-ritme  hom 
laat  vat  langs  die  weg  van  ’n  meganiese  metode;  of  die 
futiele  poging  om  die  kunswerk  biologisties  te  verklaar 
(Waetzoldt)  en  ewe-eens  Kohnstamm;  of  op  grond  van 
psigiese  drange  (Freud). 

Vryheid  in  ondergeskiktheid  aan  die  estetiese  Norm 
sinsamehangend  verbonde  aan  alle  ander  norme  is  ’n 
kosmiese  ingeskapenheid  waaraan  geen  kunstenaar  kan 
ontkom  nie.  Want  menslike  vryheid  is  altyd  vryheid-in- 
beperking.  Daarom  voel  selfs  ’n  humanistiese  estetikus 
soos  Volkelt  wat  weliswaar  net  maar  enkele  norme  laat 
geld  en  wie  se  blik  op  die  werklikheid  daarom  maar  gedeel- 
telik  bly,  hom  geroepe  om  eensydige,  verabsoluterende 
kunsteoretici  die  weg  te  wys  na  ’n  begrip  van  die  werk- 
likheid  wat  ten  minste  ten  dele  ’n  sinsamehang  ontdek. 

Die  kunstenaar  is  vry  en  selfstandig,  net  so  vry  soos  die 
ploeër  wat  darem  gebonde  is  om  sy  ploegskaar  ewewydig 
met  die  vorige  ploegvoor  te  hou,  wil  hy  sy  taak  na  behore 
verrig.  Wanneer  kunstenaars  en  teoretici  ’n  waardige  plek 
vra  vir  die  kunswerk,  dan  is  dit  hulle  reg  en  voorreg. 
Verafgoding  egter  of  omhoogstoting  van  die  kunstenaar 
tot  ’n  besondere  soort  wese,  wat  in  ons  land  ook  aan  die 
orde  is,  lei  tot  allerlei  lewensvreemde  aanstellerigheid  en 
dwepery  en  is  buitendien  ’n  simptoom  van  sieklikheid.  Op 

• Hugo  Unser,  Der  Rhythmus  der  deutschen  Prosa. 

watter  grond  durf  ’n  kunstenaar  hom  verhef  bo  sy  mede- 
mens  wat  in  ’n  ander  opsig  presteer?  Miskien  omdat  hy 
’n  besondere  gawe  het  om  voort  te  bring  wat  uiteraard 
meer  bereken  is  om  voldoening  by  die  gemeenskap  te  wek  ? 
Wat  is  hy  in  wese  meer  as  die  wetenskaplike  of  die  denker 
van  ’n  sisteem  of  die  staatsman  wat  ’n  groot  idee,  sy  idee, 
verwerklik,  of  die  wat  in  andersoortige  funksies  presterend 
die  mensdom  bevoordeel  ? Edison  is  skaars  nog  ’n  naam  vir 
die  gewone  man,  maar  bereken  wat  hy  vir  die  mensdom 
gedoen  het!  Laat  ons  nie  eiegeregtig  wees  met  ons  feilbare 
menslike  skale  nie.  Die  vryheid  van  die  kunstenaar  is 
gewaarborg  deur  die  aard  van  sy  werk;  nooit  kan  dit  lê 
in  die  negering  van  ander  norme  nie,  dus  in  vrymaking 
van  verantwoordelikheid  nie.  Dit  kan  alleen  teoreties  gebeur 
deur  uitheffing  van  die  kuns  bo  alle  sinsamehang,  waarmee 
die  moontlikheid  tot  kunsskepping  uitgeskakel  word.  Want 
God  alleen  is  sinvolheid  en  absoluut.  En  daarom  is  ook  alle 
gepraat  van  die  skoonheid  as  absoluut  ydel  en  wysgerig 
onverantwoord,  ingebind  soos  hy  is  in  die  tydelike  wêreld- 
orde  saam  met  al  die  geskapene  wat  sin  kry  alleen  in 
betrokkenheid  op  God.  En  daarom  is  Perk  se:  „0  Skoon- 
heid,  Gij  wier  naam  geheiligd  zij  ...”  ’n  knielery  voor  ’n 
selfgemaakte  afgod,  en  dit  is  aan  hierdie  gebrek  te  wyte 
dat  die  beweging  van  Tagtig  so  gou  voos  geword  het. 

Ek  merk  dat  jongeres  met  weinig  begrip  of  selfs  sonder 
begrip  soms  skimperig  en  spotterig  verwys  na  die 
Calvinisme,  maar  die  feit  is  dat  die  Calvinisme  ’n  realistiese 
beskouing  het  oor  die  wêreldorde  en  geroepe  is  om  te 
getuig  teen  onbesonne  kunsverheerliking  wat  maak  asof 
die  kuns  ’n  doel  in  homself  het.  Nou  glo  ek  nie  dat  sulke 
mense  irrasionele  beeldstormers  wil  wees  nie,  wat  alle 
norme  teoreties  wil  wegvee  van  die  tafel  af  nie,  maar  ek 
glo  dat  hulle  meer  moet  dink  en  ervaar.  Die  Calvinisme 
egter  eis  meer  as  die  verstand;  hy  eis  die  hart.  En  dit  bly 
’n  struikelblok  vir  die  liberaal-gesinde  mens.  En,  ondanks 
alle  gepraat  van  individualistiese  kant,  is  dit  nodig  om 
die  grondwaarheid  weer  duidelik  te  stel:  die  kuns  het  ’n 
dienende  funksie. 

Dit  is  leersaam  om  ten  aansien  hiervan  te  merk  dat  Keats 
wie  se  aanvanklike  credo  was  dat  „poetry  should  surprise 
by  a fine  excess”  — en  wie  het  hom  meer  vermei  in  natuur- 
weelde?  — kort  voor  sy  dood  (hy  het  gesterf  in  sy  26ste 
jaar)  hom  nie  meer  wil  gee  net  aan  „fine  sounds  . . . that 
were  floating  wild  about  the  earth”  nie,  maar  dat  hy  hom 
wil  wy  „to  the  ardours  rather  than  the  pleasures  of  song” 
en  verder:  „there  is  no  worthy  pursuit  but  the  doing  of 

some  good  in  the  world”  en  die  hoop  uitspreek:  „ . . . I shall 
substitute  a more  thoughtful  and  quiet  power.” 

Die  blywende  van  alle  kuns  is  ten  slotte  die  draende 
gedagte,  die  gehalte,  die  stille  krag,  ’n  beskouing  wat  lank 
voor  Keats  reeds  uitgespreek  is. 

KUNS,  GELOOF  EN  MORAAL 

Sedert  eeue  het  die  moraal  skade  aangerig  in  die  woord- 
kuns,  soms  gedurende  tydperke,  orals  waar  hy  hom  in 
originêre  sinkarakter  aan  ’n  kunswerk  opdring.  Die  religie 
egter  wat  tuis  is  in  die  diepste  laag  van  die  menslike 
bestaan  en  die  geloof  (as  tydelike  funksie)  aktiveer,  sodat 
dié  op  sy  beurt  alle  ander  funksies  ontsluit  en  so  ook  alle 
kultuur,  die  religie  is  ingeskape  in  elke  mens,  duidelike 
faset  van  die  beeld  Gods  in  die  mens,  en  dryf  die  mens 
in  sy  onrus  in  afvallige  of  Godgerigte  koers.  En  daarom  is 
elke  menslike  uiting  en  ook  die  kunswerk  religieus  bepaal. 
Werkend  aan  sy  kuns  ondervind  die  kunstenaar,  onder 
leiding  van  die  estetiese  norme,  ’n  sekerheid,  word  hy 
aangemoedig  en  gedra  deur  ’n  vaste  vertroue  op  welslae, 
gryp  hy  selfbewus  in  die  stofmassa  van  sy  verbeelding  in, 
omskeppend  en  vormend  — ’n  intuïtiewe  sekerheid  wat  hom 
begelei  by  elke  stap  in  die  beliggaming  van  ’n  groter  kon- 
sepsie,  ’n  blymoedige  sekerheid  wat  groei  onder  voort- 
skrydende  volbrenging  van  die  in  diepste  wese  religieus 
bepaalde  kunsdaad.  En  wanneer  die  geloof-moment  in 
watter  vorm  van  kuns  ook,  hetsy  in  waaragtig  bo-tydelike 
Godgerigtheid  fungeer,  hetsy  in  paganistiese,  natuurkrag- 
vergoddelikende  lyn,  dan  sal  hy  om  kuns  te  word,  hier 
ook  in  die  estetiese  ordening  ’n  ander  as  oorspronklike 
karakter  moet  vertoon.  Nou  is  die  kunstenaar  natuurlik 
vry  om  sy  eie  lewens-  en  wêreldbeskouing  te  gee,  ook  al 
is  dit  in  teenstryd  met  dié  van  die  gemeenskap  waarop  hy 
aangewys  is  vir  sy  werk,  maar  dan  sal  hy  die  gevolge  van 
die  konflik  moet  dra.  Dit  is  hier  dat  roeping  en  verant- 
woordelikheid  in  die  gedrang  kom. 

Dieselfde  geld  van  die  moraal  (liefde-moment).  Want 
net  so  seker  as  wat  niemand  plagiaat  wil  pleeg  nie,  omdat 
sy  morele  sin  vir  verantwoordelikheid  in  verset  kom,  net 
so  seker  is  hy  moreel  gebonde.  Omdat  die  estetiese  en  etiese 
in  sinverbindende  samehang  van  so  ingrypende  betekenis 
vir  die  gemeenskapslewe  is  (invloed  van  kuns  op  sedes), 
word  dié  twee  aspekte  gedurig  met  mekaar  in  verband 
gebring.  Want  selfs  vir  die  naïewe  ervaring  is  die  verhou- 
dinge:  skepper  — kunswerk,  waardeerder  — kunswerk. 

genoegsaam  gemotiveer  as  sinverbindende  werklikheid. 
Wanneer  T.  K.  Whipple  op  hierdie  verhouding  nadruk  lê 
en  tot  die  uitspraak  kom:  ,,From  conception  to  completion, 
a poem  is  shaped  by  its  writer’s  morals ...”  dan  bly  hy 
tog  maar  aan  die  buitekant,  dan  konstateer  hy  die  feit 
sonder  grondleggende  verklaring. 

Net  so  beslis  as  wat  die  kuns  hom  verset  teen  reine 
nabootsing  van  die  natuur,  die  lastige  hindernisse  van  die 
naakte  werklikheid  oorkom,  en  weier  om  die  honderd-en- 
een  triviale  bykomstighede  van  ’n  natuurlike  situasie  op 
te  neem,  weier  om  sê  bv.  in  die  voorstelling  van  ’n  eetmaal 
al  die  banale  tussenwerpsels  en  vrae  en  antwoorde  en 
plathede  van  gesprekke  op  te  neem  want  onbruikbaar, 
maar  net  die  belangrike  momente  gryp  in  soverre  hulle 
noodsaaklik  is  vir  die  verdere  gang  van  die  verhaal;  net 
so  seker  as  wat  hy  daarop  uit  is  om  uitkiesend  en  besparend 
(ekonomiese  moment)  die  werklikheid  te  herskep  en  die 
harmoniese  lyne  te  vind  vir  sy  eenheid  — in  — verskeiden- 
heid;  net  so  seker  is  hy  geroepe  om  die  sedelik-aanstoot- 
like,  behoudens  die  kwalifikasie  van  die  edele  intensie  van 
die  kunstenaar  om  sodanige  dinge  versoenend  te  laat 
opgaan  in  die  totaalbeeld  van  sy  skynwêreld,  te  vermy  as 
esteties-weerspannig  en  aan  sy  spieëlbeeld  van  die  lewe 
ware  en  verheffende  gestalte  te  gee. 

Waarom  sou  ons  nog  vra  of  hierdie  beskouing  van  die 
roeping  van  die  kuns  by  makers  van  sensasielektuur  en 
allerlei  soorte  van  prikkelstof  van  die  laaste  tien  jaar 
voortgesit  het?  Want  dit  is  g’n  literatuur  nie,  net  namaak 
en  geldmaak,  ewebeeld  van  die  sewemiljoen  slapbandboeke 
wat  jaarliks  in  Suid-Afrika  afgelaai  word  van  oorsee. 

ONS  PROSA 

Maar  dit  het  mode  geword  vir  resensente  om  een  na  die 
ander  die  rympie  na  te  papegaai  dat  ons  prosa  in  die 
algemeen  so  ver  benede  ons  verskuns  staan.  As  jy  honderd- 
maal  ’n  leuen  herhaal,  sal  daar  wel  mense  wees  wat  die 
leuen  glo.  Ons  prosakuns,  in  soverre  dit  kuns  wil  wees  of 
geword  het,  kan  op  grond  van  sy  vitaliteit  en  verskeiden- 
heid  geplaas  word  naas  die  hedendaagse  van  ander  lande 
en  van  ons  verskuns  sonder  om  heeltemal  beskaamd  te 
staan. 

Verskuns  kan  nie  lewe  van  vernuftige  spel  met  woorde 
en  beelde  nie;  sy  lewensgrond  is  van  dieper  kwaliteit- 
waarde.  En  by  dankbare  erkenning  van  al  die  goeie  wat 

ons  verskuns  gebring  het,  is  daar  ook  heelwat  hinderlike 
dinge  waarvan  ek  enkele  noem. 

Ek  laat  daar  die  onnodige,  vertonerig-erotiese  in  Joernaal 
van  Jorik  bl.  29  en  blaai  na  bl.  59  met  die  flagrante  ver- 
wêreldliking  van  die  verhewe  Christelike  opvatting  van 
Genadebetoon  deur  die  skielike  optree  van  Manuel,  die 
skimmige  Christusfiguur,  in  ’n  onpaslike  klimaat.  Hierdie 
soort  van  vryheid  in  verbeeldingswerk  oortuig  niemand. 

Ek  verwys  ook  na  Opperman,  Blom  en  Baaierd,  ’n  mooi 
en  kosbare  uitgawe  met  meer  as  twintig  bladsye  wat  leeg 
is  en  geld  kos,  waarmee  ’n  mens  jou  sou  kan  versoen  as 
die  orige  bladsye  onmisbaar  van  inhoud  was. 

SPOT 

Spot  is  ’n  werktuig  wat  meestal  breek  in  die  aksie  tensy 
gehanteer  met  duidelike  goedmoedigheid.  Ek  merk  egter 
geen  goedmoedigheid  op  bl.  45  nie: 

Telkens  as  hierdie  volk  van  God  afdwaal, 
sal  hy  in  Afrika  se  klip  en  kaal 
herinner  word  hoe  groot  Hy  is 
deur  die  tinktinkietaal  van  Totius. 

As  die  naïewe  leser  sou  meen  dat  hier  ’n  teenstelling: 
Gk)d-skepsel  bedoel  is,  sou  hy  hom  vergis.  Want  dan  sou 
die  mens  met  sy  geluid  en  al,  hoe  dié  ook  al  mag  wees, 
as  louter  niks  verskyn.  Maar  nou  is  dit  snaaks  hoedat,  na 
al  die  gedruis  van  soveel  jare  verbygegaan  het,  die  helder 
en  teer  geluidjies  van  die  tinktinkie  uit  jou  jeugdae,  soos 
hy  in  die  suikerbos  rondwip,  onafdwingbaar  by  ’n  rnens 
bly  voortklink. 

Die  verhewene  gedegradeer. 

In  dieselfde  bundel  lees  ’n  mens  op  bl.  29  in  die  woorde 
van  die  nagwag  (kursivering  van  my) : 

In  miljoene  liggies  woel  die  mens, 
oorgelaat  op  aarde  aan  sy  lot; 
wit  maaiers  aan  die  lies  en  pens 
van  ’n  swart  koei  wat  lê  en  vrot  — 
alles  voos  van  die  verval, 
die  sterre  vreet  aan  die  heelal. 

Ten  eerste,  die  gekursiveerde  reël  is  verderflik  en  geloof- 
ondermynend.  Die  gedagte  is  heeltemal  Heideggeriaans,  nl. 
die  mens  gesien  in  sy  volstrekte  isolement  en  eiewettelik- 
heid.  Hierteenoor  plaas  ek  my  eie  woorde  uit  Spel  van 

Blank  en  Swart,  nie  om  enige  digterlike  verdienste  nie, 
maar  om  te  wys  hoe  die  Gees  van  die  lig  vir  die  Gees  van 
die  nag  bedui  wat  die  regte  houding  van  die  Groot  Gees  is: 

. . . . en  Hy  vermeerder  die  kudde 
en  Hy  stuur  wolke  en  reën 
, dat  die  mens  gewaar  in  sy  swakheid, 

hy  is  nimmer  en  nimmer  alleen. 

Ten  tweede,  die  vers  hierbo  is  ’n  degradering  van  die 
sterrehemel  wat  nog  altyd  vir  die  mens  die  volmaakte 
skoonheid  is,  tot  die  laagste  vlak.  En  dit  lyk  of  hierdie 
soort  rymkuns  aansteeklik  is,  daar  gelaat  wie  voor  of  na 
is,  soos  blyk  uit  Steenbok  tot  Poolsee  (Blum) : 

Die  vlieë  het  gegons  op  die  verrotte  maag 
waaruit  ’n  swart  kommando  maaiers 
gerol  het  langs  die  buik 
en  lieste,  dik  en  traag, 
ek  meen  geen  vloeistof 
was  ooit  taaier.” 

Moet  daar  nou  ’n  soort  maaierkultus  ontstaan  ? Met  sulke 
dinge  is  ons  verskuns  aan  verval. 

Ek  verwys  nog  na  Ballade  van  Jan  se  Fees  {Nuwe  Verse, 
Van  Wyk  Louw),  ’n  grappige  vers  waaraan  niemand  ’n 
danige  estetiese  eis  sal  stel  nie,  maar  wat  tog  op  ’n  skade- 
like  noot  eindig: 

My  Prins,  wie  U mag  wees,  wat  ons  vir  goed 
sal  hou  — in  styl  getroon,  of  in  die  pan  — 
bespreek  ons  plekke  naas  één  in  U gloed: 
die  Dietse  silwersmid,  ’n  Jan  — ons  Jan. 

Die  skadelike  hier  is  die  afsleep  van  die  na-tydelike  na 
die  vlak  van  die  alledaagse.  Die  godsdienstige  mens  word 
hier  gestuit.  Wie  ook  al  die  Prins  mag  wees,  Prins  van  die 
duisternis  seker,  teenoor  wie  die  outeur  grappig  sy  onder- 
daanskap  bely  met  My  Prins,  hierdie  soort  van  spel  bly  ’n 
ontsiering. 

Die  gebruikmaking  van  U,  Christus,  God,  in  die  aan- 
spreek,  al  te  seer  manier  geword  en  ook  geen  uitvinding 
van  die  Afrikaanse  verskuns  nie,  kan  misleidend  wees, 
maar  in  hierdie  kader  moet  elkeen  ten  opsigte  van  sy 
waaragtigheid  wat  alle  kuns  moet  dra,  met  eie  gewete  te 
rade  gaan.  Laat  my  in  hierdie  verband  aanhaal  enkele 
woorde  van  H.  de  Jongste  (Mededelingen  van  de  Vereniging 
voor  Calv.  Wijsbegeerte,  Sept.  1956) : 

„Soms  verraadt  de  structuur  van  het  werk,  dat  de 
primaire  instelling  van  de  maker  in  strijd  is  met  zijn 
prestatie.  Zo  bv.  Albert  Verwey  in  zijn  Christus-sonnet. 
De  laatste  terzine  wekt  aanvankelijk  hooggespannen  ver- 
wachtingen  op  van  de  komende  volledige  overgave  aan  de 
Man  van  Smarten.  Het  phonisch-rhythmisch  gehalte  van 
de  eerste  helft  der  terzine  is  van  een  diepte  en  kracht,  die 
ons  bijna  de  adem  beneemt.  En  dan  komen  de  lege,  slappe 
slotwoorden.  Wat  een  neergang.  En  vraagt  men  nu  naar 
de  oorzaak  van  deze  teleurstelling,  dan  moet  gewezen  op 
Verwey’s  geloofshouding.  Hij  geloofde  wel  in  de  schoonheid 
— niet  in  Christus.  Wie  niets  dan  een  ,schoon  meedogen’ 
meebrengt  aan  de  voet  van  het  kruis,  wordt  nog  ontnomen 
wat  hij  heeft.” 

As  ons  verskuns  sou  verkies  om  met  vernuftoere  heen 
en  weer  te  beweeg  op  die  horisontale  vlak,  moet  hy  nood- 
wendig  doodloop.  Alle  kuns  wat  maar  een  funksie  is  van 
die  kultuur,  in  opdrag  gegee  aan  die  mens,  en  wat  nie 
uitwys  bokant  homself  na  sy  Oorsprong  nie,  kom  in  verval. 
Kuns  moet  troos  deur  te  veredel;  moet  verhef  deur  edele 
emosies  te  aktiveer  tot  vrugbare  werksaamheid  in  die 
mens  se  geestelike  lewe;  kuns  moet  bo  alles  oortuig  met 
sy  waaragtigheid  wat  opkom  uit  ’n  gesonde  lewenswortel. 
Alle  pogings  om  die  kuns  te  verabsoluteer  is  ’n  aardse 
verdwaasdheid.  Te  meer  sal  die  kuns  van  ’n  Christelike 
volk  tot  eer  van  God  wil  en  moet  bloei  en  hom  vry  hou, 
taakbewus,  van  die  dekadensie  van  die  Weste.  Om  maar 
een  aspek  te  noem,  laat  ons  kyk  na  die  lyn  wat  begin  met 
Jubal-Kaïn  wat  die  eerste  snaar-  en  fluitinstrumente 
gemaak  het,  ’n  lyn  wat  oor  Dawid  na  Bach  en  ander  loop 
en  skoon  vrugte  vertoon  aan  die  boom  van  die  kuns. 

isóey* 

BALLADE  VAN  HOM  WAT  VERLOOR  HET 

Sweet  pêrel  op  sy  voorkop 
en  drup,  drup  in  die  sand. 

Ver  vooruit  in  wïlde  galop 

verdwyn  sy  koedoe-koei  snel  oor  die  rand. 

Die  lig  uit  die  dag  se  soepel  bron 
het  hul  oor  die  vlaktes  laat  nael. 

Wie  sal  voor  die  vlam  van  die  helwit  son 
die  hart  vir  sy  hart  uit  ’n  grootbul  haal? 

Fris  heupe  het  sierlik  geswaai-stap 
en  haar  krale  het  rinkink  in  die  wind. 

Met  ’n  handgebaar,  die  voet  se  trap 

het  sy  hul  aan  hierdie  bloedige  jag  verbind: 

,,Wie  die  longe  en  hart  van  ’n  grootbul 
bring  en  vars  in  dtie  pekel  kom  sit; 
sy  dag  sal  ek  met  drome  vervul 
en  slaap  in  die  hart  van  sy  leë  hut.” 

Die  trane  loop  oor  sy  wange 
en  drup,  drup  in  die  sand: 

„Jare  trug,”  en  hy  snik  van  verlange, 

„het  die  koedoe-vers  soetgras  gevreet  uit  my  hand.” 

Hoe  kon  sy  dink  aan  ’n  vloek 
soos  dié;  hoe  haar  so  op  hom  wreek? 

Het  hy  nie  vir  haar,  kleindag,  paddas  gesoek, 
en  die  hardste  vuurmaakhout  stukkend  gebreek? 

Saans  om  die  vuur  waar  ander  hul  krag 
en  die  buit  van  die  dag  kon  bring, 
het  hy  net  skugter  in  die  kole  gelag, 
die  trom  geslaan  en  vir  haar  gesing  . . . 

Gesing  van  die  dag  as  sy  hoepelbeen 
saam  met  die  jag  oor  die  vlaktes  gaan; 
van  die  bontgeverfde  hut  wat  alleen 
teen  die  helling  van  die  berg  sal  staan. 

,,’n  Lied,”  het  hy  deur  die  sonlig  dae  gedink, 

„Sal  die  minnaar  vir  haar  ja-woord  moet  sing.” 
Nou  jag  die  sterkes  sonder  kos  en  waterdrink 
en  moet  die  long  en  hart  van  ’n  grootbul  bring! 

Die  droefheid  loop  oor  sy  oë 
en  drup,  drup  van  die  wraak. 

Mankoliek  hink  hy  oor  die  hoë 

duine  om  sy  koedoe-koei  weer  mak  te  maak. 

Wild  oor  die  vlaktes  baljaar  hy  sy  lied 
van  die  hut  en  die  jag  uit  sy  kinderdrome 
en  keer  troppe  wïld  na  ’n  gebied 
van  digte  woude  en  troebel  strome. 

Hy  steek  die  grootste  buldier  dood 
en  slag  sy  hart  en  longpyp  oop: 

Wie  lag  sy  bakkies  nou  so  skeef  en  groot 
as  die  lou  bloed  al  op  sy  spore  loopf 

Dis  haar  oë,  haar  gesig  wat  hier  so  smeek: 

„0  Heilige  Sla^tg,  o Son,  verbreek  sy  horings 

wat  in  my  hart  diep,  al  dieper  steek 

en  slaan  vir  hom  my  liggaam  toe  in  krale  dorings.” 

Dié  aand  het  hy  nie  by  haar  vuurtjie  gesit 
om  sy  stem  teen  die  skoonste  van  hulle  te  meet. 

Om  die  gloed  van  die  kole  alleen  in  ’n  hut 
het  sy  en  ’n  ander  die  grootbul  se  harslag  geëet. 

ABRAHAM  EN  HAGAR 

Sy  lyf:  amandelboom  in  ’n  woestyn 
waarin  die  tyd  sy  laaste  rimpels  kerf: 

’n  Blaar  vergeel,  ’n  tak  verdroog  en  kwyn 
voor  alles  in  die  dorre  najaar  sterf. 

En  sy  die  borrels  van  ’n  geil  fontein 
wat  opkook  in  sy  ou,  verkalkte  are: 

Die  ouderdom  verstyf.  Met  silwer  pyn 
bot  aan  vergrysde  jeug  weer  dag-oud  blare. 

Maar  later  toe  hy  oopblom,  welig  groei; 
die  toekoms  voer  met  sade  uit  sy  hande, 
moes  sy  verdors  in  sand  tot  yler  vloei 
en  opdroog  in  die  hitte  van  haar  skande. 

Haar  wraak  (vir  Israel  ’n  wildehond) 
byt  jaarliks  in  sy  volk  ’n  groter  wond. 

U SLUIT  MY  IN 


U sluit  my  in 

Van  agter  en  van  voor 

En  U lê  U hand  op  my. 

Waarom  kan  ek  die  rus 
Waarna  ek  soek 

Dan  tog  nie  kry,  dan  tog  nie  kry, 


U ken  my 

En  deurgrond  my 

Tot  in  my  duister  hart, 

en  weet  dat  daar  verborge  skuil 

’n  weg  van  smart,  ’n  weg  van  smart. 


Ek  kan  dit  nie  begryp 
en  sien  daarvoor  geen  rede  — 
Lei  my,  o Vader,  op  U weg 
en  maak  my  stil  tevrede. 


BY  DIE  BESEMBOS 


Met  blinde  oë,  moeg  en  dof, 

Staar  ek  die  duister  in  — 

Is  dit  die  einde,  of 

van  groter  dinge  die  begin? 

Soos  ’n  Elia  by  die  besembos 
Roep  ek  ook:  Dis  genoeg! 

Neem  nou  my  siel,  God,  en  verlos 
my.  Ek  is  eind’loos  moeg. 

Stuur  gou  U engel  om  vir  my  te  wek 
en  my  te  spysig  — Raak  my  aan 
en  skenk  my  krag,  sodat  ook  ek 
na  Horeb,  berg  van  God,  mag  gaan. 

Sal  U nie  daar  aan  my  verskyn 
waar  ek  wegskuil  in  die  spelonk 
van  sombere  gedagtes? 

Lei  U my  deur  die  dor  woestyn 
van  nimmereindigende  klagtes, 

Tot  ek,  na  aardbewing  en  stormwind, 
Nie  in  die  vuur  wat  kan  verslind  — 
Maar  in  die  suising  van  ’n  sagte  stilte 
My  rus  en  vrede  in  U vind? 

U WYSE  RAAD 


’n  Oop  en  wye  vergesig 
Oor  veld  en  rante 
In  die  blink-wit  lig 
Van  vroeg  Septembermaand. 

Ek  hoor  hoe  die  patryse 
Pietersielie  in  die  aand, 

En  in  U raad,  Alwyse, 

Het  ek  rus  gevind  vanaand. 

Wees  nie  besorgd  nie, 

Wees  ook  nie  bevrees, 

Want  Ek  is  met  jou  — 

Deur  My  Gees 

Sal  Ek  jou  leer  en  lei, 

Eti  soos  die  klei 
in  pottebakkers-hand, 

Sal  Ek  jou  vorm 

Na  My  wïl  en  My  verstand, 

Totdat  jy  eenmaal  oop  en  vry 
My  naam  voor  kneg  en  koning  sal  bely. 

’n  Sagte,  stille  skemering 
Daal  oor  die  landskap  neer: 

In  heiUge  aanbidding 

Wil  ek  voor  U kniel,  O Heer, 

En  aan  U toebring  lof  en  dank 
En  al  die  eer  — 

Na  maande  van  vertwyfeling 
Staan  ek  op  my  voete  weer 
En  weet  ek,  buiten  U, 

Is  daar  in  hemel  en  op  aards 
Niks  wat  ek  begeer. 


JUBEL-LIED 

Rooi  hibiskits  voor  my  venster, 
Doringbome  voor  die  deur, 

En  teen  die  ruwe  kliprand 
Aloe  Transvalensis  vol  in  kleur. 

Lewensvreugde,  hartstog 
deel  die  rooi  blom  mee, 

En  wyl  die  doringbome 
Durf  en  daadkrag  gee, 

Skenk  die  alwyn  teerheid,  kalmte, 
Rus  vir  die  gemoed  — 

En  ek?  Ek  kan  slegs  jubel: 

God  is  goed! 

J.  P.  WaL 

DIE  MENSE-PAAR 
Die  vreugdeparadys  was  net  en  skoon, 
maar  daar  het  goed  en  ook  die  kwaad  gewoon. 
Die  mens  kon  dit  nog  net  nie  onderskei 
hier  in  sy  skoonste  lentefeesgety. 

Maar  toe  die  slang  haar  beeld  en  skoonheid  sien 
en  in  die  vrou  die  skakel,  swak  miskien, 
het  hy  oor  haar  sy  bose  lis  gespan 
om  hierdie  heiligheid  uit  hul  te  ban. 

Die  duiwellis  was  sterker  as  die  vrou, 
daar  was  ’n  neerlaag  wat  hy  uit  moes  wis. 

Die  man,  vas  aan  sy  vrou  in  eer  en  trou, 
het  neergekniel  by  haar,  sy  beeltenis, 
wat  saamgevoeg  is  uit  sy  vlees  en  huid, 
deur  God  aan  hom  gegee  as  vriend  en  bruid. 

Sy  het  gedink  dit  sou  haar  moeite  loon- 
om  voort  te  leef  in  klaterlig-vertoon, 
maar  veels  te  laat  het  sy  haar  fout  ontdek, 
want  voor  haar  het  die  lypad  uitgevlek. 

Die  pêrelkroon  was  dorings  saamgeweef, 
en  oor  hul  kennis  het  die  vrees  gebeef, 
want  kyk  hoe  naak  is  hulle  vir  mekaar; 
al  blosend  kyk  hul  na  die  vyeblaar. 

Die  wysheid  van  die  slang  was  maar  net  waan, 
en  treurend  dink  hul  oor  die  prys  betaal 
as  om  hul  naaktheid  heen  die  skorte  gaan 
en  oor  hul  siel  die  vrees  se  donker  daal, 
want  voor  hul  hang  die  swerftog  lank  en  swart 
wyl  in  hul  brand  die  leed  se  donker  smart. 

En  by  die  smart  was  daar  tog  vreugde  ook: 

Die  lewe  was  onrein  en  ook  gekrook, 

maar  in  hul  sou  die  liefde  voort  kon  leef 

en  same  nog  kon  hulle  stry  en  streef 

in  wierook  van  die  hoop  dat  uit  die  vrou 

die  liefde  van  die  Skepper  sal  ontvou 

en  uit  haar  spruit  die  saad  van  Hom,  die  Held, 

wat  eens  sal  seëvier  oor  boos  geweld. 

Nooit  word  die  nag  te  donker  of  daar  brand 
die  lig  van  hoop  wat  weer  die  krag  omgord 
en  moedig  uit  laat  steek  die  moë  hand 
as  in  die  gees  ’n  nuwe  ywer  stort. 

In  hoop  se  lig  het  hulle  saam  gely 
en  ook  hul  lewenstryd  saam  uitgestry. 

DIE  GERIG 


Daar  kom  God  op  Sy  Regterstoel 
na  Adam  in  die  sondepoel. 

Al  bewend  skuil  hy  en  sy  vrou 
in  tak  en  blare  toegevou. 

Met  hart  benoud  en  strak  gesig 
wag  hulle  op  die  groot  gerig. 

Al  dieper  word  die  angste-kuil 
waar  man  en  vrou  hul  saam  verskuil 

asof  die  bosse-tak  en  -blaar 
hul  van  Gods  oë  kan  bewaar. 

Hy  kom  nie  met  ’n  donderknal 
uit  hoogtes  op  hul  neergeval, 

die  bliksemskig  wat  knars  en  breek, 
of  vlamme-tonge  om  te  wreek, 

nie  met  die  rukwind  of  orkaan 
om  hierdie  sondedaad  te  slaan. 

Hy  kom  uit  hoogtes  ver  vandaan 
op  wieke  van  die  stilte  aan, 

die  sagte  ruising  van  die  wind 
tot  Adam,  Sy  gevalle  kind. 

Dit  was  die  aandwind,  koel  en  fris, 
vol  medely  en  lafenis. 

Die  straf  kom  uit  ’n  Vaderhart 
wat  meevoel  met  die  mensesmart. 

Hy  slaan  nie  blindweg  hot  en  haar 
en  delg  nie  uit  die  mensepaar. 

Genade-liefde  vul  hul  gees 
om  langer  bymekaar  te  wees 

en  saam  te  dra  die  hoogste  straf 
wat  eenmaal  uitloop  op  die  graf. 

Geval,  verban,  maar  nie  verdoem. 

O God,  aan  U die  hoogste  roem 

vir  hierdie  Mefde  en  gena 
wat  deur  die  lyding  ons  help  draf 

Jí 


r uan 


DRIE  APOSTELS 


PECCAVI. 


ETc  sal  nie  glo  as  ek  nie  my  hand  in 
U wonde  lê;  my  vingers  in  U sy. 

Hy  stotter  uit  teen  Golgotha:  oorwin  — 
mý  Heer,  mý  God,  wat  vir  ons  sondaars  ly. 

Die  dertig  sïlwerlinge  skrei  voor  God; 

dit  is  die  prys  — Hy,  wat  ek  kus,  die  buit  — 

„Vergewe  God”  — dat  ek,  o ek  . . . my  lot 

was,  Heer . . . Red  my,  hier,  waar  ek  voor  U stuit. 

Ek  was  ’n  hond  wat  by  die  vure  staan; 

— Was  ek  ’n  Rots  — hoe  kon  ek  waan  om  U 
te  volg,  o Heer.  Daarbuite  kraai  ’n  haan  . . . 

Ek  sweer  voor  God  en  mens,  ek  ken  Hom  nie! 
Vergeef  mý  ongeloof;  mý  rooi  verraad; 
dat  ek  U moes  verloën,  in  lus,  en  daad. 


DIE  KRUISWEG 

Ek  wil  só  graag 
alles,  alles  in  my 
op  U altaar  lê. 

Ek  wil  ingaan  by 
die  oop  deur  van 
dié  Roomse  kerk, 

waar  sewe  kandelare  gloei  om  die  Christusbeeld. 
Ek  wil  stil  luister;  die  stem  van  die  orrel  wees; 
sê  dat  ’k  weer  na  U wil  kom,  en  baie  saggies  vra: 

„Heer,  vergewef” 

Ek  wïl  U voel; 
ek  wil  alleen 
na  U kom,  in  die 
stille  najaarsdag; 
op  my  knieë  gaan 
langs  klokkiesgras 
en  klip;  sag  vra, 
smeek  en  uitroep: 

„Heer,  vergewe!” 

HOE  VER  VOEL  EK  VANAAND  . . . 


Aiy  hoe  ver  voel  ek  vanaand  — 

die  windpomp  krink  daar  langs  die  donker  populier 
en  gooi-gooi  strome  water  in  die  skuim  en  slyk 
dat  die  rimpels  in  die  plaasdam  vir  my  lyk 
asof  hul  reisiesjaag  tot  teen  die  icier. 

Hoe  ver  voel  ek  vanaand 

van  dit  alïes;  van  alles  om  my,  hier,  vanaand! 

Ek  soek  na  name  op  ’n  kaart 
en  waarom  is  Genoa,  Hamburg  en  Guayaquil, 
Omdoerman,  Kano,  die  Spaanse  hawe,  Valencia, 
die  dorpie  Cordoba,  Yticatan,  Arica  en  Almeria, 

Puerto  Rico,  Porto  Alegré  Sante  Fé  en  Lille 
vir  my  só  mooi? 

Ek  voïg  die  spoorïyn  van  Mtunzini  na  Tongaat, 
maar  mooiste  van  huï  almal  is  Bergviïïe,  op  die  kaart! 

Ai,  ek  voeï  vanaand  aïïeen 
en  hoor  hoe  trom-trom 

die  tamboere  uit  die  strooise;  hoe  tjank-tjank 
’n  hond  daar  teen  die  hang  . . . dis  donker, 
die  stiïte  so  ïank; 

geen  ïig  wat  brand,  net  ’n  naggeïuid;  ’n  geprom-prom 
van  ’n  dikkop  of  vïerkwiep  van  ’n  kiewiet.  Dit  reën 
so  vaaïweg  oor  die  Drakensberg  . . . 
en  ai, 

ek  voeï  vanaand  aïïeen  . . . 

C.  W.  HUDSON 


Daar  is  al  dikwels  gepoog  om  ’n  definisie  van  poësie  te 
formuleer.  Sulke  definisies  was  egter  nog  nooit  volledig, 
of  omvattend  genoeg  om  te  bevredig  nie.  Ons  kom  voor 
die  besef  dat,  soos  die  wonder  van  die  lewe  self,  die  poësie 
onomskr^rfbaar  is.  Tog  weet  ons  dadelik  wanneer  ons  met 
poësie  te  doen  het.  Ons  weet  net  so  duidelik  wanneer  ons 
met  prosa  en  nie  met  poësie  nie,  te  doen  het.  Daar  is  dus 
tóg  ’n  soort  eienskap,  ’n  essensie  in  die  soort  woordkuns 
wat  ons  poësie  noem  wat  ons  in  staat  stel  om  dit  dadelik 
te  herken.  Hierdie  eienskap  het  veral  met  die  digterlike 
gebruik  van  die  woord,  met  die  poëtiese  woord,  dus  te  doen. 
Omdat  poësie  ’n  soort  woord-kuns  is,  is  die  woord  se 
kwaliteit  in  al  sy  betekenis-  en  gevoelskakering  van 
belang  as  ons  van  die  waarde  van  ’n  gedig  gaan  praat.  Ons 
besef  dus  dat  die  waarde  van  poësie  veral  met  die  digter 
se  woordgebruik  te  doen  het. 

Dit  loon  derhalwe  die  moeite  om  ’n  studie  van  hierdie 
digterlike  woordgebruik  in  die  poësie  te  maak,  want  dit 
help  ons  om  ’n  maatstaf  vir  poësie  te  skep.  As  ons  sommige 
gedigte  lees,  tref  sekere,  arresterende,  roerende  woorde  ons 
dadelik.  In  die  gedig  Herinnering  van  Elisabeth  Eybers 
tref  ons  ’n  aantal  van  hierdie  digterlike  woorde  aan: 

As  kind  het  ’k  eens  die  maan  se  ronde  skyf 
langsaam  sien  uitswel  bo  die  silwer  vlei 
om  saggies  soos  ’n  seepbel  weg  te  dryf 
en  tussen  yl  popliere  in  te  gly. 

Die  treffende  digterlike  woorde  in  hierdie  strofe  is:  ronde 
skyf,  langsaam,  uitswel,  silwer  vlei,  saggies,  seepbel,  yl, 
maar  buite  hulle  verband  in  die  verse  besit  hulle  alleenlik 
’n  verstandsbetekenis ; so  alleen  gebruik,  is  hulle  glans  en 
gevoelsinhoud  afwesig;  die  magiese  geheel  wat  deur  die 
digtersgees  aan  die  woordbetekenis  gegee  is,  raak  dus 
verlore  as  ons  die  woorde  isoleer. 

Ons  besef  dat  genoemde  poëties  is,  juis  omdat  hulle  met 
’n  sekere  inhoud  gelaai  word  en  dus  ’n  betekenis  bo  hulle 
gewone  sin  om  gaan  kry.  Die  woord  seepbel  word  in  die 
leser  se  gees  bv.  aan  die  begrip  van  ’n  somervolmaan 
gekoppel,  en  ook  aan  die  broosheidsbegrip  van  die  lewe 
en  alle  skoonheid.  Dit  is  hierdie  dieper  betekenis  wat  die 

woord  in  die  versverband  gekry  het  wat  van  hom  ’n  digter- 
like  woord  maak.  Die  bywoord:  langsaam  kry  ’n  plastiese 
rol  om  te  vervul,  dit  dui  beweging  sowel  as  gevoel  aan,  dit 
dui  ook  op  die  stilte-stemming  van  die  heersende  natuur- 
toneel.  Die  vlei  is  silwer,  omdat  die  maan  daarop  skyn,  en 
die  begrip  silwer  beteken  meteens : maanlig,  stilte,  geheime- 
nis,  lig,  en  wek  ’n  soort  sintuiglike  gevoel  by  die  leser. 
Ook  die  bywoord:  saggies  kry  ’n  betekenis  bo  en  buite  sy 
daaglikse  gebruiksverband  om;  dit  beteken  in  sy  digterlike 
verband:  stilletjies,  gladweg,  statig,  ongenaakbaar,  en  wek 
’n  bewegende  beeld  in  die  gees  van  die  leser,  ’n  beeld  van 
die  opkomende  maan  wat  agter  die  populierbome  se  takke 
gesilhoeëtteer  word.  Die  woord : yl,  gekoppel  aan  die  woord : 
'po'puliere  wek  ’n  visuele  beeld  soos  ’n  ligkrans  om  die 
woordbetekenis : hierdie  woord  gaan  nou  dui  op  die 
openinge  tussen  die  bome  en  hulle  toppe,  dit  gee  die  beeld 
weer  van  die  takke  wat  silwerig  in  die  maanlig  skyn,  soos 
hulle  afgeëts  word  teen  die  skaduweekolle  van  die  boom- 
blare  en  hulle  donker  kolle. 

’n  Mens  moet  dus  heelwat  bybring  by  die  lees  van 
poësie.  Die  nugtere  persoon  sonder  verbeeldingskrag  kan 
hom  nie  volkome  oorgee  aan  die  byna  sinlike  woordgenot 
nie.  Ervaring  en  ’n  bewuste  toespits  op  die  begrip  en 
gevoelsinhoud  wat  deur  woorde  gewek  word,  is  dus  ’n 
vereiste  by  die  lees  en  geniet  van  poësie.  Om  hierdie  rede 
kom  ons  dikwels  mense  teë  wat  uitdruklik  beweer  dat  hulle 
geen  sin  aan  die  lees  van  poësie  het  nie. 

Maar  ons  doel  is  om  in  te  gaan  op  hierdie  besondere  groot 
omvang  van  die  betekenisinhoud  van  die  digterlike  woord. 
’n  Volgende  voorbeeld  van  digterlike  gelade  woorde  in  ’n 
gedig,  word  aangetref  in  C.  M.  van  den  Heever  se  Die 
Grysaard: 

’n  Hele  lewe  het  voor  sy  gesig 
net  soos  ’n  bonte  stoet  verbygegaan 
die  land  van  die  verlede  in,  nou  rig 
hy  hom  omhoog  en  kyk  die  sterre  aan. 

Sy  hande  bewe  en  die  oë  skeer 
die  veld  van  waar  die  wilgerbome  druip 
tot  waar  ’n  wagter  langsaam  huis  toe  keer, 
en  skaad’wees  dreigend  uit  die  klowe  sluip. 

Dan  hoor  hy  die  geruis  van  bome  wat 
nog  angstig  op  die  wind  se  heffing  weeg; 
die  hart  wat  in  die  neweltoekoms  vat, 
is  vreemd-alleen  en  grondeloos  en  leeg. 

Hy  gaan  dan  aars’lend,  sien  ’n  reier  wat 
vereensaamd  oor  die  nag  se  blou  beweeg. 

In  hierdie  gedig  gee  die  onderstreepte  woorde  veral  die 
gevoel  weer  van  die  ou  man  wat  sy  gedagtes  oor  die  lewe, 
die  dood  en  die  verlede  in  die  natuurbeelde  om  hom  gepro- 
jekteer  sien:  die  woord:  stoet  laat  hom  aan  ’n  begrafnis 
dink,  hy  is  vanself  oud  en  afgeleef,  en  hierdie  beeld  kom 
doodnatuurlik  in  die  stemming  van  hierdie  gedig  voor;  die 
woord:  verlede  laat  ons  aan  die  man  se  ouderdom  dink, 
sy  gedagtes  trek  na  die  dinge  wat  verby  is  en  hom  met 
heimweevolle  herinnering  laat;  die  druipende  wilgerboom 
is  sinnebeeldig  van  iemand  wat  oud  en  geboë  en  veral 
treurend  staan;  die  wagter  wat  huis  toe  keer  het  hier  ’n 
dieper,  simboliese  betekenis  en  dui  op  die  ou  man  se 
gedagtes  wat  met  sy  eie  uitvaart  besig  is;  ook  die  skadu- 
wees  wat  dreigend  is,  wek  die  swaarmoedige  stemming 
van  ’n  afgeleefde  wat  op  simboliese  wyse  aan  die  dood 
dink;  die  woord:  angstig  gee  dié  gevoel  van  beklemming, 
van  vrees  vir  die  onbekende  geheim  van  die  dood;  die 
toekoms  word  met  ’n  newel  in  verband  gebring,  omdat  die 
dood  ’n  onbekende  ervaring  is,  wat  die  mens  met  vrees 
vervul;  die  eensame  reier  wat  in  die  nag  verdwyn,  wek 
by  die  leser  die  gedagte  op  van  die  verhuisende  siel  van 
die  ou  man,  wanneer  sy  gees  die  nag  — simbolies  vir  die 
dood  — sal  ingaan. 

Die  sterk  assosiatiewe  en  evokatiewe  krag  van  die  digter 
se  woordgebruik,  gee  dit  die  digterlike  waarde  wat  dit  tot 
poësie  van  ’n  hoë  gehalte  puur.  Hier  het  ons  inderdaad  die 
enig-juiste  woord  vir  die  enig-juiste  begrip.  Buite  die 
verband  van  die  gedig,  sou  genoemde  woorde  netso  goed 
in  prosa  of  in  ’n  alledaagse  dialoog  gebesig  kon  gewees 
het  — dog  sonder  die  magiese  werking  van  die  oorvolle 
betekenis  en  gevoelskakering  wat  dit  die  stempel  van 
poësie  gee. 

Die  woordgebruik  van  N.  P.  van  Wyk-Louw  laat  ’n  mens 
dink  aan  ’n  doudruppel  wat  blink  en  skitter.  Dit  besit  ’n 
soort  helderheid  wat  deursigtig  is,  soos  in  Vroegherfs: 

Die  jaar  word  ryp  in  goue  akkerblare, 
in  wingerd  wat  verbruin,  en  witter  lug 
wat  daglank  van  die  nuwe  wind  en  klare 
son  deurspoel  word;  elke  blom  word  vrug, 
tot  selfs  die  traagstes;  en  die  eerste  blare  val 
so  stilweg  in  die  rook-vaal  bos  en  laan, 
dat  die  takke  van  die  lang  populiere  al 
teen  elke  ligte  móre  witter  staan. 

O Heer,  laat  hierdie  dae  heilig  word: 

laat  alles  val  wat  pronk  en  sieraad  was 

of  enkel  jeug,  en  vér  was  van  die  pyn; 

laat  ryp  word,  Heer,  laat  U wind  waai,  laat  stort 

my  waan,  tot  al  die  hoogheid  eindelik  vas 

en  nakend  uit  my  teerder  jeug  verskyn. 

Hierdie  gebed,  of  eerder,  himne  het  ’n  gewyde  stemming 
en  die  woorde  daarvan  dra  die  stempel  van  ’n  gevoel  van 
verering  en  van  ’n  besef  van  die  heiligheid  van  God,  wat 
die  skoonheid  van  die  vroegherfs  in  die  natuur  gee,  maar 
ook  aan  die  digter  die  vermoë  om  daardie  skoonheid  te  kan 
ervaar;  elke  woord  is  ’n  dankoffer.  Die  eerste  versreël  gee 
glans  aan  die  woord:  ryp,  en  die  begrip:  núwe  wind  gee  die 
effek  van  iets  wat  gesuiwer  is,  soos  die  gemoed  na  ’n  innige 
gebed;  ook  die  woord:  stilweg  is  gelade  met  die  stemming 
van  pragtige  natuurskoon  wat  verbygaan,  en  rook-vaal  is 
’n  visuele  digterlike  beeld  wat  die  herfsgety  dadelik  skilder- 
agtig  voorstel;  die  populiere  wat  lank  en  ívit  staan,  is  ander 
visuele  beelde  wat  ook  emosionele  waarde  besit,  omdat  dit 
die  leser  roer  om  aan  sulke  bome  te  dink  wat  hy  al  iewers 
in  ’n  herfstyd  gesien  het;  geen  wonder  dat  sulke  herfsdae 
met  die  idee  van  heiligheid  in  verband  gebring  word  nie; 
die  digter  se  bede  dat  sy  siel  en  gemoed  en  menswees  suiwer 
en  skoon  soos  die  herfs-skoonheid  moet  wees,  bring  digter- 
like  woorde  mee  soos : vxian  tot  stort  van  hom  af  en  wat  ’n 
vitalistiese  seggingswyse  is  — lewendig,  helder  en  raak ; 
teerder  jeug  verwys  na  ’n  skoonheid-in-herinnering  waarna 
die  digter  se  gees  terugverlang. 

Op  hierdie  wyse  kan  ’n  mens  talle  voorbeelde  uit  die 
poësie  aanhaal.  Die  magiese  woord,  wat  getuig  van  die 
digter  se  woordkuns  het  die  lesers  van  poësie  se  aandag 
geboei  deur  die  eeue  heen.  Die  digterlike  woord  bly  steeds 
’n  wonder  van  die  menslike  psige. 

Baie  digters  het  die  verlossende  werking  van  die  open- 
barende  woord  erken  of  daaroor  geskryf.  Van  Wyk-Louw 
se  bekende  woorde  in  hierdie  verband  kom  by  ’n  mens  op: 

O Woord,  geslote  kamer  vir  die  skoonheid  klaar . . . 

gaan  oop  vir  my  dat  ek  my  in  jou  red 

met  hierdie  vrag  van  aardse  sekerheid  en  pyn. 

Die  Grieke  het  geglo  dat  die  Muse  op  die  berg  Parnassus 
woon:  daardie  hoër  en  suiwerder  lug  is  soos  die  hoër  en 
suiwerder  woorde  wat  deur  die  digter  geskryf  word,  daarom 
kon  ’n  digter  soos  W.  B.  Yeats  bv.  praat  van:  ,,at  the  moth 

hour”  — d.w.s.  die  tyd  van  die  dag  as  die  motte  begin 
rondvlieg,  d.i.  in  die  skemering,  of  Shakespeare  kon  kort 
en  bondig  ’n  volle  lewe  se  wysheid  weergee  deur  te  skryf: 

„We  are  such  stuff  as  dreams  are  made  on,  and  our 
little  life  is  rounded  by  a sleep.” 

Die  digterlike  woord  kan  gedagtes  klee  wat  buite  die 
bestek  van  die  menslike  denke  val.  Soos  ’n  pyl  in  die  hartjie 
van  die  ewigheid  in,  kan  ’n  digterlike  segswyse  soms  ’n 
hele  intellektuele  inhoud  raak:  oor  die  gang  van  die  mens- 
like  lot  sê  Omar  Khayyam  van  Naishapur  bv. : 

„The  Moving  Finger  writes;  and,  having  writ, 

Moves  on:  nor  all  thy  Piety  nor  Wit 
Shall  lure  it  back  to  cancel  half  a Line, 

Nor  all  thy  Fears  wash  out  a Word  of  it.” 

Die  digter  vryf  as  ’t  ware  ou,  bekende  woorde  totdat  hulle 
helder  blink  en  ongewoon  lyk.  Hy  is  ’n  kunstenaar  wat 
weet  hoe  om  die  volste  waarde  uit  ’n  woord  te  put.  Digters 
voeg  hulle  verbeelding  by  die  alledaagse  betekenis  en 
gebruik  van  woorde  en  gee  hulle  sodoende  ’n  nuwe  wese. 
Dit  is  asof  die  digterlike  woord  sy  hoogste  moontlike  inte- 
grasie  in  die  sinsverband  van  die  gedig  kry. 

’n  Mens  dink  aan  die  begrip  van  die  ,,immaculate  concep- 
tion  of  a poet’s  words”  as  jy  die  eerste  strofe  van  Keats 
se  Eve  of  St.  Agnes  lees: 

St.  Agnes’  Eve  — Ah,  bitter  chill  it  was ! 

The  owl,  for  all  his  feathers,  was  a-cold; 

The  hare  limp’d  trembling  through  the  frozen  grass, 
And  silent  was  the  flock  in  wolly  fold: 

Numb  were  the  Beadsmen’s  fingers,  while  he  told 
His  rosary,  and  while  his  frosted  breath, 

Like  pious  incence  from  a censer  old, 

Seem’d  taking  flight  for  heaven,  without  a death, 

Past  the  sweet  Virgin’s  picture,  while  his  prayer  he 

saith. 

Die  fynheid  van  woordkeuse  betref  m.i.  in  ’n  baie  hoë 
graad  veral  die  woorde:  „chill,  for  all  his  feathers,  a-cold, 
limp’d,  trembling,  frozen,  silent,  woolly,  numb.”  Hierdie 
woorde  wek  die  gevoelsassosiasies  wat  ’n  mens  aan  die 
winter  herinner,  maar  die  woord  vnnter  word  self  nooit 
gebruik  nie;  die  wyse  waarop  die  stemming  gewek  word, 
is  afhanklik  van  die  wyse  waarop  die  woorde  namekaar 
ingespan  is. 

Pragtig  en  treffend  is  die  beeld  van  die  haas  wat  deur 
middel  van  die  woord  limp’d  volkome  tot  ’n  woordbeeld 
gestol  word:  die  haas  loop  kouelik  oor  die  bevrore  gras. 
Ten  spyte  van  die  uil  se  vere,  kry  hy  nog  koud,  en  die 
waarde  wat  die  begrip:  a-cold  inhou,  word  deur  daardie 
enkel  woord  volkome  gedra.  Die  feit  dat  die  skape  met  die 
woord:  silent  aangedui  word,  help  om  die  stemming  van 
die  wintersnag  nog  volkomener  te  verwoord.  ’n  Magies- 
belaaide  woord:  numh  versterk  die  digterlike  bedoeling 
nog  meer,  deurdat  dit  vir  die  eerste  keer  verwys  na  die 
koue  wat  deur  ’n  méns  gevoel  word,  nadat  die  diere  in  die 
eerste  plek  genoem  is,  om  die  beeld  te  verhewig  as  ’t  ware. 
’n  Poëtiese  begripsinhoud  word  ook  aan  die  woord:  frosted 
gegee,  soos  dit  in  hierdie  gedig  aangewend  word.  Met 
genoemde  digterlike  woorde  slaag  Keats  daarin  om  ’n 
gepaste  stemmingsinleiding  tot  sy  gedig  te  skep  — dit  is 
in  die  winter  en  dit  is  aand,  en  dit  is  so  koud  dat  selfs  die 
diere  stil  is.  Die  verwysing  na  die  kerkman  se  handelinge 
voer  ons  op  mistieke  wyse  in  die  misterie  van  die  religie 
in,  iets  wat  later  in  die  gedig  verder  uitgewerk  word. 

Walter  de  la  Mare  het  in  die  bestek  van  ’n  sonnet  die 
klem  op  een  woord:  silver  laat  val,  deur  dit  te  herhaal, 
maar  op  so  ’n  wyse  dat  dit  elke  keer  ’n  nuwe  betekenis 
kry  en  op  die  ou  end  die  sentrale  effek  van  die  maanlig 
oor  verskeie  voorwerpe  helder  uitbeeld,  sonder  dat  die 
herhaalde  woord  mat  word  of  sy  glans  verloor: 

Slowly,  silent,  now  the  moon 
Walks  the  night  in  her  silver  shoon; 

This  way,  and  that,  she  peers,  and  sees 
Silver  fruit  upon  silver  trees; 

One  by  one  the  casements  catch 
Her  beams  beneath  the  sïlvery  thatch; 

Couched  in  his  kennel,  like  a log, 

With  paws  of  silver  sleeps  the  dog; 

From  their  shadowy  cote  the  white  breasts  peep 
Of  doves  in  a siZuer-feathered  sleep; 

A harvest  mouse  goes  scampering  by, 

With  silver  claws,  and  silver  eye; 

And  moveless  fish  in  the  water  gleam, 

By  silver  reeds  in  a silver  stream. 

A1  word  daar  tien  keer  in  die  sonnet  na  die  tema  verwys, 
word  dit  nooit  vervelig  nie,  maar  eerder  elke  keer  nuwer 
en  versterk  dit  die  digterlike  inhoud  van  die  gedig. 

Alhoewel  verskillende  digters  verskillende  tegnieke  aan- 
wend,  bly  die  grondstof  waarmee  hulle  werk  die  onthullende 
woord.  Hoe  meer  evokatiewe  krag  ’n  digter  in  ’n  woord 
kan  laai,  hoe  beter  is  sy  styl  en  daarmee  saam  sy  digkuns. 
Volgens  hierdie  basis  is  dit  dan  moontlik  om  die  kuns- 
gehalte  van  verskillende  gedigte  met  mekaar  te  vergelyk, 
en  hierdie  kern  van  die  digkuns,  die  wyse  waarop  ’n  digter 
weet  om  digterlike  woorde  van  die  bestaande  taalmateriaal 
te  skep,  is  die  mees  onfeilbare  maatstaf  wat  ons  durf 
toepas.  Ons  kan  nie  so  maklik  met  vooropgestelde  definisies 
van  poësie  kom  om  ’n  gedig  aan  te  meet  nie,  want  dan 
vind  ons  spoedig  dat  ons  wol  geknoop  raak;  die  een  sal 
miskien  beweer  poësie  is  die  verwoording  van  „mooi 
gedagtes”  en  dan  alle  poësie  aan  daardie  maatstaf  wil 
gaan  meet,  terwyl  ’n  ander  beweer  dat  poësie  die  „bewoor- 
ding  van  die  mens  se  diepste  gevoelens”  is,  en  vervolgens 
sal  hy  alle  digkuns  aan  sý  maatstaf  wil  gaan  meet,  terwyl 
’n  derde  en  ’n  vierde  met  hulle  definisies,  al  is  dit  eensydig, 
poësie  wil  gaan  meet.  Die  digkuns  is  iets  ruimers,  dis  ’n 
verskynsel  van  die  menslike  gees  wat  hom  nie  maklik  aan 
’n  definisie  gaan  onderwerp  nie.  Ons  moet  maar  steeds 
poog  om  hierdie  magiese  werking  van  die  digterlike  woord 
te  soek,  en  daarvolgens  probeer  bepaal  of  ons  met  ’n  digter 
te  doen  het  wat  in  ’n  mindere  of  meerdere  mate  daarin 
slaag  om  die  digterlike  woord  aan  te  wend  of  nie.  Die 
woord  is  die  meetbare  eenheid  van  die  woordkunstenaar. 

Hierdie  soort  praktiese  kritiek  wat  vandag  toegepas 
word,  is  ’n  betroubare,  al  is  dit  geen  onfeilbare,  metode  vir 
letterkundige  oordeel. 

Hierdie  soort  praktiese  kritiek  neem  die  aandag  bietjie 
weg  van  die  persóón  van  die  digter  af,  en  laat  die  aandag 
intensiewer  op  die  letterkundige  werk  self  val.  Dit  help  oni 
bietjie  weg  te  kom  van  die  soms  flagrante,  sinnelose  letter- 
kundige  oordeel  wat  vandag  onder  die  dekmantel  van  die 
sielkunde  ’n  groot  aanhang  geniet.  Die  letterkundige 
produk  kan  nooit  finaal  van  die  digter  geskei  word  nie, 
maar  die  produk  van  sy  gees,  eerder  as  net  sy  gees  met 
al  die  komplekse  of  inhibisies  wat  dit  ookal  mag  besit,  is 
die  eerste  saak  waaroor  die  oordeel  van  ’n  nageslag  sal 
uitgespreek  word,  en  tydgenootlike  kritiek  sal  baat  daarby 
vind  om  die  produk  eerder  as  die  mens  agter  die  produk 
sy  volle  aandag  te  gee. 

E.  BRINK 


Reën. 

Dit  het  vroeg  begin  en  stuif  nog  aanhoudend.  Die  hemel 
is  grys  van  vogtigheid,  en  die  strate  blink  van  die  nat. 
Êrens  brand  ’n  lig  en  gooi  ’n  flou  straal  uit  wat  die  druppels 
inryg. 

Die  kerkhorlosie  slaan  die  halfuur.  Halfdrie.  En  toe  lui 
die  klok,  ’n  paar  oomblikke  eers  temerig-aaneen  en  toe  één 
vir  één.  Bom.  Stilte.  Bom. 

,,Iemand  is  dood,”  sê  die  winkelier  oorkant  die  straat  en 
draai  ’n  blikkie  konfyt  en  ’n  pak  suiker  toe. 

By  die  lykshuis  snuffel  ’n  hond  rond. 

„Ek  wonder  wie  word  vanmiddag  begrawe,”  sê  ’n  ou 
tante  wat  voor  die  venster  hekel.  Sy  kyk  na  die  tafel  waar 
die  ketel  staan  en  dink  daaraan  dat  sy  moet  koffie  kry. 
Maar  eers  wil  sy  dié  ou  lappie  klaarmaak;  haar  skoon- 
dogter  is  tog  só  oor  doilies.  Self  hekel  die  jongmense  van 
vandag  mos  nie  meer  nie. 

„Die  klok  lui,”  lag  ’n  seuntjie  wat  verbyskuiwe  op  sy 
fiets.  Hy  swenk  vir  die  hond  wat  straat  toe  gedraf  het  en 
weer  begin  snuffel,  snuffel,  terug  na  die  lykshuis.  Die  reën 
val  sagter. 

Die  bankier  kyk  op  en  frons  omdat  hy  verkeerd  getel  het. 

In  die  eetkamer  sê  ’n  man  vir  sy  vrou:  „Die  reën  sal 
my  groentetjies  goed  doen.”  Hy  hoor  die  klok  lui  — bom; 
stilte;  bom  — en  knik  sy  kop.  „Ja,  die  reën  sal  goed  wees 
vir  die  groente.” 

In  die  hospitaal  soen  ’n  moeder  haar  eersteling  en  glim- 
lag  asof  die  reën  in  sonlig  verander  het.  Die  klok  lui  en 
sy  raak  nogeens  met  haar  lippe  aan  die  kaal  koppie,  asof 
sy  oor  iets  verwonderd  raak. 

Die  hond  word  nat  in  die  reën. 

„Hoekom  op  só  ’n  dag  sterwe!”  Die  dominee  trek  sy 
reënjas  aan,  neem  sy  Bybel,  los  dit  weer.  Dit  sal  net  verniel 
en  by  die  kerk  sal  geen  mens  wees  nie.  Niemand  het  die 
ou  vrou  geken  nie.  Die  feit  dat  sy  dood  is,  die  enigste  bewys 
daarvan  dat  sy  gelewe  het. 

Reën  drup,  drup  op  die  takke. 

Nes  hy  gedink  het:  nie  ’n  siel  nie.  Die  klok  slaan  nie 
meer  nie  en  by  die  lykshuis  merk  hy  beweging.  Maar  dis 
net  ’n  hond  wat  daar  vroetel. 

Hy  wag  in  sy  motor  totdat  twee  mans  opdaag  en  sê  dat 
die  kis  klaar  in  die  lykswa  is  — dis  maar  ’n  ligte  kis.  Sy 
was  klein  en  verkrimp. 

Dis  nie  nodig  dat  dominee  saamgaan  nie,  meen  hulle 
goedig.  Hulle  sal  regkom.  Jammer  van  die  reën,  maar  dit 
kan  nou  nie  anders  nie.  Geen  naasbestaandes  nie? 

Nee,  sê  die  domineé.  Sy  was  ’n  ou  vrou,  ’n  baie  ou  vrou. 
Hulle  moet  maar  ry  en  oppas  vir  die  koue. 

Toe  pluk  hy  ’n  roostakkie  in  die  nattigheid  en  sê  hulle 
moet  dit  saamneem,  dalk  groei  dit  op  haar  graf. 

Die  hond  ruik  aan  hulle  skoene  as  hulle  verbykom.  Die 
een  kyk  op  sy  horlosie,  die  ander  draai  die  takkie  in  sy 
hande  sodat  die  druppels  kan  afsplinter.  Dan  ry  hulle  weg. 

Nog  ’n  lig  gaan  aan  langs  die  straat  waar  hulle  ry.  Die 
lig  is  vuil  in  die  reën.  ’n  Kind  huil,  hou  gou  op  om  na  die 
voertuig  te  kyk. 

,,Mooi,”  sê  hy  en  klap  sy  handjies.  Hy  sien  die  hond  wat 
agter  die  wa  aan  draf  en  wat  sy  dun  lyf  skud  om  van  die 
druppels  ontslae  te  raak.  Dit  maak  hom  bang  en  hy  begin 
weer  huil. 

,,Daar  gaan  die  lykswa,”  sê  ’n  vrou  by  haar  naaimasjien, 
en  staar  hom  agterna.  „Kon  hulle  nie  maar  tot  móre  gewag 
het  nie?  Dis  koud  . . .” 

’n  Klonkie  speel  in  die  straat  en  spring  haastig  opsy. 
Die  wa  gaan  daar  verby,  ook  die  hond  wat  saam  hardíoop. 
Toe  wil  hy  verder  speel  en  sien  dat  een  van  die  wiele  oor 
die  wal  van  sy  dam  gegaan  en  dit  gebreek  het.  Magteloos 
kwaad  stoot  hy  met  sy  tone  deur  die  modder  en  wys  ’n 
vuis  deur  die  reën. 

Die  begraafplaas  is  nie  ver  nie.  Onder  die  gewig  van  die 
druppels  buig  die  sipresse  oor  die  dooies. 

Die  wa  raas  as  hy  stilhou.  Die  mans  trek  jasse  aan,  loop 
al  koesend  en  tel  die  kis  op.  Op  die  donker  oppervlakte  lê 
die  roostakkie  met  een  knoppie  aan.  Hulle  loop  vinnig, 
nors,  en  agter  hulle  volg  die  hond. 

Die  grafte  is  lelik,  vuil  in  die  reën.  By  sommige  staan 
glase  wat  vir  blomme  bedoel  is,  die  meeste  stukkend.  Op 
’n  klein  hopie  grond  rus  ’n  bos  blomme  wat  miskien  van- 
oggend,  miskien  gister  gepluk  is.  Die  een  langsaan  het 
ook  blomme,  maar  hulle  is  droog  en  onooglik,  hulle  ver- 
draaide  stingels  soos  hekse  wat  dans. 

Die  gras  groei  hoog.  Sommige  grafstene  het  omgeval 
en  gebreek. 

Die  nuwe  graf  is  ver  van  die  ingang.  Daar  is  water  in 
en  die  hoop  grond  wat  uitgespit  is,  is  kleierig. 

„Nou  ja,”  sê  een  van  die  mans  en  haal  die  takkie  van 

die  kis  af.  Hulle  buk  oor  die  opening,  laat  dit  sommer 
verder  val  omdat  dit  tog  nie  saak  maak  nie.  Die  water 
skiet  in  die  lug  en  daar  is  ’n  hewige  plons.  Hulle  lag,  omdat 
die  lyk  dalk  orentgewip  het  van  „skrik”  en  vee  die  bruin 
druppels  van  hulle  hande  weg. 

Dit  neem  nie  lank  om  die  grond  terug  te  gooi  nie.  Dit 
val  dof,  en  die  kis  is  nie  meer  sigbaar  nie.  Met  grawe  druk 
hulle  die  grond  vas  en  onthou  om  die  takkie  in  te  steek. 

Daar  is  geen  steen  nie.  Die  hond  staan  op  ’n  afstand  en 
bewe  in  die  koue. 

Toe  glimlag  een  en  trek  met  sy  voorvinger  deur  die 
klam  grond. 

,,Stof  is  jy,”  vorm  die  letters,  „en  tot  stof  sal  jy  terug- 
keer.” 

„Amen,”  sê  sy  maat.  Hulle  staan  stil,  asof  hulle  iets 
hoor.  Maar  daar  is  net  die  geluid  van  siftende  reën  en  die 
roep  van  ’n  voël  wat  alleen  is. 

Toe  gaan  hulle  terug  na  die  wa  en  trek  met  ’n  vaart  weg. 
Die  modder  sing  onder  die  wiele  uit.  Hulle  praat  van  panne- 
koek  en  verlede  week  se  krieketwedstryd. 

„Ek  wens  dis  al  tyd  om  te  sluit,”  sê  die  winkelier  en 
kyk  hoe  die  mans  die  deure  van  die  lykshuis  toemaak.  Die 
straatligte  word  skielik  aangeskakel  omdat  dit  so  donker 
was.  Daar  is  ’n  opnuwe  sifting  op  die  dakke. 

In  die  huise  walm  die  geur  van  koffie.  lemand  met  ’n 
rooi  reënjas  loop  deur  die  straat  om  ’n  brood  te  koop. 

Die  begraafplaas  is  stil.  Die  grafte  lyk  afstootlik  in  die 
te-vroeë  skemer. 

Om  die  nuwe  graf  snuffel  die  hond.  Sy  lyf  is  deurnat, 
sodat  hy  soms  ril,  en  hy  het  ’n  takkie  tussen  sy  tande. 
’n  Roostakkie,  wat  hy  uit  die  klam  grond  gekrap  het. 

Ver  slaan  die  kerkhorlosie.  Die  hond  roer  sy  ore  en  skop 
’n  klomp  nat  sand  in  die  lug. 

Dit  reën. 

DIE  TERUGKEER  1957 


My  siel  is  uit  die  wye  veld  oor  eeue  heen 
deur  tien  geslagte  op  die  hoogland  vasgegroei! 

My  bloed  alleen  gelawe  deur  die  bietjie  reën 
wat  oor  die  berge  suÁwer  neer  kom  vloei! 

My  hart  nes  waters  van  die  stilte,  helderklaar 

soos  diep  fonteine  die  geheime  van  die  kontinent  bewaar! 


Na  soveel  jaar  wou  hierdie  hart  by  jou  kom  staan, 
waar  eens  ons  geusebloed  in  weemoed  op  jou  strand 
’n  laaste  dierbaar  afskeidsblik  kon  werp  . . . 
voordat  die  ossewa  vertrek  het  na  die  binneland! 

Ek  het  gekom  om  jou  te  groet,  o oseaan! 

In  die  vroeë  dag  is  jou  strande  perlemoen, 
die  oggendwindjie  kam  jou  waters  fyntjies  uit, 
jy  lyk  so  jeugdig  teen  my  berge,  heldergroen 
kom  elke  keer  jou  branders  teen  my  rotse  stuit! 

Hier  op  jou  sande  speel  die  golfies  kruis  en  dwars, 

’n  gladde  tafel  het  jou  strand  gespoel 

gedurende  die  nag  se  heimlike  gety,  so  vars 

alleen  my  eerste  spore  oor  jou  sand  — net  waarom  woel 

jou  waters  so,  gedurig  kom  jou  branding  aan, 

jou  golwe  bots  hier  teen  my  hart,  jy  slaan  en  slaan? 


In  die  aande  is  jou  strand  oneindig  leeg 
net  eensaamheid  hou  oor  jou  vertes  wag, 
hier  teen  my  vaste  berge  voel  ek  hoe  beweeg 
jou  duister  golwe  in  die  donker  nag! 

Hoe  sal  ek  jou  kan  peil,  o oseaan? 

Jou  branders  bly  dan  ewig-ewig  slaan, 
gedurig  kom  hul  aan,  dit  slaan  en  slaan 


In  die  nagte  waar  ek  in  die  hutjie  skuil 
lê  ek  stil  en  luister . . . het  jy  geen  rus  ? 

Want  deur  die  wind  wat  op  jou  strande  klaend  huil 
hoor  ek  jou  dreuning  oor  die  wilde  kus! 

Soms  pleit  jy  sag,  maar  teïkens  sal  jy  slaan, 
gedurig  kom  jou  branders  aan! 

Wat  wil  jy  in  my  wakker  slaan? 

In  die  middag  wink  jou  strand  ’n  welkomsgroet  — 
vol  vreugde  speel  die  mense  rond  en  plas, 
seïfs  teen  jou  branders  waag  ons  weer  ons  bloed 
so  uitgevars,  so  styf  klou  ons  die  vaste  aarde  vas! 

En  telkens  moet  ek  van  jou  waters  vlug! 

Is  ons  vervreemd?  Ek  word  so  bang!  Ek  moet  terug^ 

En  nou,  o oseaan? 

Hier  op  my  hoogïand  hoor  ek  soms  die  seewind  waai, 
dan  weet  ek  kom  jou  branding  aan; 
ek  sien  hoe  roï  die  brekers  oor  die  baai, 
ek  voeï  jou  goïwe  oor  my  berge  gaan! 

Wat  het  jy  in  my  siel  kom  wakker  sïaan? 

ALPHONSE  DAUDET 


Vertaal  deur  André  P.  Brink 


Ek  het  saam  met  dokter  V . . . in  die  laan  van  die  Champs- 
Élysées  opgeloop,  hom  uitgevra  oor  die  skietmerke  in  die 
mure,  die  sypaadjies  diep  ingetrap  deur  militêre  voertuie 
en  die  hele  geskiedenis  van  die  beleërde  Parys,  toe  hy  so 
’n  entjie  van  die  kruispunt  van  die  Êtoile  af  gaan  staan  en 
wys  na  een  van  die  deftige  huise  wat  so  statig  om  die  Arc 
de  Triomphe  staan. 

„Sien  jy  daardie  vier  toe  vensters  daar  bokant  die 
balkon?”  het  hy  gevra.  „Aan  die  begin  van  Augustus  — 
daardie  verskriklike  Augustus  van  verlede  jaar,  somber 
van  al  die  storms  en  rampe  — het  ek  daar  ’n  ernstige  geval 
van  beroerte  besoek.  Dit  was  die  huis  van  kolonel  Jouve, 
’n  berede  soldaat  van  die  Eerste  Keiserryk  en  ’n  ou  korrel- 
kop  — die  ene  roem  en  vaderlandsliefde.  Vanaf  die  begin 
van  die  oorlog  het  hy  hier  in  die  Champs-Élysées  kom  bly. 
En  weet  jy  hoekom?  Om  by  die  glorieryke  terugkeer  van 
ons  soldate  te  wees!  Arme  oubaas.  Die  nuus  van  Wissem- 
bourg  het  hom  bereik  toe  hy  van  die  tafel  opstaan.  Toe 
hy  Napoleon  se  naam  onderaan  die  lys  van  verslanes  sien, 
het  hy  ’n  ernstige  aanval  gekry. 

Ek  het  die  ou  soldaat  voluit  uitgestrek  op  die  tapyt  van 
sy  kamer  aangetref,  sy  gesig  bloedrooi  en  gevoelloos  asof 
hy  ’n  knuppelhou  teen  die  kop  gekry  het.  Staande,  was  hy 
’n  besonder  groot  man;  daar  op  die  vloer  het  hy  geweldig 
gelyk:  fynbesnede  gelaatstrekke,  sterk  tande,  ’n  dik,  wit, 
krullerige  haardos  — en  tagtig  jaar  wat  na  sestig  gelyk 
het . . . Naby  hom  was  sy  kleindogter  op  haar  knieë  en  in 
trane.  Sy  het  na  hom  gelyk.  Daar  langs  mekaar  het  hulle 
gelyk  na  twee  mooi  Griekse  medaljes  geslaan  van  dieselfde 
afdruk ; die  een  was  net  oud  en  bietjie  geslyt,  die  ander  een 
glinsterend  en  skoon  met  al  die  lieflikheid  van  ’n  nuwe 
afdruk. 

Hierdie  kind  se  leed  het  my  geroer.  Sy  was  die  dogter 
en  kleindogter  van  soldate;  haar  vader  was  onder  bevel 
van  Mac-Mahon  en  die  gesig  van  hierdie  ou  grysaard  so 
voor  haar  uitgestrek,  moes  in  haar  binneste  ’n  ander,  erger 
beeld  opgeroep  het.  Ek  het  haar  verseker  dat  ek  goeie 
moed  het,  maar  hier  binnekant  het  ek  tog  bedenkings 

gekoester.  Ek  het  heelwat  ervaring  van  veriamming  en 
teen  tagtig  jaar,  het  ek  geweet,  herstel  mens  nie  sommer 
nie.  Vir  drie  volle  dae  het  hy  dan  ook  in  dieselfde  toestand 
van  roerloosheid  en  verlamming  bly  lê  . . . Intussen  het 
die  nuus  van  Reichshoffen  Parys  bereik  — jy  sal  jou  die 
vreemde  manier  herinner.  Teen  die  aand  het  dit  gekom, 
toe  ons  almal  al  ’n  groot  oorwinning  verwag  het:  twintig- 
duisend  Pruise  gedood  en  die  prins  self  ’n  gevangene  van 
die  koning . . . Ek  weet  nie  deur  watter  wonderwerk  en 
langs  watter  aansteeklike  weë  die  vae  weerklank  van  die 
algemene  vreugde  deurgedring  het  tot  hierdie  arme  doof- 
stomme,  in  al  sy  ledemate  verlam,  nie;  in  ieder  geval,  toe 
ek  teen  sononder  by  sy  bed  kom,  was  hy  ’n  ander  mens. 
Sy  oë  was  amper  helder,  sy  tong  minder  swaar.  Hy  het 
krag  gehad  om  tweekeer  glimlaggend  te  stamel: 

„Oor  .. . . win  . . . ning  ...  !” 

,,Ja,  Kolonel,  ’n  gróót  oorwinning!” 

En  namate  ek  hom  die  heerlike  besonderhede  van 
Mac-Mahon  se  oorwinning  meegedeel  het,  het  sy  spanning 
verslap  en  sy  gesig  verhelder  . . . 

Toe  ek  weggaan,  het  die  dogtertjie  my  bleek  voor  die 
deur  ingewag.  Sy  het  gesnik. 

„Maar  hy  is  gered!”  het  ek  gesê  en  haar  hande  geneem. 

Die  arme  kind  het  met  moeite  geantwoord:  die  ware 
feite  omtrent  Reichshoffen  was  pas  gepubliseer:  Mac- 
Mahon  op  vlug,  die  ganse  leër  uitgewis  . . . Verward  het  ek 
na  haar  gekyk.  Sy  was  verslae  by  die  gedagte  aan  haar 
eie  vader.  Ek  self  het  gevrees  vir  die  oubaas.  Hy  sou  baie 
gewis  nie  teen  hierdie  nuwe  skok  bestand  wees  nie.  En  wat 
nou  intussen  gemaak  ? Hy  moes  sy  opgewektheid,  sy 
nuut-herleefde  drome  behou  . . . maar  dan  sou  dit  nodig 
wees  om  te  lieg. 

„Ek  sal  jok!”  het  die  dapper  dogtertjie  belowe,  vlugtig 
haar  trane  afgevee  en  met  nuwe  opgewektheid  na  haar 
oupa  se  kamer  gegaan. 

Dit  was  geen  maklike  taak  wat  sy  op  haar  geneem  het 
nie.  Die  eerste  paar  dae  was  dit  nie  te  erg  nie:  die  oubaas 
se  verstand  was  verswak  en  hy  kon  hom  deur  ’n  kind  laat 
kul.  Maar  soos  hy  beter  geword  het,  het  sy  gedagtes  ook 
verhelder.  Dit  was  nodig  om  hom  op  hoogte  te  hou  van  die 
leërs  se  bewegings;  gereelde  bulletins  moes  gefabriseer 
word. 

Dit  het  mens  geroer  om  hierdie  liewe  kind  dag  en  nag 
oor  die  kaart  van  Duitsland  gebuig  te  sien,  besig  om  klein 
vlaggies  vas  te  speld  en  haar  in  te  span  om  ’n  hele  gewel- 
dige  segetog  te  versin:  Bazaine  na  Berlyn,  Froissart  in 

Beiere,  Mac-Mahon  aan  die  Oossee.  Sy  het  in  alles  my  raad 
gevra  en  ek  het  gehelp  soveel  as  ek  kon,  maar  eintlik  was 
dit  die  oupa  self  wat  ons  in  die  opstel  van  die  verbeeldings- 
inval  gehelp  het.  Hy  het  immers  soveel  kere  Duitsland  in 
die  tyd  van  die  Eerste  Keiserryk  help  verower!  Hy  het  al 
die  opmarsbewegings  geken:  ,,Kyk  nou  mooi  waarlangs 
hulle  sal  gaan  . . . Kyk  nou  wat  gaan  hulle  doen  ...” 

Sy  planne  het  altyd  waar  geword  en  nooit  gefaal  om  hom 
tevrede  te  stel  nie. 

Ongelukkig  het  ons  vergeefs  stede  verower  en  veldslae 
gewen:  dit  kon  nooit  vinnig  genoeg  na  sy  sin  gaan  nie. 
Die  oubaas  was  heeltemal  onversadigbaar ! 

Elke  dag  by  my  aankoms  het  ek  van  ’n  nuwe  vordering 
gehoor: 

„Dokter,  ons  het  Mayence  verower,”  sou  die  dogtertjie 
sê  terwyl  sy  met  ’n  weevolle  glimlaggie  voor  my  uitloop. 
Uit  die  kamer  uit  hoor  ek  dan  ’n  opgewekte  stem  wat  my 
toeroep: 

„Dit  vorder!  Dit  vorder!  Binne  agt  uur  trek  ons  Berlyn 
in.” 

Op  daardie  selfde  oomblik  was  die  Pruisiese  leër  nie 
veel  verder  as  agt  uur  van  Parys  af  nie  . . . 

Ons  het  gewonder  of  dit  nie  beter  sou  wees  om  die 
oubaas  na  die  platteland  te  neem  nie,  maar  pas  daarna  het 
hy  dan  van  die  Franse  stand  van  sake  gehoor  en  dit  het 
al  moeiliker  en  al  onmoontliker  geword  om  hom  met  die 
waarheid  te  skok.  Eindelik  is  besluit  om  maar  te  bly. 

Die  eerste  dag  van  die  beleg,  onthou  ek,  is  ek  na  hulle, 
aangegryp  deur  daardie  wee  wat  gewek  word  deur  die 
gesig  van  al  Parys  se  poorte  gesluit,  die  oorlog  direk  onder 
die  mure,  die  voorstede  verander  in  linies.  Ek  het  die 
oubaas  vrolik  en  sterk  in  sy  bed  aangetref. 

„Ja-nee,”  het  hy  gesê,  „die  beleg  het  nou  tog  begin!” 

Ek  het  hom  verstom  aangekyk: 

„Maar  hoe,  Kolonel . . . ? Dan  weet  u . . . ?” 

Sy  kleindogter  het  na  my  gedraai: 

„0  ja,  Dokter.  Dit  is  die  groot  nuus,  weet  u?  Die  beleg 
van  Berlyn  het  begin!” 

Sy  het  dit  gesê  terwyl  sy  ’n  naald  deur  ’n  stukkie  werk- 
goed  trek  met  so  ’n  selfversekerde,  rustige  houdinkie  . . . 

Hoe  kon  hy  van  niks  weet  nie?  Die  fortkanonne  kon  hy 
nie  eens  hoor  nie.  Arme  Parys,  onheilspellend  en  deur- 
mekaar,  kon  hy  nie  sien  nie.  Wat  hy  van  sy  bed  kon  sien, 
was  ’n  stukkie  van  die  Arc  de  Triomphe  en,  in  die  kamer 
self,  ’n  eienaardige  weergawe  van  die  Eerste  Keiserryk 
om  sy  herinnerings  lewend  te  hou:  portrette  van  maar- 

skalke,  prente  van  gevegte,  die  Koning  van  Rome  in  sy 
babakleertjies ; die  groot  regop  tafels,  versier  met  koper- 
trofeë  en  belaai  met  keiserlike  relieke,  medaljes,  koperwerk, 
’n  St.  Helena-versiersel ; daar  was  ’n  miniatuurbeeldjie  van 
die  heilige  Helena  met  opgetooide  hare,  in  geel  dansklere 
en  met  helder  oë  . . . En  dit  alles,  die  tafels,  die  Koning  van 
Rome,  die  geel  dame  met  die  regop  figuurtjie  en  die  stywe 
gordel  — dit  alles  het  die  grasie  en  weelderigheid  van  die 
jaar  1806  gedra.  Dapper  kolonel ! Dit  was  hierdie  atmosfeer 
van  oorwinnings  en  segetogte,  saam  met  alles  wat  ons 
hom  vertel  het,  wat  hom  so  naïef  aan  die  beleg  van  Berlyn 
laat  glo  het. 

Met  my  vertrek  daardie  aand  was  ons  militêre  voor- 
bereidings  baie  eenvoudig.  Om  Berlyn  te  verower  sou  net 
bietjie  geduld  verg.  Van  tyd  tot  tyd,  as  die  oue  hom 
vei’veel,  het  ons  hom  ’n  brief  van  sy  seun  voorgelees:  ’n 
denkbeeldige  brief  goed  opgestel  in  ’n  tyd  toe  niemand 
meer  Parys  durf  binnekom  het  nie  en  toe  Mac-Mahon  se 
adjudant  al  sedert  die  slag  van  Sedan  in  ’n  tronk  in 
Duitsland  was. 

Stel  jou  voor  die  leed  in  hierdie  dogtertjie  se  binneste, 
terwyl  sy  niks  van  haar  vader  gehoor  het  nie  en  alleen 
maar  geweet  het  dat  hy  gevangene  was,  siek  miskien,  om 
hom  tog  in  opgewekte  briewe  te  laat  praat.  Die  briewe 
was  kort,  soos  mens  kon  verwag  van  ’n  soldaat  op  die 
front,  besig  om  almaardeur  aan  te  stoot  deur  die  ver- 
owerde  land.  Partykeer  kon  sy  nie  die  moed  daarvoor  vind 
nie;  dan  moes  ons  ’n  paar  weke  sonder  nuus  bly.  Maar  dan 
sou  die  oubaas  onrustig  word  en  nie  meer  slaap  nie;  dan 
sou  daar  onverwags  ’n  brief  uit  Duitsland  kom  wat  sy 
opgewek  vir  hom  by  sy  bed  sou  voorlees  terwyl  sy  sukkel 
om  die  trane  teë  te  hou.  Die  kolonel  het  dan  amper  met 
toewyding  geluister,  afwagtend  geglimlag,  saamgestem, 
gekritiseer  of  onduidelike  paragrawe  aan  ons  verduidelik. 

Wanneer  hy  veral  opgewek  was,  was  wanneer  hy  self 
aan  sy  seun  kon  skryf: 

„Moet  nooit  vergeet  dat  jy  bo  alles  ’n  Fransman  is  nie. 
Wees  vrygewig  teenoor  die  armes.  Moenie  die  inval  vir 
hulle  te  bitter  maak  nie  ...”  Daar  was  aanbevelings  en 
raad  wat  nooit  end  gekry  het  nie,  genotvolle  herhaling  oor 
eerbied  vir  eiendom,  hoflikheid  teenoor  dames,  ’n  volledige 
erekode  vir  die  gebruik  van  veroweraars.  Daar  was 
algemene  opinies  oor  die  politiek,  oor  vredesvoorwaardes 
vir  die  verowerdes.  Dáár  veral,  moet  ek  sê,  was  hy  nie 
onredelik  nie: 

„Skadevergoeding  en  niks  meer  nie.  Watter  nut  is  daarin 
om  gebiede  af  te  neem?  Kan  ’n  mens  Frankryk  van  Duits- 
land  maak?” 

Hierdie  dinge  het  hy  in  ’n  ferm  stem  gedikteer  en  mens 
kon  die  eerlikheid  van  sy  woorde  aanvoel,  ’n  lieflike 
patriotisme  wat  nie  anders  kon  as  om  mens  aan  te  gryp 
by  die  aanhoor  daarvan  nie. 

Gedurende  al  hierdie  tyd  het  die  beleg  voortgeduur . . . 
ongelukkig  nie  dié  van  Berlyn  nie!  Dit  was  ’n  tyd  van 
bitter  koue,  bombardemente,  epidemies,  hongersnood.  Maar 
danksy  ons  versorging,  ons  inspanning,  al  die  onvermoeide 
teerheid  wat  hom  omring  het,  is  die  vrede  van  die  ou 
grysaard  vir  g’n  oomblik  vertroebel  nie.  Tot  die  einde  het 
ek  hom  gehelp  aan  witbrood  en  vars  vleis.  Daar  was  net 
genoeg  vir  hom  en  mens  kan  jou  nouliks  iets  meer  aan- 
doenlik  voorstel  as  daardie  onskuldig-selfsugtige  etes  van 
die  oupa:  die  oue  op  sy  bed,  gelukkig  en  glimlaggend, 
servet  onder  die  ken;  naby  hom  sy  kleindogter,  bietjie 
bleek  deur  al  die  ontbering,  besig  om  sy  hande  te  stuur 
om  hom  te  help  drink,  hom  die  versterkende  kos  te  voer. 
Dan,  verfris  deur  die  ete,  in  die  tevredenheid  van  sy  warm 
kamer,  met  die  koue  wind  en  die  warrelende  sneeu  buite, 
herinner  die  ou  soldaat  hom  sy  veldtogte  in  die  noorde, 
vertel  ons  vir  die  honderdste  maal  van  daardie  bittere 
terugtog  uit  Rusland  toe  daar  niks  behalwe  bevrore  beskuit 
en  perdevleis  te  ete  was  nie. 

„Verstaan  jy,  kleintjie?  Ons  het  perdevleis  geëet!” 

Ek  kon  goed  glo  dat  sy  dit  sou  verstaan  . . . Vir  twee 
volle  maande  het  sy  self  al  niks  anders  geëet  nie. 

Van  dag  tot  dag,  soos  die  oubaas  herstel  het,  het  ons 
taak  by  die  siekbed  moeiliker  geword.  Die  verdowing  van 
al  sy  sintuie  en  ledemate  wat  ons  tot  dusver  gehelp  het, 
het  begin  verdwyn.  Twee-  of  driemaal  het  die  aanslae  op 
die  Maillot-poort  hom  selfs  al  soos  ’n  jaghond  die  ore  laat 
spits.  Ons  was  verplig  om  ’n  laaste  oorwinning  vir  Bazaine 
ná  Berlyn  te  versin  sodat  ons  die  skote  kon  verklaar  as 
synde  ’n  saluut  uit  die  Invalides  ter  ere  van  daardie  oor- 
winning.  Op  ’n  ander  dag  het  ons  sy  bed  naby  die  venster 
gestoot  — ek  meen  dit  was  die  Donderdag  voor  Buzenval  — 
en  hy  kon  die  verdedigingsmagte  wat  in  die  Grande- 
Armée-laan  vergader  het,  goed  sien. 

„Is  daardie  dan  soldate?”  wou  hy  weet  en  ons  kon  hom 
onderlangs  hoor  brom:  „Swak  gekleed,  swak  gekleed ...  !” 

Hy  het  niks  meer  gesê  nie,  maar  dit  was  duidelik  dat  ons 
voortaan  deeglike  voorsorg  sou  moes  tref. 

Ongelukkig  kon  ons  dit  nie  deeglik  genoeg  doen  nie. 

Een  aand  het  die  kind  my  bekommerd  ingewag: 

,,Hulle  kom  móre  die  stad  in,”  het  sy  gesê. 

Was  die  oubaas  se  kamer  oop  toe  sy  dit  gesê  het?  A1 
wat  ek  weet,  is  dat  daar  ’n  eienaardige  uitdrukking  op  sy 
gesig  was  toe  ek  inkom.  Dis  moontlik  dat  hy  ons  kon 
gehoor  het.  Net:  ons  het  van  die  Pruise  gepraat,  terwyl  hý 
gedink  het  aan  die  triomfantelike  intog  van  die  Franse 
wat  hy  al  so  lank  verwag  het:  Mac-Mahon  sou  die  boule- 
vard  afkom,  bestrooi  met  blomme  en  gehuldig  deur 
trompetgeskal,  met  sy  seun  langs  hom.  En  hy,  die  oubaas 
self,  sou  op  die  balkon  wag,  aangetrek  soos  by  Lutzen, 
om  die  wapperende  vlae  en  die  swart  stoflanterns  te 
salueer . . . 

Arme  vader  Jouve!  Hy  het  hom  ongetwyfeld  verbeel 
dat  ons  hom  wou  verhinder  om  teenwoordig  te  wees  by 
hierdie  parade  van  ons  troepe,  sodat  hy  nie  te  opgewonde 
sou  raak  nie. 

Hy  het  met  niemand  daaroor  gepraat  nie,  maar  die 
volgende  dag,  juis  toe  die  Pruisiese  troepe  in  die  lang  pad 
vanaf  die  Maillot-poort  na  die  Tuilerieë  begin  beweeg,  is 
die  venster  daar  bo  saggies  oopgeskuif  en  die  oubaas  het 
op  die  balkon  uitgekom  met  sy  helm,  sy  groot  swaard,  sy 
hele  kleurryke  uitrusting  as  berede  soldaat  van  Milhaud. 

Ek  het  my  al  baie  afgevra  watter  wilskrag  en  energie 
hom  sover  gebring  het  om  daardie  harnas  aan  te  trek.  A1 
wat  ek  weet  is  dat  hy  dáár  was,  staande  op  die  trap  en 
verwonderd  om  die  lane  so  groot  en  stil  te  sien,  met  al 
die  huisie  se  blindings  afgetrek.  Oral  was  vlae,  maar  hulle 
was  gans  vreemd:  heeltemal  wit  met  rooi  kruise;  en  daar 
was  niemand  om  voor  ons  soldate  uit  te  loop  nie. 

Vir  ’n  oomblik  kon  hy  wel  glo  dat  hy  hom  misgis  het . . . 

Maar  nee!  Daar  anderkant,  agter  die  Arc  de  Triomphe, 
was  ’n  deurmekaar  gedreun  en  ’n  swart  ry  het  in  die 
brekende  dag  nader  gekom.  Toe  het  die  naalde  van  glinste- 
rende  helms  gevolg,  klein  Jena-tamboere  het  begin  klop 
en  onder  die  Triomfboog  van  die  Ster,  op  die  maat  van 
die  marsjerende  voete  en  die  slag  van  die  swaarde,  het 
die  triomfmars  van  Schubert  weerklink. 

Toe,  in  die  somber  stilte  van  die  plein,  is  ’n  kreet  gehoor, 
’n  aaklige  uitroep: 

„Vuur  . . . ! Vuur  . . . ! Die  Pruise  ...  !” 

En  die  vier  Duitse  lansiers  aan  die  voorhoede  kon  sien 
hoe  daar  bo  op  die  balkon  ’n  ou  grysaard  steier  en  met  die 
arms  beduie  voor  hy  inmekaarval. 

Hierdie  keer  was  kolonel  Jouve  werklik  dood. 

Toe  het  hy  een  aand  besluit  om  ’n  ontdekkingsreis  deur 
die  metropool  te  maak.  Hy  was  nie  geïnteresseerd  in  die 
„besienswaardighede”  — die  teaters  en  museums  en  parke 
en  monumente  nie,  daarom  het  hy  in  die  aand  gegaan.  Hy 
wou  die  stad  sien,  die  stad  self,  en  nie  die  versiersuiker 
bo-op  nie.  Toe  het  hy  vyf  pondnote  in  sy  sak  gesteek,  ’n 
miniatuur-flitslampie,  en  ’n  klein  outomatiese  pistool  in  sy 
regterbroeksak  wat  ongemaklik  teen  sy  dy  gekap-kap  het 
met  elke  tree  wat  hy  gee. 

Vanaf  die  stasiegebou  het  hy  die  straat  oorgesteek  en 
hom  voor  ’n  klein  kroeg  bevind.  „Waarom  nie?”  het  hy 
geredeneer,  „my  tyd  is  my  eie.”  Met  die  het  hy  die  swaai- 
deure  oopgevee. 

,,’n  Bier  asseblief,  ’n  koue.”  Die  plek  was  vol  mans  wat 
van  die  werk  af  kom  en  alreeds  by  hulle  huise  moes  gewees 
het.  Een  of  twee  groepies  was  luidrugtig,  maar  merendeels 
was  hulle  in  byna  fluistergesprekke  gewikkel,  moeë  mense 
met  moeë  oë  wat  die  stryd  om  daaglikse  brood  met  mekaar 
bespreek  het.  Die  persoon  langs  hom  het  ’n  hangsnor  gehad, 
en  ’n  hoed  op  sy  kop. 

,,Verskoon  my,  Meneer.  Is  dit  ver  hiervandaan  na  die 
Metro  ?” 

Hy  het  nie  die  geringste  begeerte  gekoester  om  by  die 
Metro  uit  te  kom  nie. 

„Redelik  ver.  Te  ver  om  te  stap  in  elk  geval.  As  Meneer 
’n  vreemdeling  hier  is,  stel  ek  voor  dat  jy  ’n  ,taxi’  neem. 
Jy  lyk  vreemd.  Met  die  busse  raak  ’n  mens  maklik  deur- 
mekaar.  Om  te  beduie  sal  nie  baat  nie.” 

„Dankie.  Sigaret?” 

„Dankie,  Meneer.”  Stilswye.  ,,Is  Meneer  ’n  bietjie  met 
vakansie?” 

„Eintlik  sommer  aan  die  drentel.  Daar  is  so  baie  om 
te  sien.” 

„Dit  is  ’n  groot  plek,  Meneer.  ’n  Mens  moet  maar  versig- 
tig  wees  waar  jy  instap.” 

,,Dit  wil  ek  jou  glo.  Wel,  ek  het  al  so  baie  gehoor  van 

julle  stad  se  vriendelike  dames . . . Hoe  lyk  dit  met  ’n 
drankie?” 

„Vreeslik  gaaf  van  u.  Myne  sal  maar  weer  ’n  ,brandy’ 
wees,  dankie.” 

„Nog  ’n  koue  bier  en  ’n  brandewyn  asseblief.” 

„Stel  Meneer  belang  in  . . . die  dames?” 

„Ou  vriend,  ek  stel  in  alle  dinge  belang.” 

„Nou  wel,  die  ,taxis’  is  eintlik  die  mense.  Hulle  ken  die 
,ropes.’  As  Meneer  wil  — ek  stap  nou  huis  toe  — kan  jy 
met  my  saamstap.  Die  ,rank’  is  net  hier  om  die  tweede 
blok.” 

„Gaaf.  Hoe  lyk  dit  met  nog  een?” 

„Dankie,  nie  vir  my  nie.” 

„Nou  maar  kom  ons  loop.” 

,,Meneer  moet  net  oppas.  As  ’n  man  vreemd  is  loop  hulle 
jou  lekker  in.  Ry  draaie  deur  die  stad  en  jy  moet  opdok.” 

„Maak  nie  saak  nie.” 

Op  die  huurmotorstaanplek  het  hy  die  eienaar  van  ’n 
swart  Buick  nadergewink. 

„Ou  Daan,  hierdie  meneer  voel  lus  vir  ’n  bietjie  ,sight- 
seeing.’  Sal  jy  hom  regsien?” 

Die  huurmotorbestuurder  het  die  vreemdeling  lank  en 
stip  aangekyk. 

,,Meneer,  hierdie  kar  is  my  brood  en  botter.” 

„Jy  kan  gerus  wees.” 

„Hy’s  O.K.,  Daan.  Hy  is  wildvreemd  hier,”  het  die  man 
met  die  snor  vir  hom  in  die  bresse  getree. 

„Ja,  maar  die  Dicks  hou  hulle  partykeer  so.” 

„Ek  gee  jou  my  woord  van  eer,”  het  die  vreemdeling  gesê. 

„Nou  maar  kyk,  Meester,  ek  laai  jou  daar  af  en  jy  betaal 
my,  dis  al,  verstaan?  Verder  weet  ons  niks  van  mekaar  nie.” 

„Dit  pas  my,”  en  aan  die  man  met  die  snor:  „Dankie, 
ou  vriend.  Gaan  jou  goed.” 

„Alles  reg,  Meneer.  Dankie  vir  die  dop,  en  ,good  luck’.” 

Dit  was  ’n  redelik  deftige  hotel,  van  buite  gesien. 

„Meester,  jy  gaan  sit  daar  in  die  tweede  ,lounge.’  Bestel 
vir  jou  ’n  drankie  en  lees  ’n  koerant.  Hier  is  een.  Ek 
,guarantee’  jy  sal  nie  lank  alleen  sit  nie.  Dit  sal  drie-en-ses 
wees,  dankie.” 

,.Baie  dankie,  hoor.” 

Die  tweede  sitkamer  was  swak  verlig  en  die  meubels 
was  verslete.  Die  oortreksel  van  die  gemakstoele  was  plek- 
plek  deurgeslyt  en  verflenter.  Die  vreemdeling  het  in  die 
verste  hoek  gaan  sit  en  by  ’n  Indiërkelner  ’n  pint  bier  bestel 
en  sy  koerant  oopgeslaan.  Benewens  homself  was  daar  drie 
ander  persone  in  die  vertrek.  Oorkant  hom  het  ’n  vrou 

gesit  en  brei,  grys  en  verwese  en  baie  bejaard.  By  die 
tafeltjie  links  van  hom  het  ’n  man  en  ’n  meisie  gesit  met 
hul  koppe  baie  naby  mekaar.  Die  man  was  sonder  baadjie 
met  sy  hempsmoue  hoog  opgerol.  Aan  sy  arms  was 
tatoeëermerke. 

„Excuse  me,  stranger,  could  you  oblige  with  a match?” 
Dit  was  die  ou  vrou  wat  hom  na  haar  tafel  gewink  het. 
Dit  het  hy  verwelkom,  op  hierdie  sending  waarop  hy  uit 
was. 

„And  a cig’?”  Dit  toe  hy  by  haar  gaan  sit.  Toe  hy  die 
sigaret  vir  haar  aansteek  het  sy  diep,  gretige  teue  gegee. 

„You’re  . . . such  a nice  young  man.  Could  I have  a sip 
from  your  glass?” 

,,By  all  means.  I haven’t  touched  it.  It’s  yours.” 

Sy  het  sy  hand  gegryp  en  gesoen.  Die  verleentheid  het 
rooi  in  sy  nek  opgestoot.  Sy  wou  die  hand  nie  laat  los  nie. 

„Skip  it,  matron.  Tell  me,  where  can  I meet  a . . . young 
lady  ?” 

„I  am  a young  lady!”  Op  hierdie  stadium  het  hy  sy  hand 
losgeruk  en  opgespring.  „Well,  excuse  me.” 

Toe  sy  orent  sukkel  het  hy  gesien  dat  sy  op  ’n  kruk  leun. 

„You  . . . you  . . . snob!  Why,  I’ll ...” 

Vir  meer  het  hy  nie  gewag  nie. 

,,Is  daardie  . . . ou  dame  . . . op  die  swartlys?”  Die  kroeg- 
bediende  het  sy  kop  bevestigend  geknik. 

,,Nou  ja,  ek  sê:  tot  siens!”  het  die  vreemdeling  gesê. 

Buite  in  die  straat  het  hy  ’n  bietjie  rondgedrentel  voor 
hy  koers  gekies  het  in  die  rigting  van  ’n  lang  tou  teater- 
gangers.  Hy  het  tussen  hulle  deurgevleg  en  ’n  ruk  lank  op 
’n  straathoek  besluiteloos  gestaan.  Hier,  het  hy  homself 
verseker,  was  niks  merkwaardigs  te  sien  nie.  Te  veel  ligte. 
Te  veel  mense.  Te  veel  motors.  Toe  slenter  hy  maar  in  die 
rigting  van  die  stiller,  donkerder  agterstrate. 

Op  ’n  hoek  voor  ’n  koeliekafee  het  ’n  groepie  van  drie 
mans  gestaan  en  gesels.  Sonder  meer  het  hy  op  hulle 
afgestuur. 

„Menere,  ekskuus  tog.  Kan  julle  my  sê  waar  ’n  mens  ’n 
bus  kan  haal  na  die  stasie?” 

Een  kêrel,  gekleed  in  ’n  donkerblou  pak  met  ’n  wit  oop- 
nekhemp,  het  breedvoerig  begin  beduie. 

„Dankie,”  het  hy  geantwoord,  „hierdie  plek  van  julle  is 
ook  so  droog  as  ’n  man  ’n  bietjie  avontuur  kom  soek.  Nou 
verkas  ek  maar  huis  toe  . . .” 

„Het  jy  geld?”  Dit  was  weer  die  een  met  die  blou  pak. 

,,Genoeg,  sou  ek  sê.” 

„Nou  kom.  Sien  julle  ,boys’  later.” 

„Die  moeilikheid  is,  Chief,  dat  die  Fees  nou  aan  die  gang 
is.  Mens  sal  ,hulle’  almal  daar  kry.  Maar  ons  kan  so  ’n 
paar  blokke  omstap.  Jy  weet  mos  nooit.” 

Hulle  het  in  stilte  voortgestap.  Op  ’n  straathoek  het  ’n 
blondine  in  ’n  blou  jas  verbygedwarrel. 

„Hey,  Loes!  Nee  wat,  sy’t  seker  klaar  ’n  ,appointment’ 
aan.  Dis  al  ’n  bietjie  laat,  Chief.” 

Die  soektog  het  niks  opgelewer  nie.  Hulle  het  lank  gestap. 

„Nou  ja,  Chief,  ek  het  my  bes  gedoen.  Jy  moet  die 
,taxi’s’  probeer.  Hulle  weet  altyd  net  waar  om  ’n  man  te 
vat.  Moeilikheid  is,  jy  lyk  half  na  ’n  speurder.” 

„Wie,  ek?  Moenie  verspot  wees  nie!” 

,,Kom  ek  vat  jou  na  ’n  ,taxi’  toe.  Hier  om  die  draai  staan 
altyd  ’n  paar.” 

Op  die  straathoek  voor  hulle  het  ’n  jong  naturellemeidjie 
handewringend  gestaan  en  gil,  stoksiel  alleen. 

„En  wat  sou  met  háár  aangaan?”  het  die  vreemdeling 
gevra. 

„Háár  worries.  Hier  word  jy  gewoond  aan  sulke  dinge. 
Hier  is  ons  by  ’n  taxi,  Chief,  en  dáár  is  ’n  ,hotdog  stand.’ 
Koop  jy  nie  vir  my  ’n  ,pie’  nie?” 

„Vat  so.  Dis  V3^  sjielings.  Koop  vir  jou  ’n  drankie,  en 
laat  dit  jou  goed  gaan.” 

,,Dankie,  Chief,  en  ook  so.” 

Ja,  het  die  tweede  huurmotorman  gesê,  hy  kan  miskien 
’n  plan  maak.  Maar  hy  hou  nie  van  „traps”  nie.  Die 
vreemdeling  het  hom  gerusgestel. 

„Nou  maar  dan  gesels  ons  eers  besigheid,  nê!  Ek  sal  jou 
rondneem  op  die  plekke  waar  ek  dink  daar  is  iets  te  kiy. 
Tref  ons  dit  gelukkig,  betaal  jy  my  twee  pond  plus  my 
fooi.  Kry  ons  niks,  skuld  jy  my  niks.  Akkoord?” 

„Akkoord.” 

Hulle  het  sonder  sukses  by  ’n  hele  paar  hotelle  aangery. 
Die  vreemdeling  het  in  die  motor  bly  sit  en  die  huur- 
motorbestuurder  het  binnegestap  en  maar  telkens  met  die- 
selfde  verklaring  teruggekeer: 

„Leeg.  Seker  almal  by  die  Fees.” 

En  toe,  voor  ’n  goedverligte  plek,  het  hy  op  die  stoep- 
trappies  verskyn  met  ’n  meisie  aan  sy  sy.  Sy  was  baie  mooi 
en  baie  jonk  en  ooglopend  baie  dronk.  Sy  het  steierend  tot 
by  die  motor  gekom  en  ingeloer: 

,,Pleased  to  meet  you,  Honey,  and  cheerio.”  Daarmee  het 
sy  weer  die  trappies  opgesukkel.  Die  motorbesturder  het 
hard  gevloek. 

,,Laat  haar  na  die  d — gaan.  Dis  jou  kleredrag  en  jou 
gesig.  Jy  lyk  na  ’n  speuroffisier.” 

Toe  die  aand  verder  niks  oplewer  nie  het  die  huurmotor- 
man  aan  die  hand  gegee  dat  hulle  ’n  ander  vriend  van 
hom  gaan  oplaai.  „Hy  ken  die  ,joints’  soos  die  binnekant 
van  sy  hand.” 

Die  jong  man  met  die  vaal  snorretjie  het  agter  ingeklim 
en  ’n  adres  genoem.  Hulle  is  reguit  soontoe.  Dit  was  ’n 
bouvallige  plekkie  in  ’n  agterstraat,  half  verskuil  agter 
bome  waarvan  die  fleur  reeds  af  was.  Die  vaal  snorretjie 
het  hulle  gebied  om  te  wag  en  in  die  skaduwees  verdwyn. 
Na  wat  soos  ’n  uur  gevoel  het,  het  hy  te  voorskyn  gekom 
met  ’n  vrou,  nie  meer  so  jeugdig  nie,  maar  nogtans  baie 
aantreklik.  Hulle  is  voorgestel  en  die  vreemdeling  het  vir 
die  eerste  keer  ’n  van  verstrek. 

Ja,  het  sy  gesê,  die  „crowd”  is  daar  by  die  Rondevouz 
Hotel.  Sy  sou  saamgaan  soontoe. 

„Maar,”  het  die  vaalsnor  gevra,  „kan  die  ,big  shot’  nie 
by  jóu  agterbly  nie,  Marie?” 

„Nie  vanaand  nie,”  het  sy  gesê,  „maar  Naomi  is  daar  . . .” 

Die  hotel  was  net  soos  al  die  ander.  In  ’n  sitkamer  het 
die  twee  vrouens  gesit,  een  hoog  bejaard  en  die  ander  ’n 
jongerige  blondine  — glad  nie  onaantreklik  nie. 

„Laat  ek  julle  voorstel,”  dit  was  die  vaalsnor,  „dit  is 
nou  Ouma.  Ouma,  dit  is  meneer  — . En  hierdie  een  is  dan 
nou  mev.  — .”  Hy  het  die  vreemdeling  se  van  genoem. 

„Werklik?  ’n  Naamgenoot?”  het  die  vreemdeling  verras 
gevra. 

Vaalsnor  het  hartlik  gelag.  „Ou  bees,  ’n  mens  kan  som- 
mer  sien  jy  ken  nog  nie  die  ,ropes’  nie.” 

Toe  bloos  die  vreemdeling.  Hulle  het  almal  gaan  sit,  die 
motorbestuurder  inkluis,  en  die  vreemdeling  het  drankies 
bestel.  Daarop  het  nog  gevolg,  en  nog.  Die  geselskap  was 
opgewek,  en  hyself  het  so  min  moontlik  probeer  drink. 

Later,  toe  Marie  voorstel  dat  hulle  teruggaan  „losies- 
huis”  toe,  het  die  man  met  die  vaal  snorretjie  gesê: 

,,Nie  so  haastig  nie.  Die  ,boss’  moet  eers  vir  ons  ’n  bottel 
dop  koop.  Nee  a!” 

„Hierdie  tyd  van  die  aand?”  het  die  vreemdeling  gevra. 
„Waar  kry  ’n  mens  so  iets  so  laat  in  die  aand?” 

„Gee  my  maar  net  ’n  pond,  en  laat  die  res  aan  my  oor. 
Ry  by  Excelsior  langs.”  Die  tweede  sin  was  tot  die  huur- 
motorbestuurder  gerig  deur  Vaalsnor. 

By  Exelsior,  ’n  skaduagtige  hotel,  het  hulle  weer  lank 
in  die  motor  versuim  voor  Vaalsnor  sy  verskyning  gemaak 
het.  Hy  het  ’n  bottel  brandewyn  uit  sy  binnesak  te  voor- 
skyn  gehaal  en  in  die  vreemdeling  se  hande  gestop. 

„Jy  kan  wragtie  nie  sê  dat  jy  te  duur  betaal  het  nie. 
Laat  ons  weg  wees.” 

Die  „losieshuis”  was  karig  en  outyds  gemeubileer.  Die 
mure  was  oortrek  met  afdrukke  uit  die  Voortrekker-  en 
Republikeinse  dae. 

„Ek  vind  dat  julle  mense  in  hierdie  gedeelte  van  die  land 
nog  baie  patrioties  kan  wees,”  het  hy  dit  aan  Ouma  gestel. 

,,Meneer,  as  daar  iets  is  wat  eerste  by  my  sal  kom  tot 
die  dag  van  my  dood  is  dit  my  land  en  my  nasie.” 

Hulle  het  almal  gaan  sit,  die  witkop  skuins  langs  die 
vreemdeling  sodat  haar  skouers  liggies  teen  syne  geraak 
het.  Hy  het  rojaal  geskink,  vir  almal  behalwe  homself. 
Daar  is  oor  en  weer  grappies  vertel  en  die  geselskap  het 
lawwer  en  lawwer  geword.  Die  huurmotorbestuurder  het 
vertrek  nadat  hy  sy  geld  in  ontvangs  geneem  het  en  sy 
telefoonnommer  aan  die  vreemdeling  verstrek  het.  Op  dié 
stadium  het  die  vrou  wat  hulle  Marie  noem  die  vreemdeling 
gewink  om  saam  met  haar  na  die  kamer  te  gaan.  Die 
blondine  se  oë  het  vuur  gestraal,  maar  Marie  het  haar  met 
’n  oogknip  gerusgestel. 

In  die  slaapkamer  het  sy  die  deur  agter  hulle  toegestoot. 
Op  die  ysterledekant  het  twee  kindertjies  gelê  en  slaap. 
Daar  was  nog  twee  ander  beddens. 

„Meneer,  jy  lyk  vir  my  nie  ons  soort  nie.  Jy  lyk  vreemd 
en  . . . ordentlik.  Moontlik  ken  jy  nie  dié  soort  lewe  nie  ?” 

Hy  het  niks  gesê  nie  en  sy  het  voortgegaan: 

„Om  die  een  of  ander  rede  is  ek  bekommerd  oor  jou. 
Ek  het  netnou  maar  hier  voor  die  voordeur  gehoor  dat  die 
huurmotorbestuurder  aan  Barnard  sê  hulle  moet  jou  gaan 
wegbring  en  jou  mooi  oppas,  want  jy  is  ’n  ryk  man  en  dra 
glo  tweehonderd  pond  kontant  in  jou  sakke  rond.  Ek  voel 
onrustig,  Meneer.  Laat  my  toe  om  vir  jou  ’n  ander  huur- 
motor  te  bestel,  later,  wanneer . . . wanneer  jy  wil  terug- 
gaan.” 

„Hartlik  dankie,”  het  die  vreemdeling  drogies  geant- 
woord.  „Dis  net  vir  my . . . snaaks.  Barnard  het  my  met  die 
intrapslag  gewaarsku  teen  mans  wat  hier  in  die  kamers 
mag  rondskuil.” 

Sy  het  gekrenk  gelyk.  „Ek  weet  nie  wat  Bert  kan  voorhê 
met  so  ’n  bewering  of  insinuasie  nie.  Glo  my,  Meneer,  ons 
is  maar  sondige  mense  in  hierdie  huis,  maar  nog  nooit  het 
ons  hier  van  iemand  ’n  pennie  geneem  teen  sy  sin  of  op  ’n 
slinkse  of  gewelddadige  wyse  nie.” 

„Snaaks,  ek  glo  jou  sonder  meer.  En  die  kindert jies  ?” 

,,Myne,  Meneer.  My  man  het  ons  verlaat.” 

,,Jy  het  al  swaar  dae  geken,  vrou  . . . ?” 

Sy  het  haar  gesig  na  die  muur  gedraai. 

„Kom  laat  ons  binnetoe  gaan.  Naomi  sal  my  begin 
verwens.” 

Hulle  het  skaars  gesit  toe  was  daar  ’n  klop  aan  die  deur. 
Die  vreemdeling  het  tersluiks  opgelet  dat  hulle  verskrik 
na  mekaar  kyk. 

„Julle  hoef  nie  bang  te  wees  vir  die  wet  nie,”  het  hy 
gesê,  ,,nie  as  ek  by  julle  is  nie.”  Barnard,  die  vaalsnor,  was 
onmiddellik  op  sy  voete. 

,,Dan  was  die  ,taxi’  reg!  Jy  is  ’n  Dick!” 

,,Wees  gerus,  my  vriend,  ek  gee  jou  my  woord  van  eer 
dat  ek  dit  nie  is  nie.  Gaan  maak  maar  die  deur  oop.  Daar 
klop  die  persoon  weer.  Dis  koud  buite.” 

,,Maak  jý  oop,”  het  Barnard  die  witkop  beveel  en  self 
skuins  langs  die  deur  stelling  ingeneem.  Die  meisie  het  die 
deur  behoedsaam  op  ’n  skrefie  oopgetrek. 

„A,  mister  Da  Silva!  Kom  binne!”  Daar  was  merkbare 
verligting  in  haar  stem. 

’n  Kort,  donker  mannetjie  met  vlammende  swart  oë  en 
’n  reënjas  aan  het  die  vertrek  binnegestap,  sy  blik  wan- 
trouig  op  die  vreemdeling  gerig. 

,,Laat  ek  julle  voorstel.”  Barnard  het  terselfdertyd  die 
bottel  agter  die  leunstoel  probeer  verberg.  „Meneer  — , 
ontmoet  meneer  Da  Silva.  Hy  is  ’n  Duister.” 

,,’n  Duitser?”  het  die  vreemdeling  gemaklik  gevra.  „Sehr 
angenehm,  Herr  Da  Silva.  Etwa  kalt  heute  abend,  nicht?” 

,,Aangenaam.  Ek  . . . ek  vrees  my  moedertaal  het  al  ’n 
bietjie  verroes.  Lanklaas  gepraat.”  Sy  Afrikaans  was  kor- 
rek  maar  sy  aksent  swaar.  Sy  oë  het  soos  dolke  deur  die 
vreemdeling  gepriem.  Marie  het  ongemaklik  gelyk. 

„Sit,  julle  mense.”  Da  Silva  het  in  die  leunstoel  gaan  sit 
met  Ouma  styf  langs  hom.  Aldeur  was  sy  oë  maar  op  die 
vreemdeling  gevestig. 

„Hoe  lyk  dit  — daar’s  seker  nog  ’n  drankie  vir  ons 
Duitse  vriend?”  Die  vreemdeling  het  die  bottel  agter  die 
stoel  uitgehaal  en  Da  Silva  het  effens  orentgekom. 

Die  blondine  het  weer  hier  teen  hom  kom  plaasneem  en 
sy  das  reggetrek.  Haar  oë,  effens  verdof  deur  die  brande- 
wyn,  was  kokketterig  na  syne  opgeslaan.  Die  vreemdeling 
het  nie  gereageer  nie  maar  oor  koeitjies  en  kalfies  begin 
gesels.  Sy  het  ’n  bietjie  gesteurd  en  onbegrypend  gelyk. 

Heelwat  later  die  aand,  dit  was  reeds  na  eenuur,  het  die 
vreemdeling  begin  aanstaltes  maak  om  te  vertrek.  Die 
blondine  se  oë  was  groot  van  verbasing; 

„Bedoel  jy  dat  jy . . . nóu  wil  gaan?”  Haar  arm  was 
liggíes  om  sy  lyf. 

„Ja,  mense,  baie  dankie  vir  ’n  baie,  baie  genoeglike 
aandjie.  Ek  sal  julle  nie  lig  vergeet  nie.  Alles  van  die  beste, 
Ouma.” 

„Maar  . . . maar  . . . ek  verstaan  nóu  nie!”  Die  blondine 
het  erg  verontwaardig  en  geaffronteerd  gelyk. 

„Daar  is  baie  dinge  wat  ons  nooit  sal  verstaan  nie, 
Naomi,  my  dier.  Lekker  slaap.”  Hy  het  liggies  ’n  krulletjie 
op  haar  voorkop  reggestoot.  „Ek  sê  nogmaals  baie  dankie, 
Marie,  waar’s  daardie  telefoon  van  jou?” 

,,Moet  jy  regtig  nou  gaan?  Jy  het  nog  nie  . . .” 

„Ek  het  by  julle  vanaand  alles  gekry  waarna  ek  gesoek 
het.” 

,,Daar’s  hy!”  Barnard  was  weer  op  sy  voete,  baie  onvas. 

„Dan’s  jy  ’n  ,newshound’  uit  op  ’n  ,scoop’!  Ek  ken  julle 
soort!” 

„Weer  eens  kan  ek  jou  die  versekering  gee  dat  jy 
verkeerd  is.  Lekker  slaap.” 

In  die  voorportaaltjie  het  hy  die  nommer  geskakel  wat 
Marie  hom  gegee  het  en  ’n  huurmotor  bestel.  Toe,  met  ’n 
wuif  van  die  hand,  was  hy  by  die  voordeur  uit,  die  nag  in. 

,,Well,  I’ll  be  . . . !”  Die  blondine  het  haar  glas  met  een 
teug  leeggedrink. 

In  die  groen  kussings  van  die  elektriese  trein  het  die 
vreemdeling  behaaglik  agteroorgeleun.  Agter  hom  het  die 
liggies  van  die  stad  geflikker  soos  ’n  klomp  gebreekte 
glasskerwe  op  ’n  vuilishoop  in  die  maanskyn  blink.  Hy  het 
diep  aan  ’n  sigaret  geteug  en  teenoor  homself  erken: 

„Dis  waar.  Die  stad  maak  ’n  mens  moeg.” 

Soos  blyk  uit  die  Hoofbestuursvergadering  van  Die  Afri- 
kaanse  Skrywerskring,  wat  op  28  September  1956  in 
Pretoria  gehou  is,  het  die  Skrywerskring  weer  eens  ’n  vrug- 
bare  jaar  beleef. 

Die  voorsitter,  prof.  C.  M.  van  den  Heever,  het  hulde 
gebring  aan  wyle  mnr.  Francois  Eybers,  voorheen  van  die 
werkgemeenskap  Pretoria  en  jarelange  Hoofbestuurslid, 
en  aan  wyle  dr.  Fritz  van  der  Merwe,  voorheen  onder- 
voorsitter  van  die  werkgemeenskap  Johannesburg,  vir  die 
dienste  wat  hulle  aan  die  Skrywerskring  gelewer  het. 

Prof.  D.  F.  Malherbe  is  deur  die  Voorsitter  gelukgewens 
met  sy  vyf-en-sewentigste  verjaardag  wat  hy  ’n  aantal 
maande  gelede  gevier  het.  ’n  Gelukwensing  van  die  Inter- 
nasionale  Sekretaris  van  die  P.E.N.  is  ook  aan  prof. 
Malherbe  oorgedra. 

Mnr.  Harm  Oost,  wat  geldelike  steun  aan  die  Skrywers- 
kring  gelewer  het  en  steeds  lewer  vir  ’n  beoogde  „skrywers- 
plaas”  waar  skrywers  sal  kan  rus  en  aansterk,  was  ook  by 
die  vergadering.  Hy  was  self  skrywer  en  joernalis  en  het 
’n  tydjie  gelede  ’n  geskíedkundige  werk  oor  generaal  De 
Wet  en  die  Rebellie  voltooi  wat  nou  in  die  pers  is.  Prof. 
Malherbe  deel  een  en  ander  mee  oor  ’n  drama  Ou  Daniël 
wat  mnr.  Oost  die  lig  laat  sien  het. 

Mnr.  Oost  het  die  vergadering  ’n  paar  staaltjies  uit  die 
taalstryd  en  uit  geskiedkundige  gebeurtenisse  vertel  wat 
hy  meegemaak  het  toe  hy  saam  met  genl.  De  Wet  geveg 
het.  Vir  hom  lê  daar  in  die  Afrikaanse  letterkimde  ’n 
onverwoesbare  veerkrag.  Die  materiële  voorspoed  wat 
Suid-Afrika  ondervind,  moet  die  letterkunde  ten  goede  kom 
omdat  ekonomiese  voorspoed  lei  tot  letterkundige  bloei. 

Prof.  Abel  Coetzee  sê  in  sy  bedankingswoord  dat  hy 
daardeur  getref  is  dat  die  Afrikaanse  letterkunde  heel  veel 
aan  die  Nederlanders  te  danke  het.  Name  soos  Cachet,  Bot, 
Van  Bruggen,  Van  Melle,  Harm  Oost  e.a.  het  goed  bekend 
geword.  Daar  is  egter  ook  baie  ander  wie  se  name  nie 
bekend  geword  het  nie.  Hulle  was  van  groot  waarde  vir 
die  Afrikaanse  letterkunde  omdat  hulle  by  uitstek  realiste 
was,  manne  wat  oop  oë  vir  die  lewe  gehad  het.  Hulle  was 
egter  ook  idealiste. 

DIE  SKRYWER  EN  DIE  UITGEWER 


Ondanks  samesprekings  tussen  die  Skrywerskring  en  ver- 
teenwoordigers  van  die  Uitgewersvereniging,  kon  bepaalde 
leemtes  soos  bv.  in  verband  met  die  outeurskontrak, 
outeursgelde,  die  uitgee  van  manuskripte,  uitsaairegte,  ens. 
nog  nie  aangevul  word  nie.  Die  Skrywerskring  voel  dat  die 
uitgewer  by  die  uitgee  van  manuskripte  outokraties  optree. 
Die  uitgewer  besluit  bv.  by  die  uitgee  van  bloemlesings  of 
sy  skrywers  daarin  verteenwoordig  sal  word,  al  dan  nie. 
Hy  het  ’n  wurggreep  op  die  Afrikaanse  letterkunde  net 
omdat  hy  ’n  manuskrip  uitgegee  het.  By  die  uitgewers  is 
daar  blykbaar  kartelvorming,  en  hulle  het  besluit  op  ’n 
vasgestelde  bedrag  wat  hulle  aan  outeursgeld  betaal.  Die 
monopolistiese  toestand  is  ongesond,  en  die  uitgewers  doen 
niks  om  boeke  te  laat  uitsaai  nie. 

Weens  die  ongesonde  toestand  het  die  Hoofbestuur  van 
Die  Afrikaanse  Skrywerskring  besluit  om  vertoë  tot  die 
Staat  te  rig  met  die  versoek  dat  ’n  ondersoek  ingestel  word 
na  outeursgelde  en  na  wat  ’n  uitgewer  normaalweg  mag 
eis  as  ’n  manuskrip  vir  publikasie  aanvaar  word. 

KONGRES  VAN  AFRIKAANSE  SKRYWERS 

Die  wenslikheid  daarvan  om  ’n  groot  sentrale  kongres  van 
Afrikaanse  skrywers  en  digters  te  reël  waarop  alle  vraag- 
stukke  rakende  die  Afrikaanse  skrywer  en  digter  en  hulle 
werke  openhartig  bespreek  kan  word,  is  oorweeg.  By  so 
’n  saamtrek  kan  prikkelende  referate  gelewer  word.  Die 
saamtrek  kan  twee  doeleindes  dien  (i)  dit  kan  Afrikaanse 
skrywers  en  digters  die  geleentheid  gee  om  gedagtes 
vryelik  te  wissel  en  (ii)  dit  kan  die  publiek  se  belang- 
stelling  in  die  Afrikaanse  letterkunde  aanwakker. 

Die  Hoofbestuur  het  besluit  om  so  ’n  kongres  te  reël 
wat  as  titel  sal  hê  Die  roeping  van  die  Afrïkaanse  skrywer. 
Dit  sal  moontlik  in  September  1957  in  Johannesburg  plaas- 
vind.  Die  voorneme  is  om  alle  uitgewers,  digters,  skrywers 
en  dramaturge  na  die  kongres  uit  te  nooi  en  om  verskeie 
sprekers  uit  verskillende  dele  van  die  land  te  laat  optree. 

Die  volgende  Hoofbestuursvergadering  sal  met  die  voor- 
genome  kongres  saamval. 

AFRIKAANSE  BOEKE  VIR  DIE  UNIVERSITEITE 
BONN  EN  BERLYN 

Die  Sekretaris  vir  Onderwys,  Kuns  en  Wetenskap  het  ’n 
brief  aan  die  Skrywerskring  gerig  waarin  hy  meedeel  dat 
hy  ’n  versoek  van  professore  in  Nederlands  aan  die  univer- 

siteite  Bonn  en  Berlyn  vir  die  toesending  van  Afrikaanse 
boeke  ontvang  het,  en  verneem  of  die  Skrywerskring  kan 
help. 

Die  Hoofbestuur  het  besluit  om  ’n  bedrag  aan  elkeen  van 
die  universiteite  vir  dié  doel  aan  die  Sekretaris  van  Onder- 
wys,  Kuns  en  Wetenskap  te  stuur. 

DIE  TYDSKRIF  VIR  LETTERKUNDE 

Die  Tydskrif  vir  Letterkunde  vorder  steeds  goed.  Blykens 
die  verslag  oor  die  Tydskrif  is  dit  nodig  dat  nog  inteke- 
naars  gewerf  moet  word,  en  ’n  beroep  word  op  werk- 
gemeenskappe  gedoen  om  die  Tydskrif  goed  bekend  te 
maak  en  sodoende  die  intekental  te  verhoog. 

Die  Hoofbestuur  het  besluit  dat  die  Tydskrif  vir  Letter- 
kunde  van  1957  af  gratis  aan  alle  lede  van  die  Skr^nvers- 
kring  gestuur  word  wie  se  ledegeld  opbetaal  is. 

Voortaan  sal  skrywersaangeleenthede  gereeld  in  die 
Tydskrif  verskyn  waarin  ook  voorsiening  gemaak  sal  word 
vir  nuus  van  die  verskeie  werkgemeenskappe  van  Die 
Afrikaanse  Skrywerskring. 

GELDSAKE  VAN  SKRYWERSKRING 

Verslag  is  gedoen  oor  die  geldsake  van  die  Skrywerskring 
en  daaruit  blyk  die  gesonde  geldelike  stand  waarin  die 
Kring  hom  bevind.  Die  toelae  van  die  Departement  Onder- 
wys,  Kuns  en  Wetenskap,  die  skenking  van  ’n  saak  en  van 
’n  private  persoon  stel  die  Kring  in  staat  om  steeds  sy 
werksaamhede  met  welslae  voort  te  sit. 

PENSIOENSKEMA 

Daar  word  onderhandel  met  twee  groot  versekerings- 
ondernemings  oor  ’n  pensioenskema  vir  lede  van  Die 
Afrikaanse  Skrywerskring.  Verskeie  samesprekings  is  reeds 
gevoer  en  binnekort  sal  ’n  tentatiewe  skema  aan  alle  lede 
vir  hulle  kommentaar  voorgelê  word. 

DIE  INTERNASIONALE  P.E.N. 

Die  Internasionale  P.E.N.  stuur  gereeld  sy  bulletin  aan  die 
Kring,  en  die  sekretarisse  van  werkgemeenskappe  word 
van  eksemplare  voorsien.  Dit  was  die  afgelope  paar  jaar 
nie  moontlik  om  ’n  verteenwoordiger  na  die  internasionale 
P.E.N.-kongres  te  stuur  nie,  maar  desondanks  word  voeling 
met  P.E.N.  gehandhaaf. 

DIE  TRICHARDTTREK  AS  LETTERKUNDIGE  TEMA 


Die  Sekretaris  van  die  Trichardtmonumentfonds  het  ’n 
versoek  namens  sy  Hoofbestuur  tot  die  Skrywerskring 
gerig  dat  een  van  sy  lede  die  Trichardttrek  as  stof  aan- 
wend  vir  ’n  Afrikaanse  drama. 

AANSTELLING  VAN  AMPSDRAERS 

’n  Spesiale  versoek  is  deur  lede  van  die  Hoofbestuur  tot 
prof.  Van  den  Heever  gerig  om,  ondanks  ’n  vorige  besluit 
oor  die  rotasie  van  die  voorsitter,  aan  te  bly  as  voorsitter 
terwyl  verskeie  sake  waarmee  die  Skrywerskring  besig  is, 
nog  ’n  tyd  sal  neem  om  te  volvoer.  Die  versoek  is  eenparig 
gesteun,  en  die  Hoofbestuur  is  soos  volg  herkies: 

Voorsitter:  Prof.  C.  M.  van  den  Heever. 

Ondervoorsitter : Prof.  D.  F.  Malherbe  en  dr.  P.  C. 
Schoonees. 

Algemene  Sekretaris:  Dr.  Dirk  Coetsee  (drie  jaar). 

Tesourier  en  assistent-sekretaris:  Dr.  Jan  Kromhout 
(drie  jaar). 

Daar  is  onlangs  besluit  om  in  die  afwesigheid  van  prof. 
Van  den  Heever  met  siekteverlof,  ’n  dagbestuur  aan  te  stel 
om  die  werksaamhede  voort  te  sit.  Die  dagbestuur  bestaan 
uit:  Prof.  Abel  Coetzee,  mnr.  J.  J.  Brits  (Pretoria),  dr.  Dirk 
Coetsee  (algemene  sekretaris),  dr.  Jan  Kromhout  (tesourier 
en  hulpsekretaris) . 

NUWE  LEDE 

Die  Hoofbestuur  het  die  lidmaatskap  van  die  volgende 
nuwe  lede  van  werkgemeenskappe  goedgekeur: 

Potchefstroom : Mnr.  André  P.  Brink. 

Stellenbosch : Dr.  P.  J.  Schoeman  en  dr.  J.  Degenaar. 

Pretoria:  Mnr.  C.  H.  Kiihn  (vroeër  reeds  buitelid),  dr_ 
W.  J.  Punt,  mev.  M.  Smuts  en  mev.  J.  J.  Viljoen. 

Johannesburg:  Mnr.  en  mev.  Jamie  Uys,  mnr.  en  mev. 
J.  Herbst,  dr.  C.  W.  Hudson. 

NUUS  VAN  WERKGEMEENSKAPPE 
Kaapstad: 

Voorsitter:  Mnr.  W.  A.  de  Klerk. 

Sekretaris:  Mnr.  Ben  Conradie. 

Weens  die  verspreidheid  van  die  lede  is  dit  enigsins 
moeilik  om  voeling  met  mekaar  te  handhaaf.  Nogtans  het 
die  Werkgemeenskap  daarin  geslaag  om  ’n  redelike  mate 
van  verkeer  onder  die  lede  te  behou  óf  deur  besoeke  oor  en 

weer  óf  deur  vergaderings.  Die  vergaderings  is  gehou  in 
Kaapstad,  op  Bellville  en  Durbanville. 

Gedurende  1956  is  verskeie  byeenkomste  gereël.  Een  van 
die  hoogtepunte  was  ’n  besonder  interessante  voorlesing 
van  die  skrywer  J.  S.  Rabie  waarin  hy  vertel  het  van  sy 
indrukke  en  ervarings  gedurende  ’n  verblyf  van  agt  jaar 
in  Europa  en  insonderheid  in  die  Franse  hoofstad.  Mnr. 
J.  J.  Human  het  op  een  vergadering  ’n  insiggewende  rede 
gelewer  oor  die  probleme  van  die  uitgewer.  Die  belangrikste 
van  alle  byeenkomste  was  egter  die  massavergadering  wat 
op  1 Junie  1956  in  die  Paarl  in  samewerking  met  die  Paarlse 
Skakelkomitee  gehou  is.  Die  bespreking  het  gegaan  oor 
Waarheen  ons  Radiowese?  Waarheen  ons  Tydskrifte? 
Mense  uit  alle  dele  van  die  Boland  het  na  die  vergadering 
gekom  en  verskeie  bekende  persoonlikhede  het  aan  die 
bespreking  deelgeneem,  o.a.  prof.  F.  E.  J.  Malherbe,  mnr. 
Phil  Weber,  dr.  P.  C.  Schoonees,  prof.  W,  J.  du  P.  Erlank 
en  dr.  Anna  de  Villiers.  Die  pers  en  die  radio  was  ook  goed 
in  die  gehoor  verteenwoordig.  Die  bespreking  was  open- 
hartig  en  het  verskeie  nuwe  gesigspunte  na  vore  gebring. 
Tydens  die  nabetragting  met  koffietyd  was  daar  nog 
geleentheid  vir  ’n  vrugbare  en  padlangse  gedagtewisseling. 
Hoewel  die  vergadering  maar  ’n  begin  was  om  te  wys  op  die 
groot  leemtes  in  ons  tydskrif-  en  radiowese,  is  daar  reeds 
aanduidings  dat  positiewe  resultate  daarmee  behaal  is. 
Stellenbosch: 

Voorsitter:  Dr.  P.  C.  Schoonees. 

Sekretaresse : Mev.  M.  Malherbe. 

Die  Werkgemeenskap  het  besluit  om  meer  dikwels  skry- 
wers  te  vra  om  uit  hulle  eie  werke  voor  te  dra,  en  dit  blyk 
die  algemene  belangstelling  nog  verder  aan  te  wakker. 

’n  Interessante  lesing  is  op  een  vergadering  gelewer  oor 
Taal  en  Maatskappy.  Dr.  P.  C.  Schoonees  het  daarvoor 
gepleit  dat  die  Afrikaner  nie  nou  op  sy  louere  moet  gaan 
rus  nie,  en  dat  die  ou  trots  oor  die  suiwerheid  van  taal 
aan  die  lewe  gehou  moet  word.  Hy  het  dit  weer  eens 
beklemtoon  dat  taal  die  grootste  erfenis  van  ’n  volk  is  — 
die  monumentale  nalatenskap  van  ’n  hele  reeks  geslagte. 
Hy  het  ook  gepraat  oor  die  wonder  van  taal  en  sy  voort- 
durende  groei  en  ontwikkeling. 

Mev.  Hjnnne  Weiss  het  ’n  insiggewende  praatjie  gelewer 
oor  Agtergrond  en  werk  oor  die  Heilige  Land.  Sy  het  aan 
die  begin  vertel  wat  skrywe  vir  haar  beteken  en  wat  haar 
ideale  en  doelstellings  is  by  wat  sy  skrywe.  Sy  het  verdui- 
delik  wat  sy  gehoop  het  om  in  die  reis  na  die  Heilige  Land 
te  vind  en  hoe  sy  dinge  daar  aangetref  het.  Ter  illustrasie 

van  hoe  die  Heilige  Land  vir  haar  ’n  openbaring  was  van 
die  volmaakte  naas  die  onvolmaakte  in  die  lewe  het  sy 
twee  van  haar  sketse  voorgelees  en  toegelig.  Die  lesing  het 
’n  lewendige  bespreking  uitgelok. 

Potchefstroom : 

Die  werkgemeenskap  is  in  Oktober  1956  herstig,  en  die 
werksaamhede  sal  in  1957  weer  ’n  aanvang  neem.  Mnr. 
André  P.  Brink  is  as  voorsitter  verkies.  Die  meeste  voor- 
malige  lede  het  weer  toegetree  terwyl  ’n  aantal  jonger 
kragte  ook  bygehaal  is.  Die  werkgemeenskap  sien  uit  na 
’n  bedrywige  en  vrugbare  jaar. 

In  Oktober  1956  is  ’n  boekeweek  aan  die  Universiteit 
Potchefstroom  deur  mnr.  André  Brink  gereël.  Die  Hoof- 
bestuur  van  Die  Afrikaanse  Skrywerskring  is  verteen- 
woordig  deur  proff.  C.  M.  van  den  Heever  en  Abel  Coetzee 
en  dr.  Dirk  Coetsee.  Prof.  Coetzee  het  ’n  rede  gelewer  oor 
die  Skrywer  en  die  gemeenskap,  terwyl  prof.  Van  den 
Heever  die  strewe  en  werksaamhede  van  die  Skrywerskring 
toegelig  het.  Die  byeenkoms  was  geslaag  en  het  ongetwyfeld 
bygedra  tot  ’n  groter  belangstelling  in  die  Afrikaanse 
Letterkunde  en  in  Die  Afrikaanse  Skrywerskring. 

Pretoria : 

Voorsitter:  Prof.  M.  S.  B.  Kritzinger. 

Sekretaris:  Mnr.  J.  J.  Brits. 

Hierdie  Werkgemeenskap  het  ’n  baie  bedrywige  jaar 
agter  die  rug.  1956  was  die  Eeufeesjaar  van  Pretoria 
en  al  die  werksaamhede  was  daarop  ingestel.  Dirk  Richards 
het  een  vergadering  toegespreek  oor  aktuele  vraagstukke 
in  verband  met  tydskrifskrywery.  Die  hoogtepunt  van  die 
jaar  se  verrigtinge  is  bereik  toe  ’n  aantal  skrywers  en 
gaste  in  die  stadhuis  byeengekom  het  waar  mnr.  J.  Viljoen, 
Minister  van  Onderwys,  Kuns  en  Wetenskap,  die  hoof- 
spreker  van  die  aand  was.  Tydens  die  byeenkoms  het  dr. 
Jan  Kromhout  die  groete  van  die  Johannesburgse  werk- 
gemeenskap  oorgedra  en  het  die  Burgemeester  van  Pretoria, 
dr.  Muller,  ook  ’n  kort  boodskap  aan  die  skrywers  gerig. 
Daarna  is  die  pryse  aan  die  wenners  van  die  Afrikaanse 
en  Engelse  Eeufeesvraagwedstryd  deur  die  Burgemeesters- 
vrou  oorhandig. 

Die  Werkgemeenskap  maak  met  leedwese  melding  van 
die  afsterwe  van  Francois  Eybers  op  17  Maart.  In  lewe 
was  hy  een  van  die  ywerigste  en  toegewydste  lede  van  die 
Werkgemeenskap.  Hy  was  een  van  die  stigterslede  van 
die  Skrywerskring  van  Pretoria  en  vir  lank  voorsitter  van 
die  Werkgemeenskap.  Die  afgelope  paar  jaar,  tot  aan  sy 

dood,  was  hy  ondervoorsitter.  Hy  was  ook  letterkundige 
adviseur  van  die  Tydskrif  vir  Letterkunde. 

Johanneshurg : 

Voorsitter:  Prof.  C.  M.  van  den  Heever. 

Sekretaris:  Dr.  Jan  Kromhout. 

’n  Simposium  is  gehou  oor  die  roman  waarin  prof.  D.  F. 
Malherbe,  dr.  P.  C.  Schoonees  en  mnr.  W.  A.  de  Klerk 
opgetree  het.  Die  openbare  belangstelling  was  uiters 
bemoedigend  en  ongeveer  7,000  mense  het  die  simposium 
bygewoon. 

Leipoldt  is  op  ’n  vergadering  behandel  deur  prof.  T.  J. 
Haarhoff,  mnr.  E.  Lindenberg  en  dr.  J.  Kromhout. 

’n  Algemene  bespreking  oor  die  hedendaagse  digkuns 
is  voorafgegaan  deur  voorlesings  uit  gedigte  deur  mnre. 
Ignatius  Mocke,  Nel  van  der  Merwe  en  Abraham  Fouché. 

Nog  ’n  byeenkoms  wat  groot  belangstelling  gewek  het 
en  waarop  mnr.  P.  P.  Breytenbach,  direkteur  van  die  N.T.O. 
o.a.  teenwoordig  was,  het  gegaan  oor  die  Afrikaanse  toneel. 
Dirk  Richards  het  gesels  oor  Ons  toneel  op  die  Kruispad. 

Op  6 Junie  1956  het  wyle  dr.  Fritz  van  der  Merwe  ageer 
as  voorsitter  toe  die  onderwerp  Die  taak  en  wese  van  die 
literatuurgeskiedenis  deur  drr.  M.  A.  Basson  en  G.  J. 
Labuscagne  ingelei  is. 

Op  18  Junie  1956  is  dr.  Fritz  van  der  Merwe,  in  lewe 
ondervoorsitter  van  die  Werkgemeenskap,  skielik  op  38- 
jarige  leeftyd  oorlede.  By  sy  begrafnis  het  prof.  Abel 
Coetzee  hulde  aan  hom  gebring  namens  die  Hoofbestuur 
en  die  werkgemeenskappe  Johannesburg  en  Pretoria. 

£2,000  VIR  SKRYWERS 

Die  N.G.  Kerk-uitgewers,  Kaapstad,  vier  in  1958  die  140- 
jarige  bestaan  van  hulle  geskiedkundige  uitgewers-  en 
boekhandelonderneming.  Hulle  Hoofbestuur  het  besluit  om 
£2,000  aan  pryse  vir  die  beste  manuskripte  aan  te  bied,  en 
het  versoek  dat  Die  Afrikaanse  Skrywerskring  die  volgende 
wedstryde  aan  sy  lede  bekend  moet  maak: 

(1)  £400  vir  die  beste  roman  wat  ’n  positiewe  Christelike 
boodskap  dra  en  wat  in  die  moderne  Suid-Afrikaanse 
lewe  afspeel; 

(2)  £400  vir  die  beste  historiese  roman  met  Christelike 
grondslag ; 

(3)  £250  vir  die  beste  populêr-teologiese  werk  wat  van 
aktuele  belang  is; 

(4)  £150  vir  die  beste  digbundel  wat  ’n  Christelike 
stempel  dra; 

(5)  £200  vir  die  beste  drama  met  ’n  Christelike  tema; 

(6)  £150  vir  die  beste  jeugverhaal; 

(7)  £100  vir  die  beste  kleinkinderverhaal ; 

(8)  £250  vir  die  beste  Christelike  roman  in  ’n  Bantoe- 
taal  geskryf; 

(9)  £100  vir  die  beste  populêr-godsdienstige  boek  in  ’n 
Bantoetaal  geskryf, 

Afgesien  van  die  pryse  sal  die  skrywers  boonop  die 
gewone  outeursgelde  ontvang. 

Belangstellendes  word  versoek  om  so  spoedig  moontlik 
volle  besonderhede  in  verband  met  die  sluitingsdatum  en 
voorwaardes  vir  die  wedstryd  te  kry  van: 

Feeswedstryde,  N.G.  Kerk-uitgewers,  Posbus  4539, 

Kaapstad. 

eóprel^ing^ 


O,  HEILIGE  ONRUS.  Drie  novel- 
les  deur  W.  A.  de  Klerk.  (Uit- 
gewers:  Afrikaanse  Pers,  Bpk., 
1956.) 

Willem  de  Klerk  het  so  stadigaan 
ontwikkel  tot  een  van  die  vrug- 
baarste  skrywers  van  ons  jonger 
geslag  kunstenaars  en  sy  werk  is 
oor  die  jare  heen  van  so  ’n  stand- 
houdende  gehalte  dat  hy  die  he- 
lofte  inhou  van  die  toonaange- 
wende  romanskrywer  van  sy  ge- 
slag  te  word. 

Die  stof  wat  hy  telkens  weer 
aanpak  verval  in  ’n  paar  breë 
groepe:  ons  berge  en  bergkhm: 
die  voorposte  van  ons  land  en 
reiservarings;  volksgeskiedenis ; 
die  aard  van  die  mens  en  daarmee 
verknoop  allerlei  wysgerige  en 
ideologiese  oorwegings. 

In  die  onderhawige  bundel 
word  drie  novelles  aangebied:  Die 
Rivier,  Honger  en  O,  heilige  On- 
rus.  Vir  my  smaak  het  ons  De 
Klerk  hier  op  sy  beste  in  Die 
Rivier  en  O,  heilige  Onrus  — die 
eerste  ’n  verhaal  wat  afspeel  op 
die  noordelikste  grens  van  Suid- 
wes,  en  die  tweede  in  die  Natalse 
Drakensberge.  Die  problematiek 
in  Die  Rivier  is  soos  volg:  aan 
die  Angoolse  kant  van  die  rivier- 
grens  woon  ’n  Afrikaner,  ’n  ver- 
stokte  grootwildjagter  wat  geen 
gebiedskeidings  eerbiedig  omdat 
hy  nie  daarmee  groot  geword  het 
nie.  Hy  het  ’n  beeldskone  dogter. 
Die  grens  aan  die  Suidwes-kant 
word  bewaak  deur  twee  jong  poli- 
siemanne  wat  hegte  vriende  is. 
Albei  raak  verlief  op  die  dogter 
en  daardeur  word  hulle  vriend- 


skap  vir  mekaar  op  die  proef  ge- 
stel.  Die  bevoorregte  jonkman 
raak  op  sy  beurt  weer  in  ’n  gees- 
testryd  gewikkel  deurdat  hy  moet 
optree  teen  die  moedswillige  ge- 
biedskendende  vader  van  sy  be- 
minde.  Die  oplossing  is  verras- 
send,  maar  tog  aanvaarbaar  om- 
dat  dit  saamhang  met  die  hele 
voorposbestaan  en  die  sentrale 
gedagte  van  die  ou  jagter. 

In  O,  heilige  Onrus  kry  ons  die 
verhaal  van  drie  studentevriende 
waarvan  die  een'  in  die  Drakens- 
berge  sy  lewe  opoffer  om  die 
huwelik  van  die  ander  twee  van 
skipbreuk  te  red.  Hier  is  nie  net 
die  verhaal  van  die  karakters  se 
gemoedsbewegings  van  belang 
nie,  maar  soos  telkens  waar  dit 
by  De  Klerk  op  bergklim  aan- 
kom,  is  van  besondere  betekenis 
die  verwewing  van  die  innerlike 
verhaal  met  die  natuurstemming. 

In  Honger  het  ons  die  verhaal 
van  ’n  trotse  vroutjie  uit  ’n  wel- 
gestelde  huis  wat  teen  die  wil  van 
’n  hoogmoedige  moeder  trou  met 
die  seim  van  die  dorp  se  skoen- 
maker  wat  boonop  nog  verslaaf 
is  aan  die  drank.  Die  hele  geval 
loop  uit  op  ’n  verwydering  tussen 
die  ouers  en  dogter,  en  die  dog- 
ter  en  haar  man.  Daarna  raak 
sy  verslaaf  aan  verdowingsmid- 
dels  en  dit  is  eintlik  hierdie  ver- 
skriklike  honger  wat  uitgebeeld 
word.  Maar  ook  in  hierdie  ver- 
haal,  ná  lyding,  kom  begrip  en 
versoening. 

Die  bundel  novelles  is  ’n  wel- 
kome  aanvulling  van  ons  beperk- 
te  voorraad  geslaagde  werke  in 

hierdie  genre  en  behoort  ’n  wye 
leserskring  te  vind. 

ABEL  COETZEE 

DILLO,  Roman  deur  G.  H.  Franz. 

(Uitgewer;  Afrikaanse  Pers, 

Bpk.,  1956.) 

Die  ontslape  romanskrywer  G.  H. 
Franz  het  hom  in  sy  betreklike 
kort  kimstenaarsloopbaan  beweeg 
veral  op  die  gebied  waar  die 
blanke  en  Bantoe  kulture  met 
mekaar  in  aanraking  kom.  Daar- 
die  aanraking  het  hy  op  verskil- 
lende  maniere  gesien;  botsing, 
verw'ording,  verryking,  aanpas- 
sing.  Telkens  het  hy  die  blanke 
se  lotgevalle  uitgebeeld  deur  die 
begrypende  oë  van  die  Bantoe 
bediendes  of  onderhoriges.  En 
telkemale  het  Franz  daarin  ge- 
slaag  om  sy  leser  enduit  te  boei 
deurdat  hy  die  Bantoelewe  met 
soveel  liefde  bejeen  en  vertolk  het 
deur  middel  van  ’n  gestileerde 
taal  waarvan  die  Bantoe  segs- 
'W'yse  en  mensekennis  die  grond- 
slag  gevorm  het.  Met  die  heen- 
gaan  van  Franz  verloor  die  Ban- 
toe  kultuur  ’n  liefdevolle  en  be- 
grypende  tolk  en  die  Afrikaanse 
letterkunde  ’n  skrywer  met  ’n 
ruim  hart  en  ’n  boeiende  vertel- 
trant. 

In  Dïllo  — een  van  die  laaste 
geskrifte  wat  nog  verskyn  het 
voor  sy  dood  — word  aan  ons  die 
verhaal  meegedeel  van  ’n  terug- 
getrokke  seun  wat  opgegroei  het 
in  ’n  sendingstasie  in  noue  voe- 
ling  met  die  Bantoe  gemeenskap 
wat  deur  sy  ouers  bearbei  is. 
’Tuis  kom  hy  te  staan  teenoor  ’n 
vader  wat  ongeduldig  is  met  dro- 
mers  maar  sy  moeder  begryp 
hom.  Op  kosskool  word  hy  die 
slagoffer  van  ’n  onbekwame  juf- 
frou  maar  hy  vind  beskerming  by 
die  koshuisouers.  Sy  geestelike 
groeiproses  word  deurgaans  in 


verband  gesien  met  die  Bantoe- 
kinders  van  sy  omgewing  en  met 
verskillende  lede  van  die  ouer 
volk  wat  help  om  sy  geestesgroei 
in  ’n  gewenste  rigting  te  stuur. 

Die  inlewing  in  ’n  moeilike 
geestestoestand  van  die  opgroei- 
ende  mens,  die  naspeur  van  die 
fynste  gevoelsroersele,  en  die  oor- 
tuigende  uitbeelding  daarvan  ge- 
tuig  van  Franz  se  hoë  kunste- 
naarskap. 

ABEL  COETZEE 

DIE  ONVERDEELDE  UUR.  No- 

velle  deur  Anna  M.  Louw, 

(Uitgewer;  Nasionale  Boek- 

handel,  Bpk.,  1956.) 

Hier  het  ons  ’n  skryfster  wat 
haar  vleuels  al  gaande  wyer  uit- 
strek  oor  die  letterkundige  ter- 
rein;  eers  joemalistiek,  dan  kort- 
verhale  en  sketse,  dan  langer 
verhale.  Die  Onverdeelde  Uur  is 
’n  novelle,  die  eerste  gebundelde 
prosawerk  wat  ek  van  haar  onder 
die  oë  kry. 

Dit  wil  die  verhaal  wees  van 
’n  vrou  wat  in  haar  meisiestyd  die 
liefde  wek  van  twee  broers,  wat 
op  hulle  beurt  te  beskou  is  as 
twee  uiterstes.  Die  een  is  in  alle 
opsigte  manlik,  die  ander  ’n  skug- 
ter  papsak  wat  bang  is  vir  die 
lewe  en  uit  die  boerdery  vlug  in 
’n  veilige  salarisbestaan  van  ’n 
amptenaar.  Die  twee  soorte  liefde 
wat  in  die  vrou  gewek  word,  be- 
paal  eintlik  vooraf  dat  sy  met  die 
swakste  sou  trou.  Sy  het  hom 
liefgehad  en  bygestaan. 

Die  ouer  broer,  wat  vrygesel 
gebly  het,  lê  uiteindelik  op  sterwe 
en  die  jonger  broer  reis  met  sy 
gesin  daarheen  om  afskeid  te 
neem.  In  die  sterfnag  kom  die 
vrou  tot  ’n  openlike  bekenning 
van  haar  liefde  vir  die  ouer  broer 
en  voor  sy  dood  wy  sy  ’n  ,,onver- 
deelde  uur”  aan  hom. 

Die  opset  van  die  verhaal  alleen 
al  getuig  van  die  moed  van  hier- 
die  skryfster.  Daar  is  egter  ’n 
aantal  konsepsiefoute  wat  die 
gawe  uitvoering  van  die  plan  be- 
derf.  Die  belangrikste  daarvan  is 
die  byhaal  van  die  karikatuur- 
agtige  seun,  ’n  verwende  dorps- 
japie.  Tweedens  is  dit  effens  ’n 
antikUmaks  dat  die  ou  man  alleen 
sterf,  terwyl  die  „wakende”  seun 
voor  die  bed  sit  en  slaap  onder- 
wyl  sy  moeder  ’n  bietjie  gaan  rus 
het.  Dit  maak  die  ,,onverdeelde 
uur”  ’n  bietjie  leeg  aan  gevoel. 
Derdens  kon  die  novelle  veel  ster- 
ker  gewees  het  as  die  papsak 
broer  op  die  een  of  ander  manier 
helder  kon  verstaan  wat  aan  die 
gang  was. 

Met  hierdie  eersteUng  het  die 
skryfster  egter  getoon  dat  sy 
moedig  die  vraagstukke  van  die 
lewe  aandurf.  Daarby  beskik  sy 
oor  ’n  ontwikkelde  taalgevoel  en 
sy  het  insig  in  die  hart  van  die 
mens.  Die  verdere  ontwikkeling 
van  haar  aanleg  sal  met  aandag 
gevolg  word. 

ABEL  COETZEE 

MANNE  VAN  DIE  BANTOE. 

Drie  lewensketse  deur  J.  P. 

Bruwer.  (Uitgewer:  Afrikaanse 

Pers,  Bpk.,  1956.) 

Oor  die  algemeen  het  ons  blankes 
’n  eensydige  kennis  van  die  le- 
wensgeskiedenis  van  die  drie  lei- 
dende  figure  van  die  Bantoe  ty- 
dens  die  negentiende  eeu:  Shaka, 
Moshoeshoe  en  Khama.  Veral  die 
eerste  twee  ken  ons  in  sover  hulle 
’n  nadelige  uitwerking  gehad  het 
op  die  lotgevalle  van  die  blankes. 

Aan  hulle  lewens  is  egter  ook 
ander  aspekte  verbonde:  die  be- 
tekenis  daarvan  vir  die  Bantoe 
as  groep,  die  waarde  van  hulle 
optrede  as  mense  en  die  bydrae 
daarvan  tot  die  uitbouing  van 
volkseenheid. 


Op  begrypende  wyse  word  die 
lewensloop  van  drie  groot  Ban- 
toemanne  stap  vir  stap  vir  ons 
openbaar  deur  ’n  kenner  wat  oor 
’n  boeiende  verteltrant  en  ’n  ver- 
beeldingryke  herskeppingsvermoë 
beskik. 

As  skoolboek  en  as  algemene 
leesstof  vir  volwase  lesers  buite- 
kant  die  skool  is  dit  ’n  waarde- 
volle  publikasie. 

ABEL  COETZEE 

DIE  LANG  PAD.  Ontvlugtings- 
geskiedenis  van  ’n  Poolse  offi- 
sier,  Slavomir  Rawicz.  (Uit  die 
Engels  vertaal  deur  D.  J.  v.  N. 
Uitgewer:  Nasionale  Boekhan- 
del,  Bpk.,  1956.) 

Hier  is  ’n  boek  wat  elke  nugter 
en  denkende  mens  moet  lees  en 
dan  sy  eie  gevolgtrekkings  maak, 
veral  met  betrekking  tot  die  tyds- 
gewrig  waarin  ons  leef. 

Ons  het  hier  die  verhaal  van  ’n 
jong  Poolse  offisier  wat  kort  na 
sy  huwelik  gevang  word  deur  die 
Sowjet  Russe,  van  die  een  na  die 
ander  tronk  vervoer,  ondervra  en 
gepynig  word  op  die  haas  onge- 
looflikste  en  ondenkbaarste  wy- 
se.  Dan  word  hy  gevonnis  tot 
’n  Noord-Siberiese  slawekamp. 
waarheen  hy  te  same  met  dui- 
sende  ander  vervoer  word  in  bees- 
treine. 

Uit  hierdie  kamp  ontvlug  sewe 
van  hulle  en  met  hulle  lewens  in 
hulle  hande  stap  hulle  dwarsdeur 
Siberië,  Mongolië  en  die  Gobi- 
woestyn,  deur  Tibet,  oor  die  Hi- 
malajaberge  tot  in  Indië.  Elke 
tree  van  hierdie  duisende  myle 
was  die  dood  hulle  metgesel,  en 
dat  die  helfte  van  die  geselskap 
uiteindelik  veiligheid  bereik, 
spreek  alleen  maar  van  die  ge- 
nade  van  God. 

Dis  bykans  ’n  epiese  verhaal 
wat  twee  pole  het:  die  ongeloof- 

Jike  dinge  wat  die  een  mens  die 
ander  kan  aandoen  in  diens  van 
’n  idee,  en  die  haas  bomenslike 
uithouvermoë  van  die  mens  ewen- 
eens  in  diens  van  die  idee. 

Die  vertaling  is  goed  versorg 
en  mens  lees  die  verhaal  van  die 
lang  martelgang  gespanne  enduit. 

Om  ander  as  bloot  letterkun- 
dige  oorwegings  het  die  uitgewer 
die  Afrikaanse  leser  ’n  klinkende 
diens  bewys  deur  hierdie  werk  in 
vertaling  beskikbaar  te  stel. 

Graag  sou  ek  wou  sien  dat  die 
ondernemende  uitgewer  hierdie 
skrywer  — • indien  hy  nog  leef  — 
beweeg  om  die  verdere  verloop 
van  sy  lotgevalle  gedurende  die 
oorlog  te  vertel.  Hy  het  so  deel 
geword  van  ons,  dat  mens  graag 
sou  wou  weet  wat  daar  uiteinde- 
lik  van  hom  tereg  gekom  het. 

ABEL  COETZEE 

OUT  OF  THE  STRONG,  deur  R. 

E.  Lighton.  (Macmillan  en  Kie., 

Londen.) 

Hierdie  boek  verower  ’n  vername 
plek  in  die  Engelse  letterkunde 
in  Suid-Afrika,  veral  omdat  dit 
as  Engelse  roman  genome  in- 
heems  is,  en  verder  omdat  die 
skryw'er  die  Afrikaner  as  mens 
vir  die  eerste  keer  (in  die  Engelse 
roman  in  Suid-Afrika)  eerlik  en 
simpatiek  uitbeeld,  sonder  voor- 
oordeel  of  bybedoeling. 

Lighton  het  ’n  taalidioom  ge- 
vind  waarmee  hy  die  Bosveld- 
atmosfeer  met  gemak  en  oortui- 
ging  uitbeeld.  Hy  bedien  hom  nie 
van  ’n  kunsmatige  Engels  soos 
so  baie  van  sy  medeburgers  wat 
oor  die  Boer  en  sy  land  skryf  nie. 
Sy  taalgebruik  is  nie  so  sober 
soos  dié  van  Pauline  Smith  nie, 
nie  so  lomp  soos  dié  van  Olive 
Schreiner  soms  nie,  en  die  hele 
tegniese  beplanning  van  Out  of 
the  Strong  staan  hoog  uit  bokant 


bv.  die  boeke  van  Paton  en  Millin. 

Die  skrywer  tipeer  die  Afri- 
ner  se  denkwyse  en  sêgoed  op 
treffende  wyse  en  met  oortuiging, 
omdat  sy  waarneming  eerste- 
hands  is.  Hy  stel  die  menslike 
aangeleenthede  dinamies  voor,  en 
plaas  hulle  in  ’n  landskap  wat 
besonder  geslaagd  deur  middel 
van  Engels  uitgebeeld  is.  Die 
skrywer  het  blykbaar  ’n  groot 
kennis  van  en  liefde  vir  die  Bos- 
veldse  plantegroei  en  die  diere. 
In  sy  blomryke  taal  wat  elke 
nuanse  van  die  landskap,  asook 
kleiner  natuurimpressies,  helder 
voorstel,  druk  hy  die  wese  van 
die  bekoorlikheid  uit  van  die 
Transvaalse  Bosveld  (vgl.  bladsye 
59,  100,  199,  e.a.).  ’n  Mens  kry 
die  indruk  dat  hierdie  boek  soos 
’n  egte  Afrikaanse  roman  sou 
voordoen  as  dit  vertaal  word; 
,,Rossouw  ry  op  ’n  plaaspad  deur 
die  vallei,  tussen  die  saailande 
wat  hy  van  die  koppie  af  gesien 
het  naby  sy  kamp  die  Sondag- 
middag.  Die  stilte  van  die  laat 
namiddag  versag  die  ontplooiende 
vergesigte.  Die  lang,  koperkleu- 
rige  gras  voor  hom  vorm  ’n  stil- 
lewe  met  die  marula-  en  boeken- 
houtbome  in  hulle  herfskleure 
verder  voor  hom,  teen  ’n  agter- 
grond  van  bergreekse  wat  reik  na 
die  lug  se  suiwer  indigoblou.” 
(bl.  199). 

Die  karakteruitbeelding  wat 
ons  in  hierdie  roman  aantref,  ge- 
tuig  van  ’n  diepe  mensekennis 
en  deernis  aan  die  kant  van  die 
skrywer.  In  hierdie  faset  bevredig 
die  werk  miskien  die  meeste,  ver- 
al  omdat  die  skrywer  tiperende 
en  sielsonthullende  dialoog  kan 
aanwend  wat  ’n  werklikheidsdi- 
mensie  aan  elke  besondere  karak- 
ter  gee.  Een  van  die  voorbeelde 
van  Lighton  se  skryfvermoë  in 
dié  opsig  kom  ons  op  bladsy  201 

teë  waar  ’n  gesprek  deur  Vos 
aangeknoop  word  deur  van  ’n 
spinnekop  se  gewoontes  te  vertel, 
onderwyl  hy  oom  Martin  (Mar- 
tiens)  Cronje  in  die  gedagte  het, 
en  die  twee  begrippe  onbewus 
assosieer.  Ander  dergelike  gre- 
pies  wek  ’n  waaragtige  atmo- 
sfeer;  veral  die  gedeeltes  wat  in 
die  skool  afspeel,  omdat  die  skry- 
wer  van  naby  meedeel. 

In  die  tema  van  die  roman  gee 
die  skrywer  gestalte  aan  twee 
groepe  mense:  uit  die  sterkes,  die 
idealiste  ontstaan  die  positiewe 
lewenswaardes,  maar  vir  die 
swakkelinge,  diegene  wat  oneties 
lewe  . . . vir  hulle  bly  daar  neer- 
laag  en  verbittering  oor,  selfs 
oneer.  Dr.  Rossouw  soek  die  mooi 
dinge  in  die  mens  en  die  natuur; 
sy  ryke  menslikheid  verhef  hom 
sodanig  dat  hy  leiding  gee  waar 
hy  ookal  mag  gaan.  Maree,  die 
pligsgetroue  Afrikaner-onderwy- 
ser  is  die  soort  man  wat  die 
skrywer  leer  ken  en  respekteer 
het.  Oom  Martin  Cronje  is  ’n 
deurtrapte  ou  skelm  wat  die 
lewe  van  ander  versuur,  tog  is 
daar  in  sy  lewe  ook  mooi  dinge, 
en  mens  glimlag  oor  al  sy  stre- 
ke.  Daar  is  Greeff,  die  pedantiese 
skoolhoof,  sonder  ’n  sweem  van 
verbeeldingskrag  of  selfkritiek; 
sy  sieklike  ambisie  lei  tot  sy 
ondergang. 

Onder  die  ander  karakters  ont- 
hou  ’n  mens  die  Riekerts  met 
welbehae;  Labuschagne  is  ’n  fyn 
afgewerkte  karakterskets;  veral 
die  kinders  bevredig,  miskien  om- 
dat  hulle  práát  soos  kinders. 
Lighton  is  ’n  skerp  waarnemer, 
daarom  boei  sy  karakters  soos  in 
die  lewende  situasie. 

Out  of  the  Strong  is  inderdaad 
’n  „quiet  song  of  experience”, 
wat  toon  dat  die  Engelse  skrywer 
in  Suid-Afrika  uitdrukking  kán 


gee  aan  die  indrukke  wat  ons 
land  en  sy  mense  op  hom  maak, 
en  wel  op  ’n  eerlike,  opregte 
manier.  As  hierdie  boek  oorsee 
gelees  word,  sal  dit  veel  daartoe 
bydra  om  die  perspektief,  wat 
deur  ander  skrywers  in  ons  mid- 
de  dikwels  so  skeef  geplaas  is, 
reg  te  stel. 

C.  W.  HUDSON 

DIE  DWASE  STRYD.  Pierre  de 
Villiers.  (A.P.B.) 

Dis  verblydend  as  ontvanklike 
siele,  geïnspireer  deur  die  voor- 
beeld  van  ander,  gehoor  wil  gee 
aan  die  drang  - — ’n  skone  drang  — 
na  selfekspressie.  Dis  jammer 
as  hulle  hulle  eerste  probeerslae 
soms  te  gou  wêreldkundig  maak. 
Die  skeppingsdrang  kan  ’n  soort 
geldingsdrang  word  en  veral  die 
beoefenaars  van  die  digkuns  kan 
hulle  vasloop  in  die  fatale  inkon- 
gruensie  tussen  die  Droom  en  die 
Daad,  Skyn  en  Wese,  oftewel 
Dichtung  und  Wahrheit  . . . 

In  Pierre  de  Villiers  se  geval 
blameer  ek  nie  soseer  hom  nie, 
maar  die  uitgewer  (se  keurder?) 
— plus  die  drukker,  want  waar  is 
bls.  28  en  30  ? — vir  ’n  bimdel 
waarvan  die  skepper  seker  min 
genoeë  sal  beleef.  En  ek  wil  nie 
die  pil  verder  verbitter  met  ’n 
ontleding  van  die  tekortkominge 
(naas  aanduidings  van  talent) 
waaraan  hierdie  ,,dwase  stryd” 
mank  gaan  nie. 

’n  Groep-  of  klieklose  nuweling 
in  die  wedren  van  die  poësie  kry 
dit  altyd  — ander  oorweginge 
daargelate  — meer  opdraand  as 
die  ouer  garde  wat  reeds  ’n  voor- 
gee  het  en  menigmaal  speel-speel 
aanpiekel  op  gevestigde  reputasie, 
aangehelp  deur  die  moderoem  van 
die  oomblik.  Ook  hulle  het  meer 
as  eens  ontspoor  — en  doen  dit 
nog  — maar  hulle  kritiese  gewete 

snel  hulle  gewoonlik  te  hulp  en 
verberg  die  swakhede  voor  die  oë 
van  die  toeskouers,  deur  publika- 
sie  te  vertraag  of  te  weerhou.  As 
Pierre  de  Villiers  die  volgende 
keer  beter  toegerus,  beter  afge- 
rig  is,  sal  ons  hom  graag  weer  by 
die  wegspringplek  wil  sien. 

J.  KROMHOUT 

DIE  AFRIKAANSE  WÊRELD- 

BESKOUING.  Andries  Alberts. 

(Balkema,  1956,  prys  15/-.) 
Hoewel  die  voorwoord  van  hier- 
die  ambisieuse  „ondersoek”  reeds 
in  Tydskrif  vir  Letterkunde  ver- 
skyn  het,  is  die  werk  minder  let- 
terkimdig  van  opset  as  wat  dit 
wysgerig,  staatkundig,  godsdien- 
stig  en  sosio-ekonomies  is.  Die 
Afrikaner  se  wêreldbeskouing  — 
of  is  dit  sy  lewensbeskouing  ? — 
word  hier  dan  nagespeur  en  ont- 
leed,  dan  in  die  een  of  ander  vorm 
voorgeskryf  en  bepleit,  maar 
deurentyd  is  dit  ’n  aantal  los  ge- 
dagtes  wat  die  skrywer  in  99 
onderverdeelde  ,,stellinge”  van  die 
hart  af  kry. 

Alberts  gaan  uiteraard  pole- 
mies  te  werk  en  skroom  nie  om 
te  kiap-krap  aan  die  swere  van 
die  Afrikaanse  samelewing  en  om 
links  en  regs  dikwels  verdiende 
rapse  uit  te  deel  nie.  Die  Afri- 
kaner  se  wêreldbeskouing  is,  vol- 
gens  hom,  „nie  net  ’n  leidraad  of 
rigsnoer  nie,  maar  ’n  prikkel,  ’n 
sweep,  ’n  spoor  wat  die  mens 
dryf  om  te  arbei,  te  dink,  te 
presteer”  (bl.  137).  Die  skrywer 
se  betoogtrant  sluit  hierby  aan: 
prikkelend,  aansporend  en  insig- 
géwend,  dog  terselfdertyd  nie  vry 
te  spreek  van  aprioristiese  oor- 
deelvellinge  en  krasse  aantygings 
nie.  Hy  spring  van  die  hak  op  die 
tak,  of  maal  al  om  dieselfde  idee, 
sodat  die  eindproduk  van  sy  vyf 
jaar  ondersoekinge  ’n  nogal  bont 


indruk  skep,  asof  al  die  opge- 
gaarde  materiaal  slegs  gesiste- 
matiseer  kon  word  deur  toevlug 
te  neem  tot  nommers.  In  hoofstuk 
VII  („Literêr”)  — vir  ons  die  be- 
langrikste  — dwaal  hy  telkens  af 
of  maak  hy  toespelings  op  die 
Afrikaanse  romankuns  sonder  om 
die  soeklig  ook  op  die  poësie  of 
drama  te  laat  val.  Verder  het  hy 
die  gewoonte  om  uitlatings  van 
slegs  enkelinge  as  uitgangspunt 
en  soms  as  maatstaf  te  kies.  Dis 
beide  gerieflik  en  gevaarlik,  want 
sy  gevolglike  betoog  moet  daar- 
deur  aan  oorredingskrag  en  we- 
tenskaplikheid  inboet. 

Tog,  vir  diegene  met  geduld  en 
opregte  belangstelling,  verskaf 
Alberts  se  boek  veel  wat  behar- 
tenswaardig  is.  Waar  hy  die  der- 
tiger-romanrealisme  aanval,  toe 
die  armblankedom  die  hooftema 
was,  moet  ek  hom  bv.  dadelik, 
van  ’n  opvoedkimdige  oogpunt, 
gelyk  gee:  „Dit  het  die  indruk 
gewek  dat  die  Afrikaner  van  na- 
ture  ’n  armblanke  is,  en  dat  der- 
tig  persent  van  ons  volk  swak- 
sinnig  is”  (bl.  133). 

Vir  mnr.  Alberts  is  die  toe- 
koms  van  die  Afrikanervolk  ’n 
saak  van  heilige  erns.  Hy  versuim 
nie  om  gedurig  die  waarde  van 
die  onafhanklike  denke  te  onder- 
streep  nie.  Dis  ’n  vernuwende 
geestelike  vryheid  wat  hy  be- 
pleit,  die  oorskakeling  van  evolu- 
sie  tot  wat  hy  evolise  noem.  Sy 
selfopgelegde  taak  is  hier  ver- 
woord  in  ’n  soort  wekroep,  welis- 
waar  dikwels  in  die  taal  van  die 
hervormer  of  demagoog,  maar  ’n 
wekroep  wat  in  alle  geval  die 
stempel  van  opregtheid  en  roe- 
pingsbewustheid  dra. 

J.  KROMHOUT 

DIE  RUSTELOSE.  Vincent  van 

der  Westhuizen.  (A.P.B.,  g.d.) 
Langsamerhand  is  Van  der  West- 

huizen  geen  onbekende  meer  nie, 
vanweë  sy  gedigte  en  kortverhale 
wat  in  verskeie  tydskrifte  ver- 
skyn  het.  Nou  het  sy  eerste  dig- 
bundel  die  lig  gesien,  terwyl  ’n 
tweede  glo  reeds  in  die  pers  is. 

Die  simboliek  van  die  titel  .•s 
vervat  in  ’n  gelyknamige  gedig: 
die  lewenswandelaar  wat  steeds 
na  nuwe  oorde  hunker,  immer  on- 
tevrede  oor  wat  hy  agtereenvol- 
gens  bereik  het.  Daar,  waar  ek 
nie  is  nie,  daar  is  (mos)  die  Ge- 
luk  . . . As  Van  der  Westhuizen 
werklik  rusteloos,  soekende  is, 
dan  het  hy  al  heelwat  gevind.  Hy 
toon  hom  in  sy  verse  as  iemand 
wat  die  lewe  van  baie  kante  ge- 
sien,  benader  en  probeer  deur- 
grond  het.  Dis  die  liefde,  die  eie 
ek,  die  godsdiens,  die  natuur,  die 
mense  om  hom,  die  verlede  en  die 
hiernamaals.  A1  hierdie  dinge  boei 
kom  — voorwaar  ’n  ambisieuse 
verskeidenheid  vir  ’n  eersteling- 
bundel. 

Dat  hy  die  aanleg  het  en  teg- 
nies  toegerus  is,  ly  ook  geen 
twyfel  nie.  As  hy  sy  liefde  teen- 
oor  ’n  vrou  moet  verklaar,  doen 
hy  dit  o.m.  só: 

Jy  is  die  rustelose  poel  waarin 

die  blou  maan  van  my  eensaam 
nagte  blink 

en  in  jou  kilste  dieptes  skuiling 
soek 

waar  nie  die  klotsslag  van  jou 
spotlag  klink, 

jy  wat  sy  beeld  aan  duisend 
flardes  skeur 

wanneer  die  nagwind  met  jou 
koketteer 

en  klein  ekstase  oor  jou  kartel- 
speel  . . . 

Of  die  onderwerp  van  hierdie  at- 
tensies  slegs  ’n  onbereikbare 
ideaal  is,  sy  eie  „ferne  Geliebte,” 
daaroor  lig  hy  ons  nie  in  nie. 
Moontlik  wel,  as  hy  in  Veldbrand 
altans  dit  konstateer 


Die  gloed  word  dowwer,  en  die 
roosrooi  gloor 

veryl  tot  niks  — so  sterf  die 
liefde,  sag 

en  ongemerk.  En  weldra  bly 
alleen 

die  donker  koepel  van  die  norse 
nag. 

’n  Afdeling  religieuse  verse,  Spel 
van  Lig  en  Duisternis,  is  hoof- 
saaklik  toegespits  op  die  Christus- 
figuur.  Dis  ’n  uiters  lesenswaar- 
dige  siklus,  merendeel  objektief- 
konstaterend  — en  tog  veraan- 
skoulikend  — met  een  gedig, 
Golgotha,  wat  te  eniger  tyd  ’n 
vergelyking  met  W.  E.  G.  Louw 
se  bekende  gedig  kan  deurstaan. 

Fasette  van  die  stadslewe  word 
belig  in  verse  wat  handel  oor  bv. 
’n  sirkus,  ’n  kabaret,  ’n  straat- 
ongeluk  of  oor  verskeie  stads- 
tipes.  Veral  sy  kwatryne,  waar- 
onder  Karakoelboer  en  Teater- 
gangers,  skyn  by  uitstek  vir  hier- 
die  soort  portrettéring  geskik  te 
wees.  Op  die  gebied  van  die  dra- 
matiese  monoloog  bied  Van  der 
Westhuizen  ons  Uitvaart  van  die 
Pionier,  struktureel  baie  na  die 
aard  van  Leipoldt  se  Oom  Gert 
Vertel,  selfs  wat  die  tussenwerp- 
sels  en  parentetiese  sinne  betref. 
Ander  gedigte  dui  weer  daarop 
dat  Van  der  Westhuizen  uitste- 
kende  ballades  sou  kan  skrywe, 
maar  dan  sou  hulle  vormvaster 
moet  wees  en  meer  in  ooreen- 
stemming  met  die  klassieke  mo- 
del.  Selfs  die  saaklike,  stakkato- 
agtige  vers  blyk  een  van  die  dig- 
ter  se  ,,sterktes”  te  wees,  te  oor- 
deel  na  die  aanvangsgedig  en, 
later,  Die  Speler. 

Dit  val  op  — ook  na  aanleiding 
van  tydskrifgedigte  — dat  Van 
der  Westhuizen  ’n  nogal  morbiede 
belangstelling  toon  in  die  dood 
en  die  terdoodbrenging.  Hy  deins 
nie  terug  vir  bloeddorstige  tonele 

nie,  soos  ons  hulle  gepoëtiseer 
teëkom  in  die  geslaagde  Dans  van 
die  Dood  en  in  Guillotine.  Ander- 
syds  blyk  hy  uiters  kleurbewus 
of  kleurgevoelig  te  wees.  Die  vol- 
gende  lysie  is  willekeurig:  aswit, 
yswit,  loodgrou,  gryswit,  roos- 
rooi,  jonggroen,  blank,  purper, 
blink  en  helder.  Daar  is  nog 
meer.  Die  gedagte  ontstaan  egter 
dat  party  van  hulle  dalk  geïnspi- 
reer  is  deur  Van  Wyk  Louw  (vgl. 
boonop  titels  soos  Klein  Gebed, 
Klein  Gebaar  en  Klein  Verhaal, 
Gcbed  van  die  dooie  Hart  — Ig.  te 
vgl.  met  Die  Profeet)  dat  dit  by 
die  ander,  vernaamlik  die  same- 
koppelinge,  meer  om  reëlvulling 
as  hulle  intrinsieke  waarde  gaan. 
Soos  Visser,  en  in  ’n  mate  Lei- 
poldt  en  Krige,  begeef  Van  der 
Westhuizen  hom  hier  net  effens 
op  die  aanloklike  maar  riskante 
terrein  van  die  sjmaesthesie,  die 
,,hoor”  in  kleure.  Daarbenewens 
openbaar  hy  ’n  groot  gevoelig- 
heid  vir  bepaalde  tye  van  die 
dag,  asof  veral  die  daeraad  en 
oggendstond  sterker  impulse  of 
assosiasies  by  hom  wek.  Hoe 
kunstenaars  metereopatiek  beïn- 
vloed  kan  word,  het  Van  Eeden 
indertyd  aangetoon  in  Van  de 
koele  Meren  des  Doods. 

Plek-plek  word  Van  der  West- 
huizen  te  lief  vir  die  retoriese 
vraag.  Weens  onoordeelkundige 
gebruik  en  herhaling  verswak  dit 
die  trefkrag  van  sy  verse.  Die 
vraagtoon  mag  wel  toenaderend 
tot  die  leser  funksioneer,  maar 
dit  lyk  in  die  onderhawige  geval 
darem  baie  na  reste  van  die  jeug- 
poësie  waarvan  die  digter  hom 
nog  nie  bevry  het  nie.  Aan  die 
ander  kant  sou  ’n  mens  by  die 
lees  van  veral  Kontras  allermins 
van  adolessente  selfkoestering 
kan  praat.  Van  der  Westhuizen 
beskou  homself  daar  vanaf  ’n 


afstand,  soos  hy  ook  in  sy  ander 
gedigte  deurgaans  ’n  merkwaar- 
dige  selfstandigheid  aan  die  dag 
lê  betreffende  tegniek  en  onder- 
werp.  Die  vorm  skyn  hom  gewil- 
lig,  amper  agteloos  aan  te  pas  by 
die  idee,  die  sentrale  gedagte 
waarom  Van  der  Westhuizen  sy 
verse  die  een  na  die  ander  op- 
bou.  Hy  dig  met  weinig  vertoon 
en  veel  lewenswysheid.  Dis  selde 
dat  ’n  debuutbundel  so  min  spore 
van  direkte  beïnvloeding  toon  as 
Die  Rustelose.  Ek  weet  net  nie 
hoe  die  volgende  brokkie  onver- 
geeflike  retoriek  ingesluip  het 
nie: 

Eers  moes  die  aarde  doesel 
word,  en  koud 

hom  ruggelings  wend  op  aller 
bron  van  lig  . . . 

(Bethlehem) 

Van  der  Westhuizen  is  op  die 
regte  pad.  Die  tekens  van  belofte 
en  moontlikhede  is  daar  in  oor- 
vloed.  Hy  moet  net  nie  swig  vir 
die  verleiding  van  woordvirtuosi- 
teit  en  oorhaastige  produksie  nie. 
Die  poësie  behoort  vir  hom  nog 
meer  as  tot  dusver  — so  meen  ek 
in  alle  beskeidenheid  — ’n  saak  te 
word  slegs  van  innerlike  nood- 
wendigheid,  van  selfbevryding,  en 
terselfdertyd  ’n  taak  wat  nie 
alleen  toewyding  nie,  maar  ook 
strenge  selfkritiek  verg. 

J.  KROMHOUT 

BLOEDRIVIER  IS  BREED.  J. 

Nel  van  der  Merwe.  (1956,  prys 

5/6). 

Bloedrivier  is  Breed  staan,  soos 
die  jongste  dígbundels  van  Op- 
perman,  W.  E.  G.  Louw  en  Eliza- 
beth  Eybers  in  die  teken  van  die 
alliterasie.  Nie  dat  dit  in  ander 
opsigte  analoog  is  nie,  want  dis 
’n  uiters  skraal  bundeltjie  (der- 

tien  gedigte),  wat  dit  moeilik 
maak  om  ’n  maatstaf,  laat  staan 
’n  vergelykingsbasis  aan  te  lê. 
’n  AEintal  vorige  tydskrifgedigte 
is  nie  opgeneem  nie  en  daar  is 
rede  om  te  vermoed  dat  Nel  van 
der  Merwe  nog  ander  digwerk 
tot  sy  beskikking  gehad  het  wat 
artistiek  nie  juis  van  minder 
allooi  is  nie.  Eintlik  kon  die  bun- 
del  ’n  rukkie  gewag  het,  te  meer 
daar  die  digter  hom  genoop  ge- 
voel  het  om  dit  self  uit  te  gee. 

Twee  gedigte  staan  onmiddel- 
lik  bo  die  ander  uit:  Voor  Dag- 
hreek,  wat  as  hoorspel  onder  die 
titel  Bloedrivier  is  Breed  reeds 
proefondervindelik  sy  besondere 
kwaliteite  getoon  het,  en  die  slot- 
gedig,  Droommosdiek,  wat  vlug- 
tig  en  tog  penetrerend  ’n  aantal 
reisindrukke  van  Parys  weergee. 
Origens  is  daar  Vader  en  Moeder, 
in  toonaard  gelyk  aan  Leipoldt  se 
„Opdrag”  voor  in  Oom  Gert  Ver- 
tel;  die  kontrasterende  ’w  Halwe 
Eeu,  met  flitsbeelde  soos  soms 
by  Uys  Krige;  enkele  verse  met 
Bybelse  inhoud;  ’n  paar  wat  stad- 
situasies  of,  as  hulle  antitese,  die 
digter  se  jeugwêreld  behandel;  ’n 
praatvers  Boesmanlied;  ’n  see- 
legende;  die  ambisieuse  Hy  slaap 
— en  dis  al. 

Uit  hierdie  aanbieding  kan  ons 
die  volgende  aflei:  ’n  voorliefde 
vir  Bybelse  motiewe;  ook  vir  die 
bekoring  van  die  droom  (min- 
stens  vyf  gedigte) ; ’n  neiging  by 
Nel  van  der  Merwe  om  sy  strofes 
vol  te  maak  met  los,  verspringen- 
de  gedagtes;  en  ’n  toespitsing  op 
die  nuwe,  verlewendigende  woord. 
Blykbaar  stel  ’n  bepaalde  beeld, 
of  selfs  woord,  onmiddellik  ander 
assosiasies  vry  (soos  in  sy  Onder 
Vreemde  Sterre),  omdat  hy  oor 
só  ’n  veelheid  van  stof  skyn  te 
beskik  dat  die  eengerigte,  gekon- 
sentreerde  vers  totaal  ontoerei- 


kend  word.  Vandaar  dat  ’n  feite- 
gedig  soos  Droommosaiek  ge- 
slaagd  is,  want  dit  flits  op  wille- 
keurige  ingewing  van  die  een 
onderwerp  na  die  ander  sonder 
dat  die  digter  se  gedagtespronge 
dáár  steurend  is. 

Sy  bydrae  tot  die  „dimensio- 
nele”  woordkuns  blyk  uit  reëls 
soos:  „Hy  sien  die  koring  aar”; 
„die  wingerde  streep”  (vgl.  W.  A. 
de  Klerk) ; „die  harde  jare  het 
deur  my  geskip”;  „tot  waar  die 
Outeniekwa  blou”;  „dit  punt  hier 
in  jou  hart.”  Nêrens  kom  ons  ook 
die  soetsappige,  verslete  beeld- 
spraak  of  die  versugting  of  mo- 
rialisasie  teë  nie.  Daarvoor,  en 
vir  Nel  van  der  Merwe  se  aan- 
voeling  vir  die  dinamiese,  musi- 
kale  woord  kan  ons  reeds  dank- 
baar  wees. 

J.  KROMHOUT 

DIE  KOUE  TYE.  S.  Ignatius 

Mocke.  (A.P.B.,  10/-). 

Mocke  kon  geen  beter  „atmosfe- 
riese”  inleiding  tot  sy  naturelle- 
gedigte  (deel  I)  gekies  het  nie  as 
die  lied  van  die  fluitspeler  wat  die 
oues  van  dae  troos,  hulle  wat  wag 
op  die  Koue  Tyd,  die  Groot  Slaap. 
Vir  my  is  dit  een  van  die  sterk- 
ste  gedigte  in  die  bundel.  Die  na- 
turel  se  hele  lewensbeskouing  — 
jeug,  ouderdom,  intieme  ver- 
weefdheid  met  die  natuur,  aan- 
vaarding  van  die  lotsbestaan  op 
aarde  en  van  die  groot  Oomblik 
wat  onafwendbaar  nader  — is  in 
hierdie  vierledige  vers  opgeslote. 
Telkens  gewaar  die  gryse  fluit- 
speler  in  die  openbaringe  van  die 
voortstuwende  natuur,  selfs  „in 
die  herfsland  met  sy  leed,”  tekens 
van,  en  rede  tot,  die  „ou-ou  hoop 
wat  dieper  lê  as  vrees.”  En  dan 
skryf  Mocke,  deur  die  oë  van  die 
ou  man  gesien,  ’n  onvergelyklike 
strofe  wat  beide,  kontrasgewys. 

die  aand  van  die  mens  se  lewe  en 
die  skoonheid  daarvan  versinne- 
beeld,  tewens  deurstraal  van  n 
nostalgie  wat  hom  uitsuiwer  in 
beeld  en  klank  soos: 

Uit  laaste,  mistige  skemer- 
aande  klink 

die  afskeidsroep  van  kraanvoëls 
oor  die  rant; 

die  droewige  lied  swel  aan  om 
weg  te  sink 

in  die  koel  vrede  van  die  na- 
jaarsaand. 

Maar  uit  vér  duine  kaats  die 
weerklank  t’rug 

en  roep  uit  bos  en  pan  ’n  helder 
Huit; 

’n  terrewêr  styg  singend  in  die 
lug, 

’n  reënvoël  klap  sy  fyn  ver- 
rukking  uit. 

Die  Modjadjie-  en  Modemole- 
gendes  wat  hiema  volg,  is  van- 
selfsprekend  minder  ontroerend, 
maar  daarom  is  hulle  nie  minder 
uniek  in  ons  letterkunde  nie.  In 
sonnetvorm  getransponeer,  gee 
hulle  meer  die  indruk  van  ’n 
verslag,  ’n  dokumentasie,  dog 
steeds  aanpassend  by  die  gedag- 
telewe  en  idioom  van  die  natuur- 
mens. 

Die  tweede  deel  verplaas  ons 
ineens  na  die  grootstad  met  sy 
materiële  en  morele  ellende.  Dit 
is  nou  nie  meer  ’n  geval  van  aan- 
voeling  en  meelewing  nie,  maar 
van  die  spot  en  spitsvondigheid 
wat  hom  - — soos  die  gulsige  lens 
van  die  persfotograaf  — telkens 
op  fasette  van  die  stadsbestaan 
rig.  Een  van  die  bestes  is  Wets- 
geleerde,  ’n  bj’tende  aanklag  teen 
die  huigelagtigheid  van  ons  be- 
skawingspraktyke.  Die  sestet  lui: 

Dus,  wyl  die  weduwee  in  nuwe 
swart  gekleed 

by  kind  en  skoonkind  troos 
soek  in  haar  leed 

raam  hy  sy  wins  op  elke  kodisil; 


takseer  presies  die  koste  en 
persent 

wat  hy  mag  vorder  teen  die 
testament, 

en  voel  getroos:  so  word  die 
wet  vervul. 

Tog  word  daar,  naas  die  wrewel 
en  antipatie,  ’n  element  van  lief- 
de  en  deemis  in  hierdie  afdeling 
ingedra,  danksy  ’n  aantal  hoog- 
staande  Christussonnette.  Ook 
By  die  dood  van  Toon  van  den 
Heever  neig  tot  vergeesteliking, 
iets  waarop  Mocke  hom  meer  en 
meer  sou  kan  toespits. 

Die  laaste  afdeling  is  kort  en 
verryk  ons  digkuns  met  ’n  aantal 
penetrerende  kwatryne,  soos  Die 
nuwe  Vrystaat: 

Hier  het  die  trekvoëls  soggens 
saamgevlieg 

om  op  ’n  windskuins  ouhoutbos 
te  wieg; 

nou  fluit  die  wind  deur  hoë 
ladingsdraad 

wat  styf  en  leeg  span  teen  die 
daeraad. 

Dit  is  in  sulke  natuurflitse,  orals 
in  die  bundel  versprei,  dat  die 
bekoring  van  die  bundel  vir  my 
lê,  hoewel  sy  waarde  vir  ons 
poësie  eerder  na  sy  tematologiese 
vernuwing  geskat  moet  word. 

Die  sluitstuk,  Die  sewe  sluiers, 
kan  nie  ongemeld  verbygegaan 
word  nie.  In  konsepsie  bevat  dit 
iets  besonders  vir  Mocke.  Hy  ver- 
tolk  daar  metafisiese  waarhede 
wat,  uiteindelik  en  noodwendig, 
anderkant  die  vrou  en  die  vrou- 
likheid  lê.  ’Twee  strofes  veral,  die 
derde  laaste  en  die  voorlaaste, 
wek  dadelik  ’n  herinnering  aan 
fragmente  van  die  suiwerste  min- 
nepoësie  wat  Van  Eeden  voort- 
gebring  het,  naamlik  uit  Ellen, 
een  lied  van  de  smart. 

Oor  die  geheel  het  Die  Koue 
Tye  my,  as  bundel,  minder  getref 
as  die  verskyning  destyds  van 

Twee  Lande.  Miskien  was  die  ver- 
wagting,  ná  laasgenoemde  werk, 
te  hoog  ingestel.  Dalk  het  ’n  aan- 
tal  tipografiese  ongeregtighede 
iets  daarmee  te  doen.  Bes  moont- 
lik  is  dit  toe  te  skryf  aan  die 
indruk  van  gelykmatigheid  wat 
dit  onwillekeurig  wek.  Dit  slaan 
nie  op  die  onderwerpe  nie,  want 
Mocke  bied  ons  inderdaad  ’n 
groot  verskeidenheid  stof  en  die 
afwisseling  op  dié  gebied  is  groot. 
Maar  sy  tegniese  vermoë  het  hom 
dalk  genoop  om  by  uitstek,  byna 
deurgaans,  die  sonnetpatroon  te 
volg.  Omdat  die  vyfheffingsreël 
ook  in  die  kwatryne  voortgeset 
is,  word  die  metriese  reëlmaat 
oplaas  amper  ’n  metriese  dreun. 
Die  Wenda-siklus  sou  veral  ge- 


baat  het  van  ’n  groter  swier  en 
soepelheid,  soos  Marais  se  Dans 
van  die  Reën,  of  van  ’n  balladeske 
inkleding  wat  met  refrein  en  al 
’n  gepaste  huiweringwekkende 
atmosfeer  kon  geskep  het.  ’n  Ge- 
kultiveerde  versvorm  leen  hom 
beswaarlik  tot  die  vertolking  van 
die  oerdrifte,  of  selfs  gedagte- 
gang,  van  die  primitiewe  oer- 
mens. 

Die  filosofiese  en  mistiese  in- 
slag  in  Mocke  se  poësie  het  toege- 
neem.  Dit  is  op  sigself  al  ’n  groot 
aanwins.  Aldus  kan  Die  Koue 
Tye  ’n  belangrike  keerpunt  ver- 
teenwoordig,  ’n  afsluiting  sowel 
as  ’n  begin. 

J.  KROMHOUT 


A.P.B. 

die 

toekoms 
tegemoet  . . . 
versekerd 

